(7 އޮކްޓޯބަރ 2021 އާ ގުޅޭ)\nލަމްހާއަށް ނޭނގި އީހާނަށް އެ ކޮޓަރިއަށް މިހާރު ނުވަދެވޭނެކަން ނީރާ ދެނަހުއްޓެވެ. ވީއިރު ކަމެއް ގޯސްވާނަމަ އޭނާ ގޮވާލާ އަޑު އިވޭ ހިސާބު ލަމްހާ ހުންނާނޭކަން ޔަގީން ކުރިއެވެ.\n"މަންމައަށް މިއެއްޗެހި ފެންނަންތަ ބޭނުމީ." އީހާން ކުއްލިއަކަށް ބުނެލިއެވެ.\nދޮރުގެ ތަޅުގައި ހިފާލައިފަ ވެސް ނީރާ ހުއްޓުނެވެ. އެނބުރި އީހާނަށް ބަލާލިއެވެ. އީހާނަށް އެފަދައިން ކަންތައް ކުރަން ކެރިދާނެބާއެވެ. އެ ސުވާލުގެ ޖަވާބު ނީރާއަށް ލިބެން ފަޅިސުކުންތެއް ވެސް ނުނެގިއެވެ. އޭނާއަށް އީހާނު ދަސްވެއްޖެއެވެ. އަމިއްލަ ޟަމީރު އެކަން ނީރާއަށް ޔަގީންކޮށްދީފިއެވެ. ވާހަކަދައްކައިގެން އީހާނު އަޑު އަހާނަމަ އެހާ ވާހަކަ ނީރާއަށް ދެއްކިއްޖެއެވެ. ރޮއެ އާދޭސް ކުރެވިއްޖެއެވެ. ރުއްސޭތޯ މަސައްކަތް ކުރެވިއްޖެއެވެ. އިސްޖަހާލުމާއެކު ފިނިނޭވާއެއް ނީރާއަށް ދޫކޮށްލެވުނެވެ. ދެން އަލުން މޫނު އުފުލާލައި އީހާނާ ނަޒަރު ސީދާކޮށްލިއެވެ. އެހިނދު އީހާނުގެ އަތް ހަރަކާތްކޮށްލީ ފޯނު ދައްކާލުމަށެވެ. ދިން އިންޒާރުގެ ހަނދާން އާކޮށްލަދިނީއެވެ. ވަޅުކައްޓަފުޅި ދާންޏަކަށް ނުސިހޭނެއޭ ބުނާ ފަދައިން ނީރާގެ ހާލަތު ވެސް ބަދަލުވެއްޖެއެވެ. އީހާނު ދޭ އިންޒާރުތަކަށް ނުސިހޭވަރަށް އެކަމަށް ނީރާ އެވަނީ ހޭނިފައެވެ. މަޑުކުރުމެއްނެތި ނީރާ ކޮޓަރިން ނުކުތީއެވެ.\nއީހާނުގެ މޫނަށް ވެރިވި އަސަރުތަކުން އޭނާ ހައިރާންވެއްޖެކަން ގައިމެވެ. އޭނާ ހީކުރި ގޮތަށް ނުވީއެވެ. ހައިރާންކަން އެ މޫނުން ފަނޑުވަމުން ދިޔަ ހިނދު އޭނާގެ ތުންފަތް ދެމިލައިފިއެވެ. އެއްމިޔަކަނުން ހިނިތުންވެލަމުން ކޮޓަރިން އީހާނު ނުކުތެވެ.\nއެޕާޓްމެންޓަށް ވަން އުޝާއަށް ފުރަތަމަ ވެސް ބަލާލެވުނީ ދޮރުކައިރީ ހުންނަ ފައިވަން ކަބަޑާ ދިމާއަށެވެ. އަރައިގެން ހުރި ބޫޑު އެ ކަބަޑަށް ލަމުން ވަތްގަނޑުތައް ބަލާލިއެވެ. ކުރީން ވެސް އޭގައި ހުރި ލައިޒަލްގެ ފައިވާނާއި އޮފީސް ބޫޓު އެބަހުއްޓެވެ. އޭގެ މާނަ އުޝާއަށް އެނގެއެވެ. އޭނާގެ އެ ހަރަކާތް ފަހަތުގައި ހުރި ހަމްދާނަށް ފާހަގަވިއެވެ.\n"ލައިޒަލް ނުބުނޭތަ؟" ހަމްދާނު އަހާލިއެވެ. އޭނާއަށް މިހާރު ވަރަށް ސާފުކޮށް ލައިޒަލްއާއި އުޝާއާ ދެމެދު އޮތީ ކޮންކަހަލަ ގުޅުމެއްކަން ބުނަން އެނގެއެވެ. އަނބިމީހާ މުހިންމުނަމަ އެއްވެސް ފިރިއަކު ދުރުގައި ހުންނަން ބަހަނާއެއް ނުދައްކާނެއެވެ. އަނބިމީހާ އޮފީހުން ގެއަށް އަންނަންވާއިރަށް ގެއަށް ނާދެވޭހާ އަވަދިނެތި އުޅޭ މީހެއްކަމުގައި ލައިޒަލް ނުވެއެވެ.\nހަމްދާނަށް ޖަވާބެއް ނުދީ އުޝާ އައިސް ވަނީ އޭނާގެ ކޮޓަރިއަށެވެ. އެނދު އަރިމަތީ އިށީން ގޮތަށް އޭނާ ހަރަކާތެއް ނުކޮށް ފުން ވިސްނުމަކަށް ގެއްލިފައި އިނެވެ. ހިތުގައި ހާސްކަމާއި ކަންބޮޑުވުން އުފެދެމުން އައީ އިންތިހާއަށެވެ. އަތްދަބަހުގެ ތެރެއިން ފޯނު ނެގި ގޮތަށް އޭނާ ލައިޒަލްއަށް ގުޅިއެވެ. ފޯނުކޯލު ނުނެގުމުން މެސެޖު ވެސް ކުރިއެވެ. ގެއަށް އަންނަނީ ކޮންއިރަކުންތޯ އަހާފައެވެ. އެ މެސެޖަށް ވެސް ލައިޒަލްގެ ޖަވާބެއް ނައެވެ.\nހަމްދާނު އައިސް އުޝާގެ ކޮޓަރީގައި ޓަކި ޖަހާލީ އޭނާ ނުނިކުމެ ގިނައިރު ވެގެންނެވެ. އުޝާގެ އިޝާރާތެއް ނުވުމުން ހަމްދާނު އެނބުރިލީ ބަދިގައަށެވެ. ކާއެއްޗެއް ތައްޔާރުކޮށްފައި ހުރިހެން އޭނާއަށް ހީނުވާތީއެވެ. އައިސްއަލަމާރި ހުޅުވާލިއިރު ޖޫހާއި ކިރު ޕެކެޓެއްގެ އިތުރުން މޭވާގެ ބާވަތްތައް ހުއްޓެވެ. ކަބަޑުތައް ހުޅުވާ ބެލިއިރު ކައްކަން ބޭނުންވެއްޖެ މީހަކަށް ކެއްކޭނެހާ ބާވަތްތައް ހުއްޓެވެ. ބަލަން ހުރެފައި ހަމްދާނު އެނބުރިލީ ހިޔާލު ބަދަލުވެގެންނެވެ. އޭނާ ކާއެއްޗެއް ތައްޔާރުކުރުމުން އުޝާ އެ ނުކާނޭ ހީވާތީއެވެ. ހަމްދާނު ގާތްކޮށް ދުށްކަމުގައި ވިޔަސް އުޝާ އޭނާއާ މެދު ބަހައްޓަނީ ބީރައްޓެއްސަކާމެދު ގެންގުޅޭ އުސޫލެވެ. ކުރީން ވެސް އިން ތަނުގައި ސޯފާގައި ހަމްދާނު އައިސް އިށީނެވެ. އެގޮތުގައި އޭނާ އިންނަތާ ވަގުތުތަކެއް ފާއިތުވީފަހުން އުޝާ ކޮޓަރިން ނުކުތެވެ. ފެންވަރާލައިގެން ނުކުތްކަން އޭނާގެ މުޅީން ނުހިކި އޮތް އިސްތަށިގަނޑު ހެކިދެއެވެ. ހަމްދާނަށް ފާހަގަކުރެވުނީ އުޝާގެ މިލާފައިވާ މޫނެވެ.\n"ކާއެއްޗަކަށް އޯޑަރުދޭން އުޅެފަ އުޝާގެ ހިޔާލެއް ލިބެންދެން މިއިނީ." ހަމްދާނު ބުންޏެވެ.\n"ހަމްދާނު ގެއަކަށް ނުދަންތަ" އުޝާ ބުނީ އޭނާގެ ގަސްދު ފޮރުވުމެއް ނެތިއެވެ.\n"މިވަގުތު އުޝާ އެކަނިކޮށްލާފަ ދާން ބޭނުންނޫނީ. ދެން ބުނެބަލަ. ކޯއްޗެއް ކާނީ. ކޮންތާކުން އޯޑަރު ކުރަންވީ. އެކަނި ކެއުމަށްވުރެ މީހަކު އިތުރުވުމުން ކާއެއްޗެހީގެ ރަހަމީރުވޭ."\n"އަހަރެން ފަހުން ކާނީ. އިރުކޮޅަކުން ލައިޒަލް އަންނާނެ. ހަމްދާނު ދޭ." އުޝާ މިހެންބުނުމުން ހަމްދާނު ހިމޭންވިއެވެ. އެ ދެ ލޯ އުޝާއަށް އަމާޒުވެލިއިރު ބެލުން ތަފާތުވެއްޖެކަން އުޝާއަށް ވެސް ނަގައިގަނެވުނެވެ. ފުރަތަމަ ނަޒަރު ވަކިކޮށްލީ އެހެންވެއެވެ.\n"ކައިގެން ދާނީ. އެހެންވީމަ ބުނޭ... އަވަހަށް އޯޑަރުކުރީމަ އަވަހަށް ކާއެއްޗެހި އަންނާނީ." ހަމްދާނު ބުނެލިއެވެ.\nއުޝާގެ ޝައުގުވެރިކަމެއް ކެއުމަކަށް ނެތެވެ. އެހެންވިޔަސް ހަމްދާނު ފޮނުވާލަން އޭނާ ބޭނުމެވެ. ގެންނާނޭ ބާވަތެއް ހިޔާރުކުރަން ހަމްދާނުގެ އަތްމައްޗަށް އުޝާ ދޫކޮށްލީ އެހެންވެއެވެ. އޯޑަރުކުރި ކާއެއްޗެހި އަންނަންދެން އުޝާ ވެސް ސޯފާގައި އިށީނެވެ. ހަމްދާނު ދޭތެރެއަކުން އުޝާއަށް ބަލާލާކަން އެނގެއެވެ.\n"މިކައިވެނިން އުޝާއަށް އުފަލެއް ނުލިބޭކަން އެނގޭ." ހަމްދާނުގެ ޖުމްލަ އިވުމާއެކު އުޝާގެ ސަމާލުކަން ހުއްޓުނެވެ.\n"ހަމްދާނުގެ ހިޔާލަކަށް ނާހަމެންނު." ގަޔާނުވިކަން އުޝާގެ އަޑުން ވެސް ދޭހަވެއެވެ.\n"ލައިޒަލް ކޮންއިރަކު އުޝާއަށް ފުރުސަތެއް ދިނީ. އުޝާއަށް އޭނާ އެނގުމުގެ މާކުރިން އަހަންނަށް ލައިޒަލް އެނގޭ. އޭނާ އުޝާދެކެ ކުޑަކޮށް ވެސް ލޯބިވާނަމަ އެގޮތަށް ދުރުގައެއް ނުހުންނާނެ. އުޝާއާ އޭނާގެ ހުރިހާކަމެއް ހިއްސާކުރާނެ. އުޝާ ބުންޏަސް، އަހަންނަށް ޔަގީންވާ ކަމަކީ އޭނާ މިރެއަކު މިތަނަކަށް ނާންނާނެކަން."\n"އެހެންވީރު ތިއުޅެނީ ލައިޒަލް ނާންނާނެތީ އެކަމުގެ ފައިދާ ނަގަންތަ؟"\n"ތިހީކުރާހާ ވިޔާނުދާ މީހެއްނޫން މަށަކީ. އަހަންނަށް އެނގޭ ތީ ލައިޒަލްގެ އަނބިމީހާކަން. އަހަރެން މިވާހަކަތައް މިދައްކަނީ އުޝާއަށް ވިސްނޭތޯ. ކައިވެންޏެއްގައި ބަނދެވިފައި ތިހުންނަނީ ކައިވެންޏަކުން ލިބެންޖެހޭ ހަގީގީ އުފާވެރިކަން ނުލިބި. ލައިޒަލްއަކީ އުޝާގެ ލޯބި. އެކަމަކު ލޯބިވާ އެންމެންނަށް އެމީހުންގެ ލޯބި ލިބޭތަ. ތިމާދެކެ ލޯބިވާނޭ މީހަކު ހޯދުން މާރަނގަޅެއްނު."\n"އޯ!... ހަމްދާނުތަ އެމީހަކީ. ހަމްދާނާ އިންނާށޭ ދޯ ތިބުނަނީ."\n"އެހެނެއް ނޫން. އުޝާ އަހަރެން ބޭނުންނުވާކަން އެނގޭ. އެކަމަކު އުޝާ އަހަންނަށް ކަމުދާކަން ދޮގެއް ނުކުރަން. އަހަރެން ނޫނަސް އުޝާ ބޭނުންވާނެ ކިތަންމެ ފިރިހެނުންނެއް ތިބޭނެ. ހަމައެކަނި ތިމާއަށް ހާސިލުނުވާނެ ކަންތައް ހާސިލުކުރަން އުޅުމަށްވުރެ ދެން ހުރި ފުރުސަތު ތަކަކީ ކޮބާތޯ ބަލާލުން ކިހިނެއްވާނެ. ޔަގީނުން ވެސް އިރާދައިގަ ތިމާއަށް ލިބެން އޮތް އެއްޗެއް ނޫނީ ނުލިބޭނެ. ނޫންތަ؟... މިވަރަށް ވެސް މީގެކުރިން އަހަރެން ނުބުނަމެންނު."\nލައިޒަލްއަށް ކަމެއް ދިމާވެއްޖެކަން އުޝާއަށް ވެސް އެނގެއެވެ. އޭނާ އެއްވެސް ކަމެއް އުޝާއާ ހިއްސާއެއް ނުކުރެއެވެ. އުޝާގެ ހިތަށް އެންމެ އުނދަގޫވަނީ އޭނާއާ ލައިޒަލް ވާހަކަދައްކާއިރު ނީރާގެ ނަން ނުގެނެސް އެއްވެސް ވާހަކައެއް ދެއްކޭ ކަމަށް ނުވާތީއެވެ. އަނެއްކޮޅުން އެކަމާ ޝަކުވާ ކުރެވޭކަށް އުޝާއަކަށް ނެތެވެ. ކައިވެނީގެ އަސްލު ގުޅިފައިވަނީ ނީރާއާ ވީމައެވެ. އެހެންވިޔަސް އޭނާއާއި ލައިޒަލްގެ ދެމެދުގައި އޮތް ގުޅުމާމެދު ސުވާލު އުފައްދާނޭ ފުރުސަތު ހަމްދާނަށް ދޭން އުޝާ ނޭދެއެވެ. ދައްކަމުންދިޔަ ވާހަކައިގެ މިސްރާބު ބަދަލުކުރަން އުޝާ ބުނެލީ އެހެންވެއެވެ. ހަމްދާނުގެ ލަފާއަކަށް ނާހަނީސް ލައިޒަލްއާ ގުޅޭ ގޮތުން، އަދި އެމީހުންގެ ކައިވެންޏާ ބެހޭ ގޮތުން އެއްވެސް ވާހަކައެއް ދައްކައިގެން ނުވާނޭކަން އުޝާ ބުނެލިއެވެ. ދެމެދަށް ހިމޭންކަން ވެރިވީ އެއަށްފަހުއެވެ.\nފޯނުގައިވާ ހުރި އެއްޗެއް ލަމްހާއަށް ދައްކަން އުޅުމުން އެހެން ނުހެދުމަށް ނީރާ ބުނެލިއެވެ. އެހިނދު އީހާނުގެ ހިނިތުންވުން ފުޅާވެލިއެވެ. ނީރާއަކީ ލަމްހާ ހީކުރާހާ މައުސޫމް އަންހެނެއްނޫންކަން އީހާނު ބުންޏެވެ. އެ ފޯނުގައި ހުރި އެއްޗިއްސާ މެދު ނީރާ ދެރަވެއެވެ. މަންމައަށް އެފަދަ އެއްޗެއް ދައްކަން އުޅޭއިރު އީހާނުގެ ލަދެއް ހަމަ ނެތީތޯ ސުވާލު އުފެދުނެވެ.\n"އައި އޭމް ސޮރީ..." އީހާނުގެ ގައިން ދޫކޮށްލުމާއެކު ލަމްހާއަށް ބަލާލައި ނީރާ ބުންޏެވެ.\nމިވަނީ ކިހިނެއްކަން ކޮންމެވެސް ވަރަކަށް ލަމްހާއަށް ދެނެގަންނަން އެނގުނެވެ. އީހާނުގެ ފޯނުގައި ހުރީ ނީރާއާ ގުޅުން ހުރި އެއްޗެއްކަން ޔަގީންވެއެވެ. ލަމްހާއަށް ނުދައްކަން ނީރާ ބުނާނީ އެކަމާ އޭނާ ލަދުގަންނަން ޖެހޭވަރު އެއްޗެއްވީމައެވެ. ލަމްހާ އައިސް އީހާނުގެ ކުރިމަތީ ހުއްޓުނެވެ. ފޯނު އަތުލަން އުޅުމުން އީހާނު ގަދައެއް ނުދެއްކިއެވެ. ލަމްހާ ފޯނު ނެގުމުން ނީރާގެ ދޮން މޫނު އެއްކޮށް ހުދުވިއެވެ. އީހާނާއި ނީރާ ބަލަން ތިއްބާ ލަމްހާ އަތް ހިއްލާލުމާއެކު ފާރާ ދިމާއަށް ފޯނު ހުރާލީ ނިކަން ބާރަށެވެ. ފޯނުގެ އިސްކުރީނު ވަގުތުން ފުނޑުފުނޑުވެގެން ފޭބީއެވެ. އީހާނަށް ލިބުނީ ހީނުކުރާވަރުގެ ބޮޑު ސިހުމެކެވެ. މަންމަ އެހެން ހަދާފާނޭ ހިޔެއްނުކުރެއެވެ.\n"އަދިވެސް ހުއްޓާލާކަށް ނުވޭތަ؟." ލަމްހާ ހަރުކަށިކަމާއެކު ވާހަކަދެއްކީ އީހާނާއެވެ.\n"މަންމަގެ ދަރިއަކީ އަހަރެން. އަހަންނަށް ކޮންމެ ގޮތެއް ވިޔަސް ވަރިހަމަތަ؟ އަހަރެން ލޯބިވާ މީހާ ލިބޭން މަންމަ ބޭނުމެއްނޫންތަ؟ އަހަރެންގެ އުފާވެރިކަން ފުނޑުފުނޑުކޮށްލަން މަންމަ ބޭނުންވަނީ. ނީރާއާ އިންނަން ހުރި މީހަކީ އަހަރެން. މިހާރު މިތިބީ ކައިވެނި ކުރެވިފަ. ދެން މިކައިވެނި ރޫޅާލުމުގެ ހައްގެއް މަންމައަކަށް ވެސް ނޯންނާނެ."\n"އީހާނު..." ގެއަށް ވަން ސުޖާއު ގޮވާލިއެވެ. އީހާނުގެ އަޑު ބާރުވީމައެވެ. މަންމައާ އެ މޭރުމުން ވާހަކަދައްކައިގެން ނުވާނޭކަން ހަނދާންކޮށްދިނުމަށެވެ.\nނީރާ ވަގުތުން އެތާ ނުހުރެ އައިސް ވަނީ ކޮޓަރިއަށެވެ. ދޮރުތަޅުލުމާއެކު އައިސް ހުއްޓުލީ އަލަމާރި ކައިރީއެވެ. އޭނާ ދަބަސްނެގިއެވެ. ދެތިން ހެދުން އޭގެ ތެރެއަށް ލިއެވެ. ދެން އަވަހަށް ވޮލެޓު ހޯދާލިއެވެ. ފައިސާ ހުރިވަރު ބަލާލުމާއެކު އޭނާގެ ޑެބިޓްކާޑު އޮތްތޯ ބަލާލިއެވެ. އޭނާ އެގެއިން ނުކުމެގެންދާން ތައްޔާރުވީއެވެ. ކުއްލިއަކަށް ދާނޭތަނެއް ހިތަކަށް ވެސް ނޭރިއެވެ. ރިދާއަށް އޭނާ ގުޅީ އެހެންވެއެވެ. ދެ ދުވަހަކު އޭނާގެ ކައިރީ މަޑުކޮށްލެވިދާނެތޯ ނީރާ އަހާލަންވާއިރު އެކުވެރިޔާ ހުރީ ތައްޔާރަށެވެ. އަވަހަށް އަންނާށޭ ބުނީ އުފަލުންނެވެ. ލައިގެން ހުރި ހެދުން ބަދަލުކޮށްލުމާއެކު ނީރާ ކޮޓަރިން ނުކުތެވެ. އެންމެންގެ ނަޒަރު އޭނާއަށް ހުއްޓުނެވެ. ބެކްޕެކް އަޅާލައިގެން ހުރި ނީރާއާ ދިމާއަށް އީހާނު އަންނަން އުޅުނެވެ. ނަމަވެސް އޭނާގެ އަތުގައި ޖެހެންވާއިރަށް ނީރާ ދުވެފައި ގޮސް އެޕާޓްމެންޓުގެ ދޮރުން ނުކުމެއްޖެއެވެ. ލިފްޓު އަންނަންވާއިރަށް އީހާނު އައިސް އޭނާ ހުއްޓުވާނޭ ކަމުގެ ބިރު ހިތުގައި އޮއްވާ ނީރާގެ ނަސީބު ވަރަށް ރަނގަޅެވެ. ލިފްޓުގެ ފިތަށް އޮބާލިއިރު އޭގެ ދޮރު ހުޅުވިއްޖެއެވެ. ލެއްވި ނަސީބާމެދު ޝުކުރުކުރަމުން އޭނާ އިމާރާތުން ނުކުތެވެ. ގުޅައިގެން ގެނައި ޓެކްސީ ތިރީގަ އޮތެވެ. އަވަހަށް އައިސް އޭގެ ފަހަތު ދޮރުފަތް ހުޅުވާލައި ނީރާ ޓެކްސީއަށް އަރައިފިއެވެ.\n"ކޮންތާކަށް ނީރާ އެދިޔައީ." ސުޖާއު އަހާލިއެވެ.\n"އޭނާ ދާން ދޫކޮށްލާ." ލަމްހާ ބުނެލިއެވެ. އެހެންވިޔަސް ލަމްހާގެ މޭގަނޑު ތެޅެނީއެވެ. އަންހެންދަރިއަކު ގެއިން ނުކުމެގެން ދިއުމުން ހާސްނުވާނީ ކޮން މައެއް ހެއްޔެވެ. އޭނާ ނީރާ ދާން ދޫކޮށްލީ އީހާނުގެ ސަބަބުންނެވެ. ނީރާއަށް މިނިވަންކަން ހޯދާ ދެވޭނެ ގޮތަކީ އެއީކަމަށްވީމައެވެ. އެއްގޮތަކަށް ވެސް އޭނާ ނީރާ ދޫކޮށްލީކީ ނޫނެވެ.\nއީހާނު ހަޅޭލަވައިގަތް އިރު ހީވީ ހަމައިން ނެއްޓީ ހެނެވެ. އޭނާ އެޕާޓްމެންޓުން ނުކުމެގެން އަންނަންވީއިރު ނީރާގެ ނިޝާނެއް ވެސް ނެތެވެ. އޭނާގެ ބޯކޮށް އޮންނަ ބުޅި އިސްތަށިގަނޑުގެ ތެރެއަށް ދެއަތުގެ އިނގިލިތައް މަހާލުމާއެކު ބޮލުގައި ހިފަހައްޓާލިއެވެ. ދެން ހަދާނީ ކިހިނެއްބާއޭ ހިތަށް އަރާފައި ހުއްޓެވެ. ކުއްލިއަކަށް ޖީބުގައި އޭނާ އަތްޖައްސާލުމާއެކު ވަކިން ރުޅިގަދަވެއްޖެއެވެ. އޭނާ އުޅުނީ ފޯނު ނަގާށެވެ. ނީރާއަށް ގުޅާށެވެ. ލަމްހާ ފޯނު ހަލާކުކޮށްލި ހަނދާންވީ ދެނެވެ. އެނބުރި އެޕާޓްމެންޓަށް އީހާނު އައީ ވޮލެޓު ބަލައެވެ. އޭނާ ގެއިން ނުކުތީ ވީހާ ވެސް އަވަހަކަށް ފޯނެއް ހޯދުމަށެވެ.\n"ސޫޖާ. ވަކީލާ ވާހަކަދައްކަންވެއްޖެ. އެ ކައިވެނިން ނީރާ މިނިވަންކުރަންވީ ވަގުތު އަތުވެއްޖެ. އީހާނުގެ ރުހުމުގައި އެކުއްޖާ ވަރިއެއް ނުކުރާނެ."\n"އަހަރެން ހާސްވަނީ ނީރާ އެދިޔަ ގޮތުން." ސުޖާއުއަށް ލިބިފައިވާ ހާސްކަން ހާމަކުރިއެވެ.\n"އަހަރެން ނީރާއަށް ގުޅާނަން. ހުރިތަނެއް އޮޅުންފިލުވާނަން. ތަނެއް ހިފާފަ އިހަށް އަހަރެމެންނާ ދުރުގައި ނީރާ ބަހައްޓަން އަހަންނަށް ފެންނަނީ. ވަރީގެ ކަންކަން ނިމެންދެން. އީހާނު އަހަރެމެންނާ ދެކޮޅުވާނެކަން ޔަގީން. އެކުއްޖާއަށް ހެޔޮވިސްނުން ދެއްވާނެނަމަ. ނީރާއާ މެދު ކަންތައް އެކުރަނީ ރަނގަޅަކަށްނޫން." ލަމްހާ ބުންޏެވެ.\n"ނީރާގެ ޚަބަރެއްވީމަ ބުނޭ. އަހަރެން ގޮތެއް ހަމަޖައްސާނަން. ކޮންއިރަކުން ވަކީލު ގެންނަންވީ."\n"ގެއަކުނޫން، ބޭރުން ބައްދަލުކުރާ ގޮތަކަށް ހަމަޖައްސާނީ. ވަކީލެއް މެދުވެރިކޮށް މިކަން ކުރަން އުޅޭކަން އީހާނަށް އެނގިއްޖެނަމަ ރަނގަޅެއްނުވާނެ. މިރެއަށްވުރެ މާދަމާ އެކަމާ އުޅޭންވީނު." ލަމްހާ ހިޔާލު ދިނެވެ. އެގޮތް ސުޖާއުއަށް ކަމުދިޔައެވެ.\nރިދާމެން ގެއިން ނީރާއާ ބައްދަލުކުރީ އޭނާގެ މަންމައެވެ. ނީރާ އަންނާނޭކަން އެމީހުން ކައިރީ ރިދާ އޮތީ ބުނެފައެވެ. އޮފީހުގައި ހުރި ވަގުތެއްވީމާ ކުއްލިއަކަށް ނީރާއާ ބައްދަލުކުރަން ގެއަށް އާދެވެން ރިދާއަށް ނެތީއެވެ. އެހެންވިޔަސް އޭނާ އޮތީ މަންމައަށް އޮޅުންފިލުވާ ދީފައެވެ. ދެތިން ދުވަހަށް އެގޭގައި ނީރާ ހުންނަންކަން އެ އަންނަނީ ބުނެފައެވެ. ރިދާއާއި ނީރާގެ އެކުވެރިކަން އެމީހުންނަށް އެނގެއެވެ. އެގޭގައި ނީރާ ބެހެއްޓުމުގައި ސުވާލެއް ކުރުމުގެ ބޭނުމެއް ނެތުނީ އެހެންވެއެވެ.\nރިދާ ގެއަށް އައިސް ވަނީ އިރުއޮއްސުނު ފަހުންނެވެ. ފުރަތަމަ ވެސް ހޯދާލީ ނީރާ ކޮބާތޯއެވެ. މަޣްރިބު ނަމާދަށްދާން ގެއިން ނުކުންނަން އައި ޖިހާދަށް ރިދާ ފެނުނެވެ. އަނގައިން ބުނުމުގެ ކުރީން އޭނާ އިޝާރާތްކޮށްލީ ރިދާގެ ކޮޓަރިއާ ޖެހިގެން ހުރި ކޮޓަރިއަށެވެ. ބައްޕަގެ އިޝާރާތް ރިދާއަށް ދެނެގަންނަން އެނގުނެވެ.\n"ހޭ!... ސޮރީ އިނގޭ. އަދި މި އާދެވުނީ... ސައިބޮއެފިންތަ؟." ކޮޓަރި ދޮރު ހުޅުވާލުމާއެކު ރިދާ ވާހަކަދައްކަމުން އެތެރެއަށް ވަދެގެން އައެވެ. އެނދުގައި ދެފައި ކުރުކޮށްލައިގެން އިން ނީރާ ހަށިގަނޑު ތެދުކޮށްލިއެވެ. ދެފައިވަށްކޮށްލައި ކައިރީގަ އިށީން ރިދާއާ އޭނާ ކުރިމަތިލިއެވެ.\n"ރިދާ މަންމަމެންނާއެކީ ސައިބޮއެފިން. އަހަރެން ވެސް ސޮރީ. ކުއްލިއަކަށް މިކަހަލަ ކަމަކަށް އެދެންޖެހުނީމަ." ނީރާ ބުންޏެވެ.\n"ކަމެއް ގޯސްވީތަ؟ ލައިޒަލްމެންގެ އެޕާޓްމެންޓުން އެރޭ ނުކުމެގެން ދިޔަފަހުން ނީރާގެ ޚަބަރެއް ވެސް ނުވި. އަހަރެން ގުޅީމަ ފޯނެއް ވެސް ނުނަގަމެންނު."\n"އަހަރެން މިއުޅެނީ ވަރިވާން." ރިދާގެ ވާހަކަ އަޑުއަހަން އިނދެފައި ނީރާ ބުނެލިއެވެ.\n"ވަޓް! ސީރިއަސްކޮށްތަ؟... ވެއިޓް... އެހެންވީރު ތިއައީ..." ރިދާގެ ވާހަކަ ނުނިމެނީސް ނީރާ ވާހަކަދެއްކިއެވެ.\n"ޕްރޮމިސްކުރޭ، އަހަރެން މިގޭގަ ހުރިކަން އެކަކު ކައިރީ ވެސް ނުބުނާނަންކަމަށް. ޔަމާނު ކައިރީ ބުނެފިނަމަ އޭނާގެ ފަރާތުން ލައިޒަލްއަށް އެނގޭނެ. އަހަރެން ހޯދަން އީހާނު އެންމެ ފުރަތަމަ ވެސް ގުޅާނީ ރިދާއަށް. އެ ދެމީހުންނާ ވެސް ކުރިމަތިލާކަށް އަހަރެން ބޭނުމެއްނޫން." ނީރާ ހިފާލީ ރިދާގެ ކަނާއަތްތިލައިގައެވެ.\n"ޕްރޮމިސް... ޑޯންޓް ވޮރީ." ނީރާގެ އަތުގައި އަނެއްއަތްތިލަ ގެނެސް ޖައްސާލުމާއެކު ރިދާ ޔަގީންކަން ދިނެވެ.\n"އެ މޮންސްޓާރ ނީރާ ވަރިކުރަން އެއްބަސްވީތަ؟" އިރުކޮޅަކު އިނދެފައި ރިދާ އަހާލިއެވެ. އެހިނދު ނީރާ ދެފަރާތަށް ބޯހޫރުވާލީއެވެ.\n"އޭނާ ވަރިނުކުރިޔަސް އަހަންނަށް އަމިއްލައަށް ވަރިވެވިދާނެއެއްނު. އެކަމަކު އޭނާގެ ކައިރީގަ ހުރެ އަހަންނަށް މިކަމެއްނުވާނެ. އައި ހެޑް އިނަފް... އަބަދު މި ސަފަރިންގެ ތެރެއަކު ނޫޅެވޭނެ. އެހެންމީހުން އުފާކޮށްދެވޭނީ އިހަށް އަހަރެން ހިތްހަމަޖެހިފައި ހުރެގެން. އީހާނާ މެރީކުރީއްސުރެ މިނިވަންކަމާއި އުފާވެރިކަން ގެއްލިއްޖެ. އަހަރެންގެ އަމިއްލަ ނަފްސަށް ޓަކައި ކަމެއްކުރި ދުވަހެއް ހަނދާނެއް ވެސް ނެތް. އަހަރެން ވެސް މީ އިންސާނެއް. ވަރުބަލިވެއްޖެ މިހެން އުޅެއުޅެ... އަބަދު ގިލްޓީވެފަ ހުންނާކަށް ބޭނުމެއްނޫން. އެހެންމީހެއްގެ ރޮދިފަށުގައި ހައްޔަރުވެ ހުރެ އޭނާ ނެއްޓި ގޮތަކަށް ނަށާ ބުދަކަށްވެގެން އުޅެވިއްޖެ. ކޮންމެ ފަހަރަކު އަހަރެން ނެރޭ ހިތްވަރު އޭނާގެ އަތުން ކަތިލަނީ ދެވަނަ ފަހަރަށް ހިތްވަރެއް ކުރަން ނުކެރޭވަރަށް. އެހެންވެ މިފަހަރު ދުރުގައި ހުންނަން ބޭނުންވީ. އެމީހުންގެ ތެރޭ ހުރެ އަހަރެންނަށް މިކަން ނުވާނެ. ރިދާގެ ދިރިއުޅުމަށް އަހަރެންގެ ސަބަބުން އުނދަގުލެއް ފޯރަންވާއިރަށް އަހަރެން މިތަނުން ދާނަން. އެކަމަކު މި ތިން ދުވަހު އަހަރެން ފޮރުވާދިނުމަށް މިއެދެނީ ރިދާގެ ކައިރިން. އަހަރެންގެ ކަންކަން އެނގޭ އިތުބާރުކުރެވޭ އެކުވެރިއަކަށް ހުރި މީހަކީ ހަމައެކަނި ތީ."\n"ނީރާ ބޭނުން ދުވަހެއްވަންދެން މިގޭގަ ހުރެވިދާނެ. އަހަންނަށް އުނދަގުލެއްނުވާނެ. އަހަންނަށް އެނގޭ އެމީހުންގެ ކައިރިން ނީރާ ނުކުމެގެން ގޮސް ވަންނާނެ އެހެންތަނެއް ނުހުންނާނެކަން."\n"އީހާނުގެ ގޮތް އަހަންނަށް އެނގޭ. އޭނާ ރިދާއަށް ފާރަނުލާނެއޭ އަހަރެން ނުބުނާނަން. ޔަމާނާއި އީހާނަކީ ބިޒްނަސް ޕާޓްނާސް. ރިދާގެ ދިރިއުޅުމަށް ހިޔަންޏެއް އެޅޭކަށް ނޭދެން. ތިން ދުވަސް ވެސް ގިނަ. އެންމެންނާ ދުރުގައި ހުރެއްޖެނަމަ އީހާނަށް އަހަރެން ހޯދަން އުނދަގޫވާނެ. ކޮންގޮތަކުން ވިޔަސް މިފަހަރު އަހަރެން އޭނާގެ ކައިރިން ވަރިވާނަން." ނީރާ ގަސްދުކުރާ ގޮތް ހާމަކުރިއެވެ. (ނުނިމޭ)


Turkey Raees Erdogan Ge7Mahuge Musaara Covid-19 Aa Dhekolhah Kuraa Massakathah! - Vaguthu\nއުރުދުޣާންގެ ހަތް މަހުގެ މުސާރަ ކޮވިޑް-19 އާ ދެކޮޅަށް ކުރާ މަސައްކަތަށް!\nތުރުކީގެ ރައީސް ތައްޔިބް އުރުދުޣާން\nކޮވިޑް-19 އާ ދެކޮޅަށް ކުރާ މަސައްކަތަށް އެހީތެރިވުމަށް ތުރުކީގެ ރައީސް ތައްޔިބް އުރުދުޣާންގެ މުސާރަ ހަދިޔާ ކުރެއްވުމަށް ނިންމަވައިފިއެވެ.\nދުނިޔޭގެ އެކިކަންކޮޅުތަކުގައި ފެތުރެމުން އަންނަ ކޮވިޑް-19 ގެ ސަބަބުން ދުނިޔޭގެ އިގްތިސާދަށް ބޮޑެތި ގެއްލުންތަކެއް ވަމުން އަންނަ ދަނޑިވަޅުގައި ތުރުކީ ރައީސް އުރުދުޣާން ވަނީ އެހީ ހޯދުމުގެ ގައުމީ ކެމްޕެއިނެއް ފައްޓަވައިފައެވެ. އެ ކެމްޕެއިންގެ ދަށުން އެމަނިކުފާނު ވަނީ ހަތް މަސް ދުވަހުގެ މުސާރަ ހަދިޔާ ކުރައްވައިފައެވެ.\n"އަޅުގަނޑު މި ކެމްޕެއިން ލޯންޗު ކުރަނީ، އަޅުގަނޑަށް ލިބޭ ހަތް މަހުގެ މުސާރަ ހަދިޔާ ކުރަމުން،" އުރުދުޣާން ވިދާޅުވިއެވެ.\nތުރުކީގެ މީޑިއާ ރިޕޯޓުތައް ބުނާ ގޮތުގައި އެ ގައުމުގެ ކެބިނެޓް މެމްބަރުންނާއި ގާނޫނު ހަދާ މަޖިލިހުގެ މެމްބަރުން ވެސް ވަނީ 791،000 ޑޮލަރު ހަދިޔާ ކުރައްވައިފައެވެ.\nއުރުދުޣާން ވިދާޅުވި ގޮތުގައި މި ކެމްޕެއިންގެ އަމާޒަކީ އެންމެ ކުޑަ އާމްދަނީއެއް ލިބޭ މީހުންނަށް އެހީތެރިވުމެވެ. އިގްތިސާދަށް އަރާފައިވާ މި ލޮޅުމުގެ ސަބަބުންނާއި ސަރުކާރުން އަޅާފައިވާ ފިޔަވަޅުތަކުގެސަބަބުން އެންމެ ބޮޑު ގެއްލުމެއް ލިބޭނެ ބަޔަކީ އެންމެ ކުޑަ އުޖޫރައެއް ލިބޭ މީހުން ކަމަށް އެމަނިކުފާނު ވިދާޅުވިއެވެ.\nމިދިޔަ ހުކުރު ދުވަހު އުރުދުޣާން ވަނީ ކޮވިޑް-19 އާ ގުޅިގެން އިތުރު ފިޔަވަޅުތަކެއް އެޅިކަން އިއުލާން ކުރައްވައިފައެވެ. އޭގެތެރޭގައި ދަތުރުފަތުރު ކުރުމުގައި އިތުރަށް ހަރުކަށި ކުރުމާއި ބައިނަލްއަގުވާމީ ފްލައިޓުތައް އެ ގައުމަށް ދަތުރު ކުރުން މަނާ ކުރުމާއި ބައެއް ތަންތަން ބަންދު ކުރުން ހިމެނެއެވެ.\nތުރުކީގައި ކޮވިޑް-19 ޖެހުނު މީހުންގެ އަދަދު ވަނީ 10,827 އަރައިފައެވެ. އެ ބަލީގައި އެ ގައުމުން 168 މީހަކު މަރުވެފައިވެއެވެ.\nއެ ބަލި ޖެހިގެން ތުރުކީގައި 10,497 މީހުންނަށް ފަރުވާދެމުން އަންނަ އިރު، ބަލިން ރަނގަޅުވެފައި ވަނީ 162 މީހުންނެވެ.\nސާބަސް ތިފަދަލީޑަރުން ދުނިޔެއައްބޭނުންވަނީ ތީނަމޫނާ ލީޑަރުންނަކީ\nމާޗް 31, 2020 12:59\nމިއި ވަރަށް ރަގަނޅު މުސްލިމް ލިޑަރެށް\nމާޗް 31, 2020 13:26\nއިސްލާމީ ހުރިހާ ގައުމެއްގައިވެސް އުރުދޣާން ފަދަވެރިން ތިބޭނަމަ އިސްލާމީ ވެރިކަން ހާދަ ވަރުގަދަ ވީހޭ. ތީހަމަ ލީޑަރުންގެ ލީޑަރެއް\nމާޗް 31, 2020 13:33\nމީނަވީމަ އުފަލުންގޮސް މޮޔަވަނީ . ނަތަންޔާހޫ ވީމާ ރުޅިއައިސްގެން ހަލާކުވަނީ. އެކަމަކު މިމީހުން ކޮވިޑްބަލިން ސަލާމަތްވާން ދުއްވައިގަންނާނީ އިޒްރޭލު އެމެރިކާ އޫރުދިޔަވަރުން ތައްޔާރު ކުރާ ވެކްސިން ޖައްސަން. މީދެން ކޮންކަހަލަ ބޯބުރިނެތް ކުކުޅުތަކެއްތަ؟\nމާޗް 31, 2020 15:16\nބޯބުރިނެތް ކުކުޅުތަކޭ؟ ބަަނޑު🤣ލޮލް\nމާޗް 31, 2020 16:59\nމުޅިބއިސްލާމީ އުއްމަތް ފަޚްރުވެރިވާފަދަ ވެރިން މިތިބީ؟ ގަހުގަ ގަތްކޮޅުވެސް ނޭނގޭ ބުރަންތިން އަދި އިލްމެއް ހިލްމެއް ނަސަބެއްނެތް ޖާހިލުން ވެރިންގެ ގޮތުގައި ހަދައިގެން ތިބޭ ބަޔަކަށް އޮންނާނީ ގެއްލުމާ ހަލާކު.\nމާޗް 31, 2020 17:09\nމިރާއްޖޭގެ ރައީސައްވެސް މަޖިލީސް ރައީސައްވެސް މެމްބަރަކައްވެސް7މަސްކީއްކުރަން އެއްމަހުގެ މުސާރަވެސް ތިގޮތައް ދޫކޮށްލާކައް ނުކެރޭނެ ﷲ ގަނދީބުނަން


Adhadhuthah mahchah, 600 meehun positive vi! | Jazeera\tކޮވިޑަށް ޕޮޒިޓިވްވި އަދަދު 600 މައްޗަށް! - Jazeera\nކޭސްތައް ހުއްޓުމެއް ނެތި މައްޗަށް، 24 ގަޑިއިރު ތެރޭގައި 600 އަށްވުރެ ގިނަ ކޭސް!\nއިބްރާހިމް މުޢާން އަބްދުﷲ3days ago 55 views0\nކޮވިޑަށް މީހަކު ޓެސްޓް ކުރުމަށް ސާމްޕަލް ނަގަނީ -- ފޮޓޯ: ސަން\nކޮވިޑަށް ރިކޯޑް އަދަދަކަށް މީހުން ޕޮޒިޓިވްވެ، މިރޭ ކޮވިޑް ފައްސިވި މީހުންގެ އަދަދު 601 އަށް އަރައިފި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން އާންމުކޮށްފައިވާ ތަފާސް ހިސާބްތަކުން ދައްކާ ގޮތުގައި ފާއިތުވެދިޔަ 24 ގަޑިއިރު ތެރޭގައި 4،552 ސާމްޕަލް ރާއްޖޭގެ އެކި ކަންކޮޅުތަކުން ވަނީ ނަގާފައެވެ. އޭގެ ތެރެެއިން ގްރޭޓާ މާލޭ ސަރަހައްދުން 440 މީހުން ޕޮޒިޓިވް ވެފައިވެއެވެ.\nމިއީ މާލެ ސަރަހައްދުން މިހާ ގިނަ ބަޔަކު ޕޮޒިޓިވްވި ދެވަނަ ދުވަހެވެ.\nއެޗްޕީއޭގެ މައުލޫމާތުތައް ދައްކާގޮތުން މީހުން ދިރިއުޅޭ ރަށްތަކުން ޕޮޒިޓިވް ވެފައިވަނީ 141 މީހުންނެވެ. އަދި ރިޒޯޓުތަކުން 19 މީހަކު ޕޮޒިޓީވްވެފައިވެއެވެ. މީގެއިތުރުން، އިންޑަސްޓްރިއަލް ރަށްތަކުން 1 މީހަކު ކޮވިޑަށް ޕޮޒިޓިވް ވެފައިވާ ކަމަށްވެސް އެޗްޕީއޭގެ މައުލޫމާތުތައް ދައްކަ އެވެ.\nއެޗްޕީއޭގެ މައުލޫމާތުތައް ދައްކާގޮތުން ބަލިޖެހި މިވަގުތު ފަރުވާދެމުން އަންނަ މީހުންގެ އަދަދަކީ 6،508 އެވެ. އަދި ކޮވިޑް ބަލީގައި ހޮސްޕިޓަލުގައި 181 ފަރާތަށް ފަރުވާދެމުން އަންނައިރު، މިހާތަނަށް މި ބަލީގައި ދުނިޔެ ދޫކޮށްފައިވަނީ 74 މީހެކެވެ.\nމީގެއިތުރުން މިހާތަނަށް މި ބަލި ޖުމްލަ 31،931 މީހުންނަށް ޖެހިފައިވާއިރު، 25،340 މީހުން ވަނީ މި ބަލިން ފަސޭހަވެފައެވެ.\nކޮވިޑަށް ޕޮޒިޓިވްވި އަދަދު 600 މައްޗަށް!


Mi Faharu Nukuranvee Kanthah: Muvahzafun siyaasee nukuravvaa! | Mihaaru\nރިޔާސީ އިންތިހާބުގައި ވޯޓު ލާން ކިޔޫގައި: މުވައްޒަފުން ލައްވާ ގަދަކަމުން ވަކި ކަމެއް ކުރުމުން އޭގެ ފައިދާ ވޯޓަކުން ނުލިބޭ\nމިފަހަރު ނުކުރަންވީ ކަންތައް: މުވައްޒަފުން ސިޔާސީ ނުކުރައްވާ!\n04 އޮކްޓޯބަރ 2018 - 11:05 21 comments\nދިވެހި ރައްޔިތުން ވޯޓުލާނީ މިނިވަންކަމާ އެކު، އެބައި މީހުންގެ ވިސްނުމާ އެއްގޮތަކަށް ކަން މިވަނީ ވަރަށް ފާޅުގައި ދައްކާފަ އެވެ. ސަރުކާރު ބުނީތީ، އޮފީހުގެ ވެރިޔަކު އެންގީތީ، ވަކި އަތަކަށް ވޯޓު ނުލާނޭކަން މިވަނީ ވަރަށް ހާމަކަން ބޮޑު ގޮތުގައި އިޢުލާނުކޮށްފަ އެވެ. އެއްފަހަރުކު ނޫނެވެ. ވިދިވިދިގެން ތިން ރިޔާސީ އިންތިޚާބުގަޔާއި، ދެ މަޖިލިސް އިންތިޚާބު އަދި ކައުންސިލް އިންތިޚާބުތަކުގަ އެވެ.\nމިނިވަންކަންމަތީ ޚިޔާލު ފާޅުކޮށް، އެމީހަކު ބޭނުން ސިޔާސީ ފިކުރަކަށް ތާއީދު ކުރުމަކީ، ޤާނޫނު އަސާސީން ކޮންމެ ރައްޔިތަކަށް ލިބިދޭ ހައްގަކަށް ވާއިރު، ވަޒީފާގެ ބިރުގައި، މުވައްޒަފުން ގެންގުޅުމަކީ ހުރިހާ ގޮތަކުން ވެސް ވިޔާނުދާ އަމަލެކެވެ. މި އަމަލުގެ ނުރަނގަޅު ކަމުގެ ވާހަކަ ދެއްކުމަށް ދީނީ އިލްމުވެރިންނަށާއި ފަލްސަފާވެރިންނަށް ދޫކުރުމަށް ފަހު އަޅުގަނޑު ބަލާލަން ބޭނުންވަނީ، މިކަމުގެ އިގުތިޞާދީ ނަތީޖާއަށެވެ.\nއިގުތިސާދީ ގޮތުން ރަނގަޅު އިންވެސްޓްމަންޓްތަކަކީ އެކަމުގެ ސަބަބުން ނަފާ އާއި ފައިދާ ލިއްބައިދޭ އިންވެސްޓްމަންތަކެވެ. ވިޔަފާރި ބަހުރުވައިން ނަމަ ރިޓާން އޮން އިންވެސްޓްމަންޓް ހެޔޮ، އަދި ގިނަ ދުވަހަށް ދެމިގެންދާނެ އިންވެސްޓްމަންޓްތަކެވެ.\nކޮންމެ މުވައްޒަފަކަށް ތަފާތު ޚަރަދުތަކެއް ކުރަން ޖެހެ އެވެ. މުސާރަ އާއި އެހެނިހެން އެލަވަންސްތައް ދޭން ޖެހިދެ އެވެ. އެ މުއައްޒަފު މީހާ އާއި އެހެން މުއައްޒަފުން ގެންގުޅުމަށްޓަކައި އޮފީހެއް ތައްޔާރުކޮށް، އޮފީހުގެ ކުއްޔާއި ކަރަންޓާއި ފެނަށާއި އިންޓަނެޓް އަދި މިނޫން ވެސް އޯވަހެޑް ހިފެހެއްޓުމަށްޓަކައި ޚަރަދުތަކެއް ހިނގަ އެވެ. ސީދާކޮށް ހިނގާ މިފަދަ ޚަރަދުތަކުގެ އިތުރުން މުވައްޒަފުން ސުޕަވައިޒްކޮށް ބެލެހެއްޓުމާއި މެނޭޖްމަންޓުން ވަގުތު ހޭދަކުރަން ޖެހިދެ އެވެ. މިއީ ވެސް އިޤްތިޞާދީ ބަހުރުވައިން އޮޕަޗުނިޓީ ކޮސްޓެއް ހިމެނޭ ކަމެކެވެ. ޚަރަދެވެ.\nދިވެހި ވަޒީފާގެ ބާޒާރަކީ ފުރުސަތުތައް މަދު، އަންއެމްޕްލޯއިންމެންޓް ބޮޑު ބާޒާރެކެވެ. އަތޮޅުތަކުގައި މި ހާލަތު އަދި މާ ދަށެވެ. ވަޒީފާ މާ މަދެވެ. އެެހެންކަމުން، ތިމާ އާއި އާއިލާގެ ޚަރަދުތައް ފޫބެއްދުމުގެ ބޭނުމުގައި ވަޒީފާ ހިފެހެއްޓުމަށް ނުރުހުމުގައި ވެސް އުޅެން މަޖްބޫރުވެދެ އެވެ. ވަޒީފާގެ ފުރުސަތަށް ވުރެ ވަޒީފާ އަދާކުރަން ބޭނުން މީހުން ގިނަ، ޑިމާންޑަށް ވުރެ ސަޕްލައި ގިނަ މި ހާލަތުގައި އަމިއްލަ ވިސްނުމާއި އިދިކީއްޔަށް މުވައްޒަފުން ލައްވާ މަސައްކަތް ކުރުވުމަކީ އިކޮނޮމިކް ހޮސްޓޭޖުންގެ ގޮތުގައި މުއައްޒަފުން ގެންގުޅުމެވެ.\nއެކަމަކު ވަޒީފާގެ މެންޑޭޓުގައި ނެތް ކަންތައް ކުރުވަން މަޖްބޫރު ކުރުމަކުން އެ މުވައްޒަފުގެ ހިތްހަލާލެއް ނުލިބެ އެވެ. ލިބެނީ އޭނާ އާއި އޭނާގެ އާއިލާގެ ނުރުހުމެވެ. ރައްޓެހިންނާއި ރަޙްމަތްތެރިންގެ ރުޅިވެރިކަމެވެ. މީގެ އިތުރުން ނުގަބޫލުގައި ކުރުވާ މަސައްކަތް ކުރާނީ އެންމެ ރަނގަޅަކަށް ނޫނެވެ. އަދި ހިތްހަމަނުޖެހި، އިނދެ ރަސްމީ ވަޒީފާ އަދާކުރާނީ ވެސް އެންމެ އެދެވޭ ފެންވަރަކު ނޫނެވެ.\nވިދިވިދިގެން ތަފާތު އިންތިޚާބުތަކުން ސާބިތުކަމާ އެކު ފެންނަން އޮތް ފަދައިން، ސިޔާސީ މަގުސަދެއް ހާސިލް ކުރުމަށްޓަކައި ވަޒީފާގެ މެންޑޭޓުގައި ނުހިމެނޭ ކަންތައް ކުރުވުމުން، އެބައި މީހުންނަށްޓަކައި ކުރެވޭ އިންވެސްޓްމަންޓަށް ރަނގަޅު ނަފާއެއް ނުލިބެ އެވެ. ވޯޓުލަނީ ތާއީދު ކުރާ ފަރާތަށެވެ. ރިޓާން އޮން އިންވެސްޓްމަންޓް ވަނީ ނެގަޓިވް އެވެ. ޕަބްލިކް ސެކްޓަރުގެ ސިވިލް ސާވަންޓުންނާއި މިނިވަން މުވައްސަސާތަކާއި ސަރުކާރު ކުންފުނިތަކުގެ މުވައްޒަފުންނަށް ވެސް މިކަމުގައި އެއް ހަމަ އެވެ. އަސާސަކީ އެކައްޗެކެވެ.\nހަމައެކަނި އިގުތިސާދީ ވިސްނުމައި އެކަނި ނަމަވެސް، ރިޓާން އޮން އިންވެސްޓްމަންޓް ނެގަޓިވް ވާ ޚަރަދުތައް ކުރުން ހުއްޓާލާ، މުވައްޒަފުންގެ ވަޒީފާގެ ފުރުސަތާއި ސިޔާސީ ފިކުރާއި މަސްހުނި ނުކުރުމަށް މިފަހަރު އެއްބަސްވަމާތޯ އެވެ؟\nއާތިފަކީ އިގުތިސާދީ އަދި މެނޭޖްމަންޓް ދާއިރާގެ ތަޖުރިބާކާރެކެވެ. އޭނާ ވަނީ ސަރުކާރުގެ ބައެއް ކުންފުނިތަކާއި އަމިއްލަ ބައެއް ކުންފުނިތަކުގެ މަތީ މަގާމުތައް ފުރުއްވައިފަ އެވެ. އާތިފްގެ މި ކޮލަމްތަކުގައި ހިމެނެނީ ޕާޓީ ނިޒާމަށް ރާއްޖެ ހުޅުވުނު ފަހުން އުފެދުނު އެކި ސަރުކާރުތަކުން ކަން ކުރި ގޮތާއި އޭގެ ތަޖުރިބާ އަށް ބިނާކޮށް، ރަނގަޅު ކުރެވިދާނެ ކަންކަމެވެ.\nއިތުރު ލިޔުންތައް އިގްތިސާދު ސިވިލް ސާވިސް ދިވެހި ސަރުކާރު ވަޒީފާ ޕަބްލިކް ކުންފުނި


Flat vikkun medhu kandaalaifi | Mihaaru\nހައުސިން މިނިސްޓަރު މުއިއްޒު ރަސްމިއްޔާތެއްގައި ވާހަކަ ދައްކަވަނީ: ގާކޮއްޓާއި އަރަބިއްޔާ ސްކޫލް ހިންގި ބިމުގައި އިމާރާތްކޮށްފައިވާ ފްލެޓްތައް ވިއްކުން މަޑުޖައްސާލީ، އެކަމަށް ފަސޭހަ ގޮތެއް ހޯދަން ކަމަށް ވިދާޅުވި.---ފޮޓޯ: މިހާރު\nފްލެޓް ވިއްކުން މެދުކަނޑާލައިފި\n02 ޑިސެމްބަރ 2017 - 23:22 56 comments\nމާލޭގެ ގާކޮއްޓާއި އަރަބިއްޔާ ސްކޫލް ކުރިން ހިންގި ބިމުގައި އިންޑިއާގެ ޓާޓާ ކުންފުނިން އިމާރާތް ކޮށްފައިވާ ފްލެޓްތައް ވިއްކުން މިވަގުތަށް މަޑުޖައްސާލާފައިވާ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު ދެންމެ ވިދާޅުވެއްޖެ އެވެ.\nގާކޮށްޓާއި އަރަބިއްޔާ ހުރި ބިމުގައި އިމާރާތް ކުރި 264 ފްލެޓްގެ ތެރެއިން 105 ފްލެޓް ވިއްކުމުގެ ފޯމް ހޯދުމަށް ދެ ދުވަސްކުރިން މިއަދު ގިނަ ބަޔަކު ކިޔޫ ހެދުމާ ގުޅިގެން، ހައުސިން މިނިސްޓަރު ކުރެއްވި ޓްވީޓެއްގައި ވިދާޅުވީ، ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން ވިއްކާ އެ ފްލެޓް ގަތުމަށް "ރައްޔިތުން ކިޔޫ ހަދަން ޖެހުމަކީ ސަރުކާރުން ގަބޫލު ކަމަކަށް" ނުވާ ކަމަށެވެ.\n"...ފަސޭހަ ގޮތެއް ހަމަޖެއްސުމަށް، މި ފްލެޓްތައް ވިއްކުން މަޑުޖައްސާލެވިފައިވާ ވާހަކަ ދަންނަވަން،" މުއިއްޒުގެ ޓްވީޓްގައިވެ އެވެ.\nސަރުކާރުގެ މި ނިންމުން އައިއިރު، ފްލެޓްތައް ގަތުމުގެ ފޯމް ހޯދުމަށް މިއަދު އިރުއޮއްސުނު ވަގުތުން ފެށިގެން ގިނަ ބަޔަކު ވަނީ ހުޅުމާލޭގެ ޣާޒީ ސްކޫލް ކައިރީގައި ބޮޑު ކިޔޫއެއް ހަދައިފަ އެވެ. އަންނަ ހޯމަ ދުވަހު ހެނދުނު 9:00 އިން ފެށިގެން ދޫކުރާ އެ ފޯމް ހޯދުމަށް މިރޭގެ 10 ޖެހުމާ ހަމައަށް އެކަނި ވެސް 200 ވަރަކަށް މީހުން ކިޔޫގައި ތިބި ކަމަށް ލަފާކުރެވެ އެވެ.\nފްލެޓް ވިއްކުމުގެ ފޯމް ދޫކުރުން އަލުން ފަށާނެ އިރެއް ކަމާ ބެހޭ އިދާރާތަކުން އަދި ހާމައެއް ނުކުރެ އެވެ.\nއެޗްޑީސީން ނިންމާފައިވާ ގޮތުން ނަމަ، ފްލެޓް ވިއްކާނީ ފޯމް ހުށަހަޅާ ތަރުތީބުންނެވެ. ފޯމު ބަލައިގަތުމަށް ހަމަޖައްސާފައި ވަނީ ޖެނުއަރީ 7، 2018 ގަ އެވެ.\nއެޗްޑީސީން ބުނިގޮތުގައި ފޯމު ދޫކުރާނީ 100،000ރ.ގެ ބޭންކް ގެރެންޓީ ގެންދާ ފަރާތްތަކަށެވެ. އަދި ބުނީ ތިން ކޮޓަރި އާއި ދެ ފާޚާނާ އަދި ބަދިގެ ހިމެނޭ ފްލެޓްތަކުގެ ތެރެއިން ގާކޮށިން 75 ފްލެޓް ވިއްކާއިރު، އަރަބިއްޔާ ބިމުން ވިއްކަނީ 30 ފްލެޓް ކަމަށެވެ.\nއެ ފްލެޓްތަކުގެ އެޕާޓްމެންޓެއް ވިއްކުމަށް ނިންމާފައިވަނީ ދެ މިލިއަން ރުފިޔާ އަށެވެ.\nއަރަބިއްޔާ ހުރި ބިމުގައި ހަދާފައިވާ "މާލޭ ގްރޭންޑް" އަދި ގާކޮށީގައި ހަދާފައިވާ "މާލޭ ސްކެއާ"ގެ ފްލެޓްތައް 268 މީހަކަށް ގުރުއަތުން ލިބިފައިވާއިރު ފްލެޓްތައް ލިބެނީ ކަނޑައަޅާފައިވާ މުއްދަތުގެ ތެރޭގައި ފައިސާ ދައްކާ މީހުންނަށެވެ. ނުދެއްކޭ މީހުންގެ ފުލެޓްތައް ވިއްކާލަނީ އެވެ.\nއިތުރު ލިޔުންތައް ހުޅުމާލެ އެޗްޑީސީ ކުރީގެ މިނިސްޓަރު ޑރ. މުހައްމަދު މުއިއްޒު ގާކޮށި ޓާޓާ ގްރޫޕް ހައުސިން މިނިސްޓަރު\nފްލެޓް ގަންނަން ރޭ ކިއު ޖެހުނު މީހުންގެ ވާހަކަތައް


ސިވިލް ސާވެންޓުންގެ އިތުރުގަޑީގެ ފައިސާ ކުޑަކުރި މައްސަލަ ޓްރައިބިއުނަލަށް! – Dhen.mv\nސިވިލް ސާވެންޓުންގެ އިތުރުގަޑީގެ ފައިސާ ކުޑަކުރި މައްސަލަ ޓްރައިބިއުނަލަށް!\nJune 5, 2020 - 2:14 pm\nސިވިލް ސާވިސް މުވައްޒަފުންގެ އިތުރުގަޑީގެ ފައިސާ ކުޑަކުރި މައްސަލަ ވަޒީފާއާ ބެހޭ ޓްރައިބިއުނަލަށް ހުށަހަޅައިފި އެވެ.\nމި މައްސަލަ ޓްރައިބިއުނަލަށް ހުށަހެޅީ ސިވިލްސާވިސްގެ މުވައްޒަފުންތަކެއްގެ ނަމުގައި ޕަބްލިކް އިންޓްރެސްޓް ލޯ ސެންޓަރުންނެވެ.\nއެކަން ހާމަކޮށް އެ ސެންޓަރުން ނެރުނު ބަޔާނެއްގައި ވަނީ އާ ސާކިއުލާއެއްގެ ދަށުން ސިވިލް ސާވިސް މުވައްޒަފުންގެ އިތުރުގަޑީގެ ފައިސާދޭން ނިންމާފައިވާ ގޮތާ މެދު އެ ޖަމްއިއްޔާއަށް ކަންބޮޑުވުންތަކެއް ލިބިފައިވާ ކަމަށެވެ. އެގޮތުން އެ ޖަމްއިއްޔާ އިން ބެލިބެލުމުގައި ސިވިލް ސާވިސް ކޮމިޝަނުގެ ނިންމުމުގައި ގާނޫނީގޮތުން ސުވާލު އުފެދޭ ކަންތައްތަކެއް ހުރި ކަމަށް ފެންނާތީ އެ ޖަމްއިއްޔާ އިން ހެލްތު ޕްރޮފެޝަނަލް ޔޫނިއަނާ މަޝްވަރާކުރުމަށްފަހު ވަޒީފާއާ ބެހޭ ޓްރައިބިއުނަލަށް މައްސަލަ ހުށަހަޅާފައިވާ ކަމަށް އެ ޖަމްއިއްޔާ އިން ބުންޏެވެ.\nކޮވިޑް-19 އާ ގުޅިގެން އެންމެ ބޮޑު ގުރުބާނީ އެއް ވަމުންދާ އެއްބަޔަކީ ފްރޮންޓް ލައިންގައި މަސައްކަތްކުރާ ސިވިލް ސާވިސްގެ މުވައްޒަފުން ކަމަށާއި މިހާރުވެސް މި މުވައްޒަފުންނަށް ދެމުންގެންދާ އުޖޫރައަކީ އެކަށީގެންވާ މިންވަރަށްވުރެ ކުޑަ އުޖޫރައެއް ކަމުގައިވާއިރެއް ކަމަށް އެ ސެންޓަރުން ބުނެއެވެ.\nއަދި ޖޫރަ ބޮޑު ކުރުމުގެ ބަދަލުގައި އިތުރު ގަޑީގައި މަސައްކަތް ކުރުމުން ލިބޭ އުޖޫރަ އިތުރަށް ކުޑަކޮށްލުމުން އެ މުވައްޒަފުން ކުރަމުންދާ ބުރަ މަސައްކަތުގެ ބަދަލު ލިބިގެން އެދަނީ ވަރަށް ހިތިކޮށް ކަމަށާއ ފްރޮންޓް ލައިންގައި މަސައްކަތްކުރާ ގިނަ މުވައްޒަފުންނަކީ ރަސްމީ ގަޑިއަށްވުރެ މާބޮޑަށްވެސް އިތުރަށް ގިނައިރުތަކެއް މަސައްކަތް ކުރަންޖެހޭ ފަރާތްތަކެއް ކަމަށް ޕަބްލިކް އިންޓްރެސްޓް ލޯ ސެންޓަރުން ނެރުނު ބަޔާނުގައިވެ އެވެ.\nއެ ޖަމްއިއްޔާ އިން ބުނީ ފްރަންޓް ލައިންގައި މަސައްކަތް ކުރާ މުވައްޒަފުން އެކުރަމުން ގެންދަނީ ގައުމީ މުހިންމު ބޮޑު މަސައްކަތެއް ކަމަށާއި އެ މުވައްޒަފުންނަށް ހައްގުވާ އުޖޫރަ ދިނުމަކީ ސަރުކާރުގެ މައްޗަށް ލާޒިމް ކަމެއް ކަމުގައި ދެކޭ ކަމަށެވެ. އަދި ގާނޫނުތަކާއި ގަވާއިދުތަކަށް އަމަލުކުރުމުގައި ސަރުކާރުން މިސާލު ދެއްކުމަށް އެ ޖަމްއިއްޔާ އިން ވަނީ ގޮވާލާފަ އެވެ.


Supreme Court'ge3fandiyarrakah naseyhah dhen JSC'in ninnmaifi\nސުޕްރީމް ކޯޓުގެ ތިން ފަނޑިޔާރަކަށް ނަސޭހަތް ދޭން ޖޭއެސްސީން ނިންމައިފި\nސިވިލް ކޯޓުގެ ގާޒީގެ ސުލޫކީ މައްސަލައެއް ވެސް ދަނީ ބަލަމުން\nގއ. ކޮނޑޭ މެޖިސްޓްރޭޓް ކޯޓަށްވެސް ނަސޭހަތް ދީފައިވޭ\nކ. މާލެ | 8 އޮކްޓޯބަރ 2019 | އަންގާރަ 18:19 | 2,089\nޖޭއެސްސީން ފިޔަވަޅު އަޅަން ނިންމި ތިން ފަނޑިޔާރުން - ރައީސް އޮފީސް\nސުޕްރީމް ކޯޓުގެ އުއްތަމަ ފަނޑިޔާރު ޑރ. އަބްދުﷲ ދީދީ ހިމެނޭ ގޮތަށް އެ ކޯޓުގެ ތިން ފަނޑިޔާރަކަށް ނަޞޭހަތްދޭން ޖުޑީޝަލް ސަރިވިސް ކޮމިޝަން (ޖޭއެސްސީ) އިން ނިންމައިފިއެވެ.\nސުޕްރީމް ކޯޓުގެ ފަނޑިޔާރުން ކަމަށްވާ ޑރ. އަބްދުﷲ ދީދީއާއި، ފަނޑިޔާރު އާދަމް މުޙައްމަދު ޢަބްދުﷲ އާއި ފަނޑިޔާރު ޢަބްދުﷲ އަރީފުގެ މައްޗަށް މީގެ ކުރިން ހުށައެޅިފައިވާ ޝަކުވާގެ ތަހުޤީޤު ނިންމާ އޭގެ ރިޕޯޓް ތަހުގީގު ކޮމިޓީން ވަނީ ޖޭއެސްސީ އަށް ހުށައަޅާފައެވެ.\nޖޭއެސްސީން އަންގާރަ ދުވަހު ޢާއްމުކުރި ބަޔާނުގައި ބުނެފައިވަނީ، ތަހުޤީޤު ކޮމިޓީން ހުށައަޅާފައިވާ ރިޕޯޓުގެ މައްޗަށް އެ ކޮމިޝަނުގެ ޤާނޫނުގެ 39 ވަނަ މާއްދާގެ (ހ) ގައި ބަޔާންކޮށްފައިވާ ތަހުދީބީ ފިޔަވަޅު ކަމުގައިވާ ނަޞޭޙަތްދިނުމުގެ ފިޔަވަޅު އެޅުމަށް އެކޮމިޝަނުން އަންގާރަ ދުވަހު ނިންމާފައިވާ ކަމަށެވެ. އަދި އޭގެ އިތުރުން ގއ. ކޮނޑޭ މެޖިސްޓްރޭޓް މުޙައްމަދު އިބްރާހީމަށް ވެސް ނަޞޭޙަތްދޭން ޖޭއެސްސީން ވަނީ ނިންމާފައެވެ.\nއޭގެ އިތުރުން ސިވިލް ކޯޓުގެ ގާޒީ ޢަބްދުއްނަސީރު ޝަފީގު އާއި ބ. އޭދަފުށީ މެޖިސްޓްރޭޓް ކޯޓުގެ މެޖިސްޓްރޭޓް އުއްމުލް ކުލްސޫމް އަބޫބަކުރުގެ އިތުރުން ގއ. ގެމަނަފުށީ ކޯޓުގެ އިސްމެޖިސްޓްރޭޓް އިބްރާހީމް މުނީރުގެ ސުލޫކީ މައްސަލައެއް ބަލަން އަންގާރަ ދުވަހު ބޭއްވި ޖޭއެސްސީގެ 68 ވަނަ ބައްދަލުވުމުގައި ވަނީ ނިންމާފައެވެ.


Facebook ge hiley beynun kurevey versioneh Ooredoo in tha'aarafu kohfi | Mihaaru\nމީހަކު ފޭސްބުކް ބޭނުންކުރަނީ: އުރީދޫން ވަނީ ފޭސްބުކްގެ ހިލޭ ބޭނުން ކުރެވޭ ވާޝަނެއް ތައާރަފުކޮށްފައި--\nފޭސްބުކްގެ ހިލޭ ބޭނުންކުރެވޭ ވާޝަނެެއް އުރީދޫން ތައާރަފު ކޮށްފި\n12 ޖޫން 2020 - 20:465comments\nއެންމެ ގިނަ މީހުން ބޭނުންކުރާ ސޯޝަލް މީޑިއާ ޕްލެޓްފޯމް ކަމަށްވާ ފޭސްބުކްގެ ހިލޭ ބޭނުން ކުރެވޭ ވާޝަން "ފޭސްބުކް ފްލެކްސް" އުރީދޫން ރާއްޖެ އަށް ތައާރަފުކޮށްފި އެވެ.\nފޭސްބުކާ ގުޅިގެން އުރީދޫން ތައާރަފުކުރި މި ވާޝަނުން އުރީދޫގެ ކަސްޓަމަރުންނަށް ފޭސްބުކް އަދި ފޭސްބުކް މެސެންޖާ ހިލޭ ބޭނުންކުރެވޭނެ އެވެ. މިއީ އުރީދޫ ކަސްޓަމަރުންނަށް އެކަކު އަނެކަކާ މުއާމަލާތްކޮށް ދުނިޔޭގެ އެކި ކަންކޮޅުތަކުގެ މުހިންމު ހަބަރުތަކާ ހުރިހާ ކަސްޓަމަރުން ވެސް ގުޅުވާލަދިނުމުގެ ގޮތުން ތައާރަފުކުރި ވާޝަނެއް ކަމަށް އެ ކުންފުނިން ބުންޏެވެ.\nއުރީދޫ މޯބައިލް ޑޭޓާގެ ހިދުމަތް ބޭނުންކުރާ ކަސްޓަމަރުންނަށް ފޭސްބުކާއި މެސެންޖާގެ "ފްރީ މޯޑް"އަށް ފިއްތާލުމުން ހިލޭ ބޭނުންކުރެވޭނެ އެވެ. އަދި މޯބައިލް ފޯނު ގެންގުޅުއްވާ ހުރިހާ ކަސްޓަމަރުންނަށް free.facebook.com މެދުވެރިކޮށް މިހިދުމަތް ބޭނުންކުރެވޭނެ ކަމަށް ވެސް އުރީދޫން ބުންޏެވެ.\nމީގެ އިތުރުން މި ހިދުމަތާއެކު އާދައިގެ މޯބައިލް ފޯނު ބޭނުންކުރާ ކަސްޓަމަރުންނަށް ވެސް ފޭސްބުކް އަދި ފޭސްބުކް މެސެންޖާގެ ބޭސިކް ހިދުމަތް ފޯނު މެދުވެރިކޮށް ހިލޭ ބޭނުންކުރުމުގެ ފުރުސަތު ހުޅުވިގެންދާނެ އެވެ.\nމި ހިދުމަތް ބޭނުން ކުރާ ކަސްޓަމަރުންނަށް ލިބޭ ހިދުމަތްތަކުގެ ތެރޭގައި ޕޯސްޓްކުރުމާއި، ޕޯސްޓްތަކަށް ލައިކް ކުރުމާއި، ކޮމެންޓްކުރުން އަދި ލިޔެފައި ހުންނަ ކޮންޓެންޓް ބްރައުޒް ކުރުން ހިމެނެ އެވެ. މީގެ އިތުރުން ފޭސްބުކް މެސެންޖާ މެދުވެރިކޮށް މުޅިން ހިލޭ ޗެޓް ކޮށްލެވޭނެ އެވެ. ނަމަވެސް ފޮޓޯ އަދި ވީޑިއޯ ހިމެނޭ ޕޯސްޓްތައް ބަލާލުމަށް، ބޭނުންވާ ޕޯސްޓްއަށް ފިތާލުމުން ޑޭޓާއަށް ޗާޖް ކުރާނެ އެވެ. މި ހިދުމަތަށް ޑޭޓާ ޗާޖު ކުރާނީ ކަސްޓަމަރަށް ނޮޓިފިކޭޝަނެއް ފޮނުވުމަށްފަހު އެވެ.\nއުރީދޫން ބުނީ ފޭސްބުކް ފްލެކްސްގެ ހިދުމަތާއެކު، ޑޭޓާ ބޭނުންކުރާވަރު އިތުރަށް ކޮންޓްރޯލް ކުރުމަށް މަގުފަހިވނެ ކަމަށެވެ. އަދި، ޑޭޓާ ބެލެންސް ނެތިވެސް ފޭސްބުކް އަދި ފޭސްބުކް މެސެންޖަގެ ބޭސިކް ޚިދުމަތްތައް ބޭނުންކޮށް އާއިލާ އާއި ރަހުމަތްތެރިންނާ ގުޅުން ބަދަހި ކުރުމުގެ ފުރުސަތު ލިބޭނެ ކަމަށް އެ ކުންފުނިން ބުންޏެވެ.\nއިތުރު ލިޔުންތައް ފޭސްބުކް އުރީދޫ


Dhuveli madu kurumah edhi heyluntheri kuruvumuge harakaatheh | Mihaaru\nއެކްސިޑެންޓުތަކުގައި އަނިޔާ ލިބޭ މީހުން ސިފަވާ ގޮތަށް މީހަކު އޮށޯވެގެން ހުރިއިރު، ކައިރީގައި ކުޑަ ކުއްޖަކު މަޑުކޮށްލައިގެން. --- ފޮޓޯ: މިހާރު\n22 ފެބުރުއަރީ 2019 - 19:40 23 comments\nމޯލްޑިވްސް މެޑިކަލް އެސޯސިއޭޝަން (އެމްއެމްއޭ) އިން އިންތިޒާމުކޮށްގެން ބޭއްވި މި ހަރަކާތް މާލެ އާއި ހުޅުމާލޭގެ އެކި ސަރަހައްދުތަކުގައި ކުރިއަށް ގެންދިޔަ އެވެ. ބައެއް ހޮސްޕިޓަލްތަކުގައި މަސައްކަތް ކުރާ ނަރުހުންނާއި މުވައްޒަފުން މި ހަރަކާތުގައި ބައިވެރިވެ، އާންމުން ހޭލުންތެރި ކުރުވާފައިވެ އެވެ.\nއެކްސިޑެންޓުތައް އިތުރުވެފައިވާތީ އާންމުން ހޭލުންތެރިކުރުވުމަށް ހުޅުމާލޭގައި ބޭއްވި ހަރަކާތް. --- ފޮޓޯ: މިހާރު\n"އަނިޔާއެއް ލިބިގެން އަންނަ މީހާ ފުރަތަމަ ވެސް މި އަންނަނީ ހޮސްޕިޓަލަށް. އަޅުގަނޑުމެންނަށް ފެނޭ އަނިޔާ ލިބޭ މީހާގެ އާއިލާއިންނާއި ރައްޓެހިން އަޅާ ވޭނާއި ކެކުޅުން. އެހެންވެ ބޭނުމަކީ އެކްސިޑެންޓުތައް މަދު، އަމާން ރައްކާތެރި ތަނަކަށް މަގުތައް ހެދުން،" މެޑިކަލް އެސޯސިއޭޝަންގެ ފަރާތުން ވާހަކަ ދެއްކެވި އޮފިޝަލަކު ވިދާޅުވި އެވެ.\nމި ހަރަކާތުގައި ބައިވެރިވި މީހުން ތިބީ "މަޑުދުވެލި ހިޔާރު ކުރައްވާ"، "މަގުމައްޗަކީ އަމާން ތަނަކަށް ހަދަމާ"، "ރައްކާތެރިވާށެވެ، ރައްކާތެރިކޮށްދޭށެވެ"، "މަގު ހުރަސް ކުރަން ކަފިހި ހުރަސް ހިޔާރު ކުރައްވާ"، "ބިރަކާ ނުލައި މަގު ހުރަސް ކުރެވެން ޖެހޭނެ" ފަދަ ޝުއޫރުތައް ލިޔެފައިވާ ބޯޑުތައް ހިފައިގެންނެވެ.\nމީގެ އިތުރުން، އެކްސިޑެންޓުތަކުގެ މަންޒަރުތައް ސިފަވާ ގޮތަށް ވެސް ބައެއް މީހުން ތިއްބެވެ. އަދި ބައެއް މީހުންނަށް އަނިޔާވެގެން ފަރުވާދޭ މަންޒަރު ވެސް ވަނީ ސިފަކޮށްދީފަ އެވެ.\nފަހަކަށް އައިސް، ސިނަމާލެ ބްރިޖާއި އެއާ ގުޅޭ ހައިވޭގައި އެކްސިޑެންޓު ހިނގުން ގިނަވެ، ބައެއް މީހުންނަށް ބޮޑެތި އަނިޔާތަކެއް ވަނީ ލިބިފަ އެވެ. ބްރިޖާއި ހައިވޭގައި ނުރައްކާތެރި އެކްސިޑެންޓުތައް ހިންގުން އާންމުވެފައިވާތީ، ސައިކަލް ދުއްވާއިރު އަންނަ މަހުގެ 10 ވަނަ ދުވަހުން ފެށިގެން ހެލްމެޓް އަޅަން ސަރުކާރުން ވަނީ މަޖުބޫރުކޮށްފަ އެވެ.\nބްރިޖުގައި ދަތުރު ކުރާ މީހުންގެ ސަލާމަތްތެރިކަން ކަށަވަރު ކުރުމަށާއި އެކްސިޑެންޓުތައް މަދު ކުރުމުގެ ބޭނުމުގައި ފުލުހުން ވަނީ ހާއްސަ ޓްރެފިކް އޮޕަރޭޝަންތަކެއް ވެސް ފަށައިފަ އެވެ.\nއިތުރު ލިޔުންތައް އެކްސިޑެންޓް ޕޮލިސް މަގުމަތީގެ އެކްސިޑެންޓް މޯލްޑިވްސް މެޑިކަލް އެސޯސިއޭޝަން މަރު ސިނަމާލެ ބްރިޖު މާލެ ހުޅުމާލެ


Ras Online - އުމްރާނީ ތަރައްގީއާއެކު ތިމާވެށި ރައްކާތެރިކުރުން\nމާޝާ މިދުހަތު 8 ޖުލައި 2021 - 21:39\nއިންސާނުންގެ ފަރާތުން ތިމާވެއްޓާއި ދުނިޔެއަށް ކޮންމެވެސް ބަދަލުތަކެއް އަންނަކަމީ އެއްވެސް ބަޔަކު ދެބަސްނުވާނެ ހަގީގަތެކެވެ. އަޅުގަނޑުމެންގެ ދުނިޔެއަކީ ވަރަށް ގިނަ ގޮތްގޮތުން އަމިއްލައަށް އިއާދަ ވުމުގެ ގާބިލްކަން ލިބިފަވާ ތަނެކެވެ. ނަމަވެސް އިންސާނީ ތަރައްގީއާއި ދިރިއުޅުމުގެ އާދަކާދަތަކުގެ ސަބަބުން ދުނިޔޭގެ ގުދުރަތީ ނިޒާމުތަކަށް ބުރޫއަރާ އަލުން އިއާދަ ނުކުރެވޭފަދަ ގެއްލުން ވާންފެށުމުން އިންސާނުންގެ އާދަކާދަތަށް ބަދަލުކޮށް ދުނިޔޭގެ ނިޒާމުތައް ރައްކާތެރިކޮށް އިއާދަ ކުރަން މަސައްކަތް ކުރަންޖެހެއެވެ.\nދިވެހި ރާއްޖޭގައި ގްރޭޓަރ މާލެ ސަރަހައްދަކީ ދިވެހިރާއްޖޭގެ އާބާދީގެ ނިސްބަތުން ބަލާއިރު އެންމެ މީހުން ގިނަ ކާރުބާރު ބޮޑު ސަރަހައްދެވެ. އަދި މީހުން ބައިބޯވެ ތޮއްޖެހުން އިތުރުވާ ވަރަކަށް މިސަރަހައްދުގައި ދިމާވާ މައްސަލަތައްވެސް ދަނީ އިތުރުވަމުންނެވެ. ވޭތުވެދިޔަ 30 އަހަރަށް ބަލާާލާއިރު މާލެ ސިޓީގެ މުޖުތަމައުއަށާއި ދިރިއުޅުމަށް ވަނީ އެތައް ބަދަލެއް އައިސްފައެވެ. އައު ވިޔަފާރިތަކާއި ހިދުމަތްތައް ގިނަވުމާއެކު މީހުން އެކިތަންތަނަށް ދާންޖެހުމާއި މުދާ އުފުލުން ވަނީ އިތުރުވެފައެވެ. ހަމަ އެއާއިއެކު މަގުތައްވަނީ އެކިބާވަތުގެ ވެހިކަލްތައް އިތުރުވެ ތޮއްޖެހޭ ހިސާބަށް ގޮސްފައެވެ. އަހަރުތަކެއް ކުރިން މަދު ސައިކަލާއި ކާރުފަދަ ވެހިކަލްތަކުން ދަތުރުފަތުރުގެ ކަންކަން ފަރުޖެހިގެން ތިބި މާލޭގައި މިހާރު މިވަނީ މަގުމަތި ފުރި ވެހިކަލް ދުއްވުމާއި ހިނގުން އަދި ނޭވާލުމަށްވެސް ދަތިވާ ހިސާބަށް ގޮސްފައެވެ.\nދުނިޔޭގައި ދަތުރުފަތުރުން އުފެދޭ ގްރީންހައުސް ގޭހުގެ 95 އިންސައްތައަކީ ކާބަންޑައިއޮކްސައިޑްއެވެ. ކާރުޙާނާތަކަށް އައި އިންގިލާބައްފަހު ގްރީންހައުސް ގޭސްއުފެދުމާއި ބޭރުވުން ވަނީ އިންތިހާއަށް މައްޗައްގޮސްފައެވެ. މިގޭސްތައް އުފެދުމާއި ބޭރުވުން ކޮންޓްރޯލްކުރުމަށް ފިޔަވަޅުތަކެއް އަޅަން ޖެހެއެވެ. އަދި އެފިޔަވަޅު ތަކުގެ ސަބަބުން ތިމާވެއްޓަށްކުރާ އެހެން ނޭދެވޭ އަސަރު ތަކައްވެސް އެދެވޭ ބަދަލެއް އާންނާނެެއެވެ.\nސިޓީއެއްގައި މީހުންނާއި ހިދުމަތްތައް ގިނަވުމާއިއެކު ހަކަތަ ބޭނުންވާވަރު އަދި ހަކަތަ އުފައްދަންޖެހޭ މިންވަރު ދާނީ މަތިވަމުންނެވެ. ހަކަތަ އުފައްދާ މިންވަރު އިތުރުވުމާއެކު އުފެދޭ ގޭސް ގިނަވެ ވައި ތަގައްޔަރުވުމާއިއެކު ހޫނުމިން މައްޗައްދެއެވެ. ނަމަވެސް ޒަމާނީ ތަރައްގީއާއި ޓެކްނޮލޮޖީގެ އެހީގައި މިކަންކަމަށް ހައްލުހޯދޭނެއެވެ. މަދު ހަކަތަބޭނުންކުރާ ބާވަތުގެ ވަސީލަތްތައް އަންނަނީ އީޖާދު ކުރަމުންނެވެ. އަދި އެފަދަ އައު ވަސީލަތްތަކަށް އަހުލުވެރިވެ ގިނަމީހުން ބޭނުންކުރަން ފެށުމުން ގަނަކަންކަމަށް ކޮންމެވެސް ވަރެއްގެ ހައްލު ލިބިގެންދާނެއެވެ.\nމުޖުތަމައުގައި އާބާދީ ބޮޑުވާވަރަކަށް އުފެދޭ ކުނިގިނަވެއެވެ. ކުނި އެއްކުރުމާއި ނައްތާލުމަށް އެކަށޭނަ ނިޒާމުތަކެއް ގާއިމު ކުރެވިފަވީނަމަވެސް އާބާދީ ބޮޑުވަމުންދާ މިންވަރާ ކުނި އުފެދޭ މިންވަރަށް ބަލާއިރު އަދިވެސް މިހާރަށްވުރެ ހަރުދަނާ ރަނގަޅު ނިޒާމް ތަކެއް ގާއިމްކުރުންވަރަށް މުހިންމެވެ. މިހާރުވެސް ދުނިޔޭގެ ބައެއް ތަންތަނުގަ ބޭނުންކުރާ ވަސީލަތްތަކުގެ ތެރޭގަ އިރުގެ ހަކަތައިން މަސައްކަތްކުރާ ކުނި ކޮމްޕެކްޓް ނުވަތަ ފިއްތާ މެޝިނު ހިމެނެއެވެ. މި ސްމާޓް ސިސްޓަމްގައި ސެންސަރު އަދި ކެމެރާ ހުރެއެވެ. އަދި އަމިއްލައަށް ކުނި ކޮމްޕްރެސްކޮށް މެޝިން ފުރުމުން ކުނި މެނޭޖްކުރާ އިދާރާތަކަށް ކްލައުޑް މެދުވެރިކޮށް ސިގްނަލް ދެއެވެ. ސިގްނަލް ލިބުމުން މެޝިން ހުސްކުރާ ވެހިކަލް ގޮސް އެ މަސައްކަތް ކުރުމުން މިފަދަ ބޮޑެތި ވެހިކަލްތަކުގެ ބޭނުން ކުރުން މަދުވެ އޭގެން އުފެދޭ ގޭހުގެ މިންވަރާ ކާބަން ފުޓްޕްރިންޓް ކުޑަވެއެވެ.\nޔޫރަޕިއަން ޔޫނިއަންގެ ހޯދުންތައް ދައްކާގޮތުގައި ދުނިޔެއަށް ބޭރުވާ ކާބަންޑައި އޮކްސައިޑްގެ 25 އިންސައްތައަކީ ދަތުރުފަތުރުގެ ނިޒާމުތަކުން އުފައްދާ އެމިޝަންތަކެވެ. ވެހިކަލްތަކުން ވަރަށް ގިނަ އަދަދެއްގެ ތެޔޮބޭނުންކުރެއެވެ. އަދި އެއާއެކު އުފެދޭ އެމިޝަންތައް ގިނައެވެ. ތެޔޮ ބޭނުންކުރާވަރު އަދި އުފެދޭ އެމިޝަން މަދުުވާނެހެން ވެހިކަލް ދުއްވުމަށް އެންމެ ރަނގަޅީ ގަޑިއަކު 45-65 މޭލުގައި ދުއްވުމެވެ. ދަތުރުފަތުރުގެ ނިޒާމްތަކުގައި މިހާރު ފަހުގެ ސޮފްޓްވެއަރ، ހާޑްވެއަރ އަދި ޓެކްނޮލޮޖީ ބޭނުންކޮއްގެން އެންމެ އަވަސް އަދި ރައްކާތެރި ހިދުމަތް ފޯރުކޮށްދިނުމަށް ވަނީ މަގުފަހިކޮށްފައެވެ. ކެމެރާ، ސެންސަރ އަދި ޓްރެފިކް ސިގްނަލް ބޭނުންކޮށްގެން ޓްރެފިކް ތޮއްޖެހި ހުއްޓުންނުއަރާނެ މަގުތަކުން ދަތުރު ކުރުމަށް އަންގައިދޭ ވަކި ނެވިގޭޝަން ސިސްޓަމްތައް ހުރެއެވެ. މީގެ އިތުރުން ސްމާޓް ބައިސްކަލު ބޭނުންކުރުމާ ރައިޑް ޝެއަރ ކުރުންފަދަ ކަންކަމަކީވެސް މިހާރު އާލާވަމުން އަންނަ ކަންކަމެވެ.\nމިފދަ ބައިވަރު އައު ނިޒާމުތައް އެހެން ގައުމުތަކުގައި ބޭނުންކޮށް ކުރިއެރުންތައް ހޯދާވަވެއެވެ. ސިންގަޕޫރުގައި ސަރުކާރުގެ ފަރާތުން މުޖުތަމައުގައި ބަސް ބޭނުންކުރާ ފަރާތްތަކާ ސަރަހައްދުތައް ފާހަގަކޮށް (މީހުންގެ ޒާތީ މައުލޫމާތު ނުހިމަނާ) އަމިއްލަ ބަސް ދުއްވާ ކުންފުނިތަކާ ހިއްސާ ކުރުމުން ބަހުގެ ހިދުމަތް ބޭނުންކުރާ ފަރާތަތަކަށް ފަސޭހަވެ ކާރުފަދަ އަމިއްލަ ވެހިކަލް ބޭނުންކުރާވަރު މަދުވެއެވެ. މި ކްރައުޑްސޯސްޑް ހިދުމަތަށް ކިޔަނީ ބީލައިން އެވެ.\n2020 ވަނަ ކޮވިޑް 19 އާގުޅިގެން ފުރަތަމަ ފަހަރު ދުނިޔޭގެ އެކި ކަންކޮޅުތަށް ލޮކްޑައުންކުރުމުން ގުދުރަތީ އެކިނިޒާމުތައް އާރާސްތުވެ އެކި ކަހަލަ ދިރުންތައް ސިޓީ ތަކުގައި އާލާވިއެވެ. މީހުން ގޭގޭގައި ލޮކްޑައުން ވުމާއެކު ވެހިކަލްތައްވެސް ޕާކްކުރިގޮތައް ލޮކްޑައުންވީއެވެ. ޕެޓްރޯލް ޝެޑްތަކުގައި އާންމުކޮށް އޮންނަ ކިޔުތައް ގެއްލުމުން އޮފީސްތަކާ ސްކޫލުތަކަށް ދުއްވުމަށް ބޭނުންކުރެވޭ ތެލުގެ މިންވަރު އަންދާޒާ ކޮއްލެވެއެވެ. ލޮކްޑައުންގެ ދުވަސްކޮޅުގައި ބޭރުތެރޭގެ ވައި ސާފުވެ ހަމަނޭވާލާން ފަސޭހަކަން ފާހަގަވިއެވެ. މިކަމުން ދޭހަވީ ގޭގަ ތިބެމަސައްކަތްކުރުން ފަދަ އައު އާދަތަކުން ދިރިއުޅުމުގެ އިތުރުން ތިމާވެއްޓައްެވެސް އެދެވޭ ބަގަލުތަކެއް ގެނެވިދާނެކަމެވެ.\nޕޮލޫޝަން ނުވަތަ ވައި ނުސާފުވުން ކުޑަކުރުމުގައި ސްމާޓް ޓެކްނޮލޮޖީ ބޭނުންކޮށް ވައިގެ ކޮލިޓީ، ހަކަތަ ބޭނުންކުރާވަރު އަދި ފެނާ ކަރަންޓު އަދި އުފެދޭ ކުނި މޮނިޓަރ ކޮށްގެން އެމިޝަންސް 10-15 އިންސައްތަ މަދުކުރެވިދާނެއެވެ. ސެންސަރު އަދި ކެމެރާތަކުން ލިބިދޭ ޑޭޓާގެ އެހީގައި މިކަންކަން މޮނިޓަރ ކުރެވި އެމައުލޫމާތުގެ އަލީގައި ބޭނުންތެރި ހައްލު ހޯދޭނެ ވސީލަތްތައް އަދި ހިދުމަތްތައް ގާއިމްކުރުމުން އިސްރާފުކުޑަ މަދު ހަކަތަ ބޭނުންކުރާ ސާފުތާހިރު ސިޓީއެއް ބިނާކުރެވޭނެއެވެ.\nހުޅުމާލެ ޑިވެލޮޕްމަންޓް ކޯޕަރޭޝަނުން ކުރިއަށްގެންދާ ސްމާޓް ސިޓީ އިންފްރާސްޓްރަކްޗަރ މަޝްރޫއުގެ ދަށުން މިފަދަ އުުފެއްދުންތަކާއި ޓެކްނޮލޮޖީ ބޭނުން ކޮށްގެން ހުޅުމާލެެއަކީ ސްމާޓް ތިމާވެއްޓާ ރައްޓެހި ފަހި ސިޓީއަކަށް ހެދުމަށް ދަނީ މަސައްކަތް ކުރެވެމުންނެވެ.


SunOnline: Iconin actor Soumitra maruvejje\nއައިކޮނިކް އެކްޓަރު ސޫމިތުރަ މަރުވެއްޖެ\nއަހުމަދު ޖައިޝަން 15 Nov 2020, 13:43\nޑައިރެކްޓަރު ސަތިޔާޖިތު ރޭގެ ފިލްމެއްގައި ސޫމިތުރަ ޗެޓަރުޖީ ---\nއިންޑިއާގެ އައިކޮނިކް އެކްޓަރެއް ކަމަށްވާ ސޫމިތުރަ ޗެޓަރުޖީ އުމުރުން 85 އަހަރުގައި މަރުވެއްޖެ އެވެ.\nބެންގާލީ ފިލްމުތަކުން އެތައް ބައެއްގެ ލޯބި ހޯދާފައިވާ ސޫމިތުރަ މަރުވެފައިވަނީ ކޮލްކަތާގެ ހޮސްޕިޓަލެއްގައި ފަރުވާ ދެމުން ދަނިކޮށެވެ. އޭނާ މަރުވިއިރު އޭނާ ވަނީ ކޮވިޑް-19 އަށް ޕޮޒިޓިވް ވެފައި ކަމަށް ހޮސްޕިޓަލުން ބުންޏެވެ.\nގާތްގަނޑަކަށް 60 އަހަރުގެ ދިގު ފިލްމީ ކެރިއަރުގައި ސޫމިތުރަ އެންމެ ބޮޑަށް ފާހަގަކޮށްލެވޭ ޕްރޮޖެކްޓުތަކަކީ އޮސްކާ އެވޯޑް ހޯދާފައިވާ ޑައިރެކްޓަރު ސަތިޔާޖިތު ރޭ އާއެކު ކުޅެފައިވާ ފިލްމުތަކެވެ. އެގޮތުން ރޭ ގެ 14 ފިލްމެއްގައި ލީޑް ރޯލުން ސޫމިތުރަ ވަނީ ފެނިގެން ގޮސްފަ އެވެ.\nސޫމިތުރަގެ އެކްޓިން ކެރިއަރުގައި އޭނާ ވަނީ 300 އަށްވުރެ ގިނަ ފިލްމު ކުޅެފައެވެ. އެކްޓަރެއްގެ އިތުރުން އޭނާ އަކީ ޕްލޭ ލިޔުންތެރިޔަކާއި ތިއޭޓަރު އެކްޓަރެއް އަދި ޕޮއެޓެކެވެ.\nފިލްމު އިންޑަސްޓްރީއަށް ކޮށްދީފައިވާ ހިދުމަތަށް ސޫމިތުރައަށް ވަނީ 2012 ވަނަ އަހަރު، ދާދާ ސާހެބް ޕަލްކޭ އެވޯޑް ދީފަ އެވެ. އެ އެވޯޑަކީ އިންޑިއާ ސިނަމާގައި ދޭ އެންމެ މަތީ ލަގަބެވެ. އަދި 2018 ވަނަ އަހަރުގައި އޭނާ އަށް ވަނީ ފްރާންސްގެ އެންމެ މަތީ އެވޯޑު ލީޖަން އޮފް އޮނާ ވެސް ލިބިފަ އެވެ.\nވަރިވިޔަސް ކިމްގެ ނަމުގެ ފަހަތުގައި "ވެސްޓް" ބައިންދާނެ


ލެޕްޓޮޕްތައް ފުލުހުންނާ ޙަވާލުކޮށްފި. | Landhooinfo\nލެޕްޓޮޕްތައް ފުލުހުންނާ ޙަވާލުކޮށްފި.\nއެންޓި ކޮރަޕްޝަން ކޮމިޝަން (އޭސީސީ) ގެ ބެލުމުގެ ދަށަށް ގެންގޮސްފައިވާ ނެކްސް ބިޒްގެ ލެޕްޓޮޕްތައް ފުލުހުންނާ ހަވާލުކޮށްފިއެވެ.\nފުލުހުންގެ އޮފިޝަލަކު ދިޓީވީއަށް މައުލޫމާތު ދެއްވަމުން ވިދާޅުވީ، ނެކްސްބިޒުން ރިޝްވަތުގެ ގޮތުގައި ދީފައިވާ ކަމަށް ތުހުމަތުކޮށް އެންޓި ކޮރަޕްޝަން ކޮމިޝަން (އޭސީސީ) ގެ ބެލުމުގެ ދަށަށް ގެންގޮސްފައިވާ ލެޕްޓޮޕްތައް ފޮރެންސިކް ތަހުގީގުކުރުމަށްޓަކައި ފުލުހުންގެ ފޮރެންސިކް ޑިޕާޓްމަންޓާ ހަވާލުކޮށްފައިވާ ކަމަށާއި އެހެންނަމަވެސް އެކަމާ ގުޅޭ އިތުރު މައުލޫމާތެއް މިވަގުތު ދެވެން ނެތްކަމަށެވެ.\nމިކަމާ ގުޅިގެން އެންޓި ކޮރަޕްޝަން ކޮމިޝަނުން ނެރެފައިވާ ނޫސް ބަޔާނެއްގައި ވަނީ ނެކްސްބިޒުން އިމިގްރޭޝަނަށް ދިން ލެޕްޓޮޕްތައް ހޯދައި މައްސަލަ ކުރިއަށް ގެންދިޔަ ތަހުގީގު ޓީމަށް ފުލުހުންގެ ފަރާތުން އެއްބާރުލުން ލިބިފައިވާތީ އެކަމަށް ޝުކުރު އަދާ ކުރާ ކަމަށާއި އޭސީސީގެ ބެލުމުގެ ދަށަށް ގެންގޮސްފައިވާ ލެޕްޓޮޕްތައް ފޮރެންސިކް ތަހުގީގުކުރުމަށްޓަކައި ފުލުހުންގެ ފޮރެންސިކް ޑިޕާޓްމަންޓާ ހަވާލުކޮށްފައިވާ ކަމަށެވެ. އަދި ފުލުހުންގެ އެހީތެރިކަމަކީ ރާއްޖެއިން ކޮރަޕްޝަން ނައްތާލުމަށް އެ މުއައްސަސާ އިން ވެސް އަތުކުރިއޮޅާލާފައިވާ ކަމުގެ ހެއްކެއް ކަމަށް ވެސް އޭސީސީން ބުނެފައިވެއެވެ.\nކޮރަޕްޝަނަށް މަގުފަހިވާފަދަ ކަންތައްތަކެއް ހިނގާފައިވާތީ ކުރިއަށް ނުގެންދިއުމަށް އޭސީސީން އަންގާފައިވާ ބޯޑަރ ކޮންޓްރޯލް ނިޒާމުގެ ޕްރޮޖެކްޓްގެ ފުރަތަމަ ފިޔަވަހީގެ މަސައްކަތް ނިމިފައިވާނަމަ އެއީ ވަރަށް ދެރަކޮށް ނިންމާފައިވާ ކަމެއްކަމުގައި އޭސީސީން ވަނީ ބުނެފައެވެ.\nފަންސަވީސް އަހަރު ވަންދެން ރާއްޖެ އެތެރެވާ ކޮންމެ ބިދޭސީއެއްގެ އަތުން ދެ އެމެރިކާ ޑޮލަރު ނެކްސް ބިޒް ކުންފުންޏަށް ލިބޭ ގޮތަށް ފަރުމާކޮށްފައިވާ މިޕްރޮޖެކްޓްގެ މަސައްކަތް ހަވާލުކުރުމުގައި ކޮރަޕްޝަންގެ އަމަލުތަކެއް ހިމެނޭ ކަމަށް ބުނެ މަޝްރޫއުގެ މަސައްކަތް ހުއްޓާލަން އޭސީސީން އެންގީ މިދިޔަ އަހަރުގެ ޖެނުއަރީމަހުގެ ތެރޭގައެވެ. ރައްޔިތުންގެ ފައިސާއިން ފައްސަތޭކަ މިލިޔަން ރުފިޔާ ހޭދަކޮށްގެން ހިންގަން ނިންމި މިމަޝްރޫޢުގެ މަސައްކަތް ނެކްސް ބިޒާއި ހަވާލުކޮށްފައިވަނީވެސް އިލިޔާސް ކޮންޓްރޯލަރއެއްގެ މަގާމުގައި ހުންނަވައިގެންކަން ފާހަގަ ކުރެވެއެވެ.


Islaahu Kurumuge Namugai Sarukaarun Dhanee Judiciary There Ah Aiyy...\n3 ހަފްތާ,3ދުވަސް,3ގަޑި,4މިނެޓް, 16 ސިކުންތު ކުރިން 800މަރިޔަމް އިސްއާދާ\nރާއްޖޭގެ ޖުޑިޝަރީ އިސްލާހު ކުރުުމުގެ ނަމުގައި ސަރުކާރުން ޖުޑިޝަރީގެ ތެެރެއަށް އަތްބާނާ ކަމަށް ޕީއެންސީގެ ނައިބު ރައީސް އަދި ރައްޔިތުންގެ މަޖިލީހުގެ މާވަށު ދާއިރާގެ މެންބަރު މުހައްމަދު ސައީދު ވިދާޅުވެއްޖެއެވެ.\nސައީދު މިގޮތަށް ވިދާޅުވެފައި ވަނީ ޕީޕީއެމްގެ އޮފީހުގައި އިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމުގައި ވަހަކަދައްކަވަމުންނެވެ. ސައީދު ވިދާޅުވީ ޖުޑިޝަރީ ތެރެއަށް ސަރުކާރުން އަތް ބާނަމުން ދާކަމަށާއި، އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީގެ ބަޔާނުގައި ފަނޑިޔާރުންގެ އިހްތިސާސްގެ ތެރެއަށް ޖުޑީޝިއަލް ސާވިސް ކޮމިޝަން (ޖޭއެސްސީ) އިން ވެދެފައިވާކަމަށް ވިދާޅުވެފައި ވުމީ ކަންބޮޑުވާ ކަމެއް ކަމަށެވެ.\nކުރީގެ އިކޮނޮމިކް މިނިސްޓަރުކަމުގެ މަގާމުވެސް ފުރުއްވި ސައީދު ވިދާޅުވީ، ރާއްޖޭގެ ހިންގުމުގެ ނިޒާމުގެ ބާރުތައް ވަކިކޮށް ޖުޑިޝަރީ އަދި ގާނޫނު ހެދުމަކީ ވަކި ބާރެއް ކަމުގައި ކަނޑައަޅައިފައި ވަނިކޮށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އަދި ރައީސް އިބްރާހިމް މުހައްމަދު ސޯލިހް އެޖެންޑާ 19 ގެ ތެރެއިން ޖުޑިޝަރީ އިސްލާހު ކުރުމަށް ވަހަކަދައްކަވަމުން ދާކަމަށެވެ.\nއެގޮތުން ވަކިވަކި ފަނޑިޔާރުންނަށް ގުޅައި ވަކި ގޮތަކަށް ޖުޑިޝަރީގެ ތެރެއަަށް ވަންނަން މި ސަރުކާރުން މަސައްކަތް ކުރައްވަމުން ގެންދަވާ ކަމަށް ވިދާޅުވެ ސުޖާއު އިތުރަށް ވިދާޅުވީ ރައްޔިތުންގެ މަޖިލީހުގެ ރައީސްވެސް މި ސަގާފަތް ކުރިއަށް ނެރުއްވާކަމަށެވެ.\nމީގެ އިތުރުން ސަރުކާރެއްގެ އަމާޒަކަށް ވާން ވާނީ އެފަދަ ކަން ކުރެއްވުން ނޫން ކަން ފާހަގަކުރައްވާ ސައީދު ވަނީ، 2013 ވަނަ އަހަރުން ފެށިގެން 2018 ވަނަ އަހަރާ ހަމަޔަށް ރައީސް އަބްދުﷲ ޔާމީންގެ ސަރުކާރުގައި ޖުޑިޝަރީ އޮތީ ވަކި ބާރެއް ކަމުގައިކަމަށް ވިދާޅުވެފައެވެ.\nއަދި ޖުޑިޝަރީގެ ކޮންމެ ނިންމުމަކަށް އޭރުގެ ސަރުކާރު އޮތްއިރުވެސް އަދި ފަހުންވެސް ޕީޕީއެމްއިން އިހްތިރާމް ކޮށްފައިވާކަމަށް އޭނާ ވިދާޅުވިއެވެ. މީގެ އިތުރުން އޭނާ ވަނީ އެމްޑީޕީއާ ވެރިކަން ހަވާލުވާ ކޮންމެ ފަހަރަކުވެސް ޖުޑިޝަރީއަށް ބާރު ހިންގާ މަންޒަރު ފެންނަ ކަމަށް ވިދާޅުވެފައެވެ.\nމާވަށު ދާއިރާގެ މެމްބަރު ސައީދު ރާއްޖޭގެ ޖުޑިޝިއަރީ މަޖިލިސް ރައީސް މުހައްމަދު ނަޝީދު ރައީސް ޞޯލިހު ސަރުކާރު\n22 މިނެޓް ކުރިން60


އަދުލް އިންސާފުގެ ދާއިރާ ހަރުދަނާކުރުމަށް ސަރުކާރުން ކުރި މަސައްކަތަކަކީ، އިންސާނީ ހައްޤުތަށް ހިމާޔަތްކުރުމުގެ ދާއިރާއިން ހޯދި ބޮޑު ކުރިއެރުމެއް - ރާއްޖެ އަދުލް އިންސާފުގެ ދާއިރާ ހަރުދަނާކުރުމަށް ސަރުކާރުން ކުރި މަސައްކަތަކަކީ، އިންސާނީ ހައްޤުތަށް ހިމާޔަތްކުރުމުގެ ދާއިރާއިން ހޯދި ބޮޑު ކުރިއެރުމެއް - ރާއްޖެ\nއަދުލް އިންސާފުގެ ދާއިރާ ހަރުދަނާކުރުމަށް ސަރުކާރުން ކުރި މަސައްކަތަކަކީ، އިންސާނީ ހައްޤުތަށް ހިމާޔަތްކުރުމުގެ ދާއިރާއިން ހޯދި ބޮޑު ކުރިއެރުމެއް - ރާއްޖެ\nސަރުކާރުން ރާއްޖޭގެ އަދުލު އިންސާފުގެ ދާއިރާ ހަރުދަނާކުރުމަށް ކުރަމުންދާ މަސައްކަތަކަކީ، އިންސާނީ ހައްޤުތަށް ހިމާޔަތްކުރުމުގެ ދާއިރާއިން ހޯދި ބޮޑު ކުރިއެރުމެއްކަން އދ.ގެ އިންސާނީ ހައްޤުތަކާބެހޭ މަޖިލީހުގައި ދިވެހިރާއްޖެއިން ފާހަގަކޮށްފިއެވެ.\nއދ.ގެ އިންސާނީ ހައްޤުތަކާބެހޭ މަޖިލީހުގެ 42 ވަނަ ހިއުމަން ރައިޓްސް ކައުންސިލް ސެޝަންގައި ރާއްޖޭގެ ފަރާތުން ތަޤްރީރުކުރައްވަމުން، ދިވެހިރާއްޖެއިން ޖެނީވާގައި ހުންނަ އދ.ގެ އޮފީހަށް ކަނޑައަޅާފައި ހުންނަ ދާއިމީ މަންދޫބު، ޑރ. ހާލާ ހަމީދުވަނީ، ސަރުކާރު ވެރިކަމަށް އައިސް އަދުލް އިންސާފުގެ ދާއިރާ ހަރުދަނާކުރުމަށް ކުރި މަސައްކަތްތަކަށް އަލިއަޅުއްވާލައްވާފައެވެ. އެގޮތުން 19 ވަނަ ރައްޔިތުންގެ މަޖިލިސް އިންތިޚާބުކޮށް ރާއްޖޭގެ ޤާނޫނު އަސާސީ ހަރުދަނާކުރުމަށް ގިނަ މަސައްކަތްތަކެއް ކޮށްފައިވާކަން ޑރ. ހާލާ ހަމީދުގެ ބަޔާނުގައި ފާހަގަކުރެއްވިއެވެ. އެގޮތުން ދިވެހިރާއްޖޭގެ ކޯޓުތަކުގެ ޤާނޫނު އިސްލާޙުކޮށް، ޤާނޫނީ ފަންނުގެ ޤާނޫނު ވުޖޫދަށް ގެނެސް ރާއްޖޭގެ އަދުލް އިންސާފުގެ ނިޒާމަށް ގެނައި ހެޔޮ ބަދަލުގެމައްޗަށް ދިވެހިރާއްޖޭގެ ޤަރާރުގައި އަލިއަޅުވާލާފައިވެއެވެ.\nމީގެ އިތުރުން މި ބަޔާނުގައި ރާއްޖެއިން ވަނީ މޫސުމަށް އަންނަ ބަދަލުތަކުން ކުރާ އަސަރުތަކުގެ މައްޗަށްވެސް އަލިއަޅުއްވާލައްވާފައެވެ. އެގޮތުން މި އަސަރުތައް ކުޑަކުރުމަށް ޤައުމުތަކުން ގުޅިގެން ރާއްޖެއިން ވަނީ ގޮވާލައްވާފައެެވެ. އަދި މޫސުމަށް އަންނަ ބަދަލުތައް ކުޑަކޮށް އަވަސް ހައްލުތަކެއް ހޯދުމަށް އދ ގެ ހައި ކޮމިޝަނަރ ގޮވާލައްވާފައިވާ ގޮވާލެއްވުމަށް ރާއްޖެއިން އިޖާބަދީ މިކަމުގައި އެއްބާރުލުންދޭނެކަންވެސް ރާއްޖެއިން ވަނީ ހާމަކުރައްވާފައެވެ.\nއދ.ގެ އިންސާނީ ހައްޤުތަކާބެހޭ މަޖިލީހުގެ 42 ވަނަ ހިއުމަން ރައިޓްސް ކައުންސިލް ސެޝަންތައް ސްވިޓްޒަރލޭންޑްގެ ޖެނީވާގައި ހުންނަ އ.ދ.ގެ މައި މަރުކަޒުގައި ފަށާފައިވާއިރު، މި ސެޝަން މި މަހުގެ 27 ވަނަ ދުވަހާ ހަމައަށް ކުރިއަށްދާނެއެވެ.\nފޮރިން މިނިސްޓްރީން ވިދާޅުވީ މިކައުންސިލް ސެޝަންގައިވެސް ދިވެހިރާއްޖެއިން އެކިއެކި އެޖެންޑާ އައިޓަމްގެ ދަށުން ތަޤުރީރުކުރައްވާނެ ކަމަށެވެ. އެގޮތުން ޚާއްސަ އިސްކަމެއް ދީގެން މިޔަންމާގައި ރޮހިންގްޔާ ދަރިކޮޅުގެ މުސްލިމުންނާ ދޭތެރޭ ހިންގަމުން އަންނަ ލާ އިންސާނީ އަމަލުތައް ހުއްޓުވުމަށް ގޮވާލުމުގެ އިތުރުން، ސީރިއާ އާއި ފަލަސްތީނުގައި ހިނގަމުން އަންނަ އިންސާނީ ޙައްޤުތަކާ ޚިލާފް އަމަލުތައް ހުއްޓުވުމަށް ރާއްޖޭގެ ފަރާތުން ވާހަކަދައްކާނެއެވެ.\nމީގެ އިތުރުން އެނުއަލް ޑިސްކަޝަން އޮން އިންޓެގްރޭޝަން އޮފް އަ ޖެންޑަރ ޕަރސްޕެކްޓިވް، ކްލަސްޓަރޑް ޑައިލޮގް އޮން އެންފޯސްޑް އެންޑް އިންވޮލަންޓްރީ ޑިސެޕިއަރެންސަސް އެންޑް ޓްރޫތް، ޖަސްޓިސް އެންޑް ރެޕެޓްރިއޭޝަން އެންޑް އިންޑިވިޖުއަލް އިންޓަރެކްޓިވް ޑައިލޮގް އާއި ވޯކިންގް ގްރޫޕް އޮފް އާބިޓަރީ ޑިޓެންޝަންގެ ދަށުންވެސް ވާހަކަދައްކާނެކަމަށް ފޮރިން މިނިސްޓްރީން މަޢުލޫމާތުދެއްވައެވެ.\nހިއުމަން ރައިޓްސް ކައުންސިލްއަކީ 47 މެންބަރުން ހިމެނޭ، ދުނިޔޭގެ އިންސާނީ ހައްޤުތައް ކުރިއެރުވުމަށް ބާރުއަޅައި އެކަމާ ގުޅޭ އެންމެ އިސް މަޝްވަރާތަކާއި ނިންމުންތައް ނިންމާ މަޖިލީހެވެ.


ޓެކްނޮލޮޖީ Archives | Landhooinfo\n2018 ގެ ފުރަތަމަ6މަސްދުވަހު ބާޒާރުގައި އެންމެ ގިނަބައެއްގެ މަޤުބޫލުކަން ލިބުނު 15 ސްމާޓްފޯން ގެ ތެރޭގައި އެންމެ މަޤުބޫލުކަމެއް ހޯދާފައިވާ ފޯނަކީ ސެމްސަން ގެލެކްސީ އެސް9ޕްލަސް ކަމަށް ޓެކްނޮލޮޖީގެ މަޝްހޫރު ސައިޓަކުން ހާމަކޮށްފިއެވެ. ސްމާޓްފޯންގެ މާކެޓްގައި ވާދަވެރިކަމާއެކު އެކިބްރޭންޑްތަކުގެ ފޯނުތައް ހަލުވިކަމާއެކު ވިކެމުންދާއިރު އަދުގެ ޒުވާނުންގެ ލޯތައް އަމާޒު ހިފާފައި ހުންނަނީ އެއިރެއްގައި އެންމެ ގިނަބަޔަކު ބޭނުންކުރާ ނުވަތަ ދުނިޔޭގެ ބާޒާރުގައި އެންމެ މަޤުބޫލުކަން …\nމީގެ ކުޑަދުވަސްކޮޅެއް ކުރިން އިންސްޓަގްރާމްގެ ސްޓޯރީއަށް ގިނަބަދަލު ތަކެއް ގެނެސްފާވާއިރު އަނެއްކާވެސް ބޮޑު ބަދަލެއް ގެނައުމަށް އިންސްޓަގްރާމްއިން ނިންމައިފިކަމަށް މީޑިއާ ރިޕޯޓްތައް ބުނެފިއެވެ. އެމީހުންގެ އެންމެ ފަހުގެ ބަދަލުކަމުގައިވާ އެއް ފޮޓޯއަށް ވުރެ ގިނަ ފޮޓޯ އަދި އެއް ވީޑިއޯއަށް ވުރެ ގިނަ ވީޑިއޯ އެއް ފަހަރާ ލެވޭގޮތަށް ގެނައި ބަދަލުގެ އިތުރުން މިފަހަރު މިގެނައި ބަދަލަކީ ސްނެޕްޗެޓް ވީޑިއޯ ފީޗަރ އިންސްޓަގްރާމްއަށް ގެނައުމެވެ. މި އަޕްޑޭޓާއެކު އެންޑްރޮއިޑް ބޭނުންކުރާ …\nދުނިޔޭގެ ދެވަނައަށް އެންމެ ގިނަމީހުން ބޭނުންކުރާ ސޯޝަލް މީޑިއާ އެޕްލިކޭޝަން އިންސްޓަގްރާމް އިންވެސް ވީޑިއޯ ޗެޓް ކުރުމާއި، ވީޑިއޯ ކޯލް ކުރެވޭނެގޮތް ވަރަށް އަވަހަށް ހަދާނެކަމަށް އިޢުލާންކޮށްފިއެވެ. ފެށުނީއްސުރެވެސް “ފޮޓޯ” އަށް ޙާއްސަ އިންސްޓަ ގްރާމުން ވީޑިއޯ ކޯލް ފީޗަރ މިހާރު ކުރިއަށްދަނީ ޓެސްޓިން މަރުޙަލާގައި ކަމަށް ރިޕޯޓްތައް ބުނެއެވެ. ނަމަވެސް ކުރިއަށް އޮތް ހަފްތާއެއް ހާދުވަހުގެ ތެރޭގައި ސްނެޕްޗެޓެކޭ އެއްގޮތަށް އިންސްޓަގްރާމުންވެސް މީހުންނަށް ގުޅުމާއި ވީޑިއޯ ޗެޓްގެ ޚިދުމަތް …\nމިހާރު ދުނިޔޭގައި އެންމެ ކުރިއަރަމުން އަންނަ ސްމާޓްފޯންގެ އެއްވައްތަރެއްކަމުގައިވާ ވާވޭ މޭޓް މިހަފްތާގައި ވަރަށް އަގުހެޔޮކޮށް ވިއްކަނީ ކަމަށް އެންމެ ބޮޑު އެއް އޮންލައިން ޝޮޕިންގ ނެޓްވޯކް “އެމެޒޯން.ކޮމް” އިންނާއި އޮންލައިން ވިޔަފާރި ކުރާ ބައެއް މަޝްހޫރު އެހެނިހެން ސައިޓްތަކުން ބުނެފިއެވެ. ވާވޭމޭޓް 10 ޕްރޯގެ އަސްލު ހަމައަގަކީ 1000 ޑޮލަރާއި، 1200 ޑޮލަރާ ދެމެދެވެ. ނަމަވެސް މިމަހުގެ 24 އާއި ހަމައަށް ކުރިއަށް ގެންދާ މި ޚާއްޞަ ސޭލްގައި …\nސޯޝަލް ނެޓްވޯކްތަކުގެ ތެރެއިން އިންސްޓަގްރާމަކީ މިއަދު ޢާއްމުންގެ ވަރަށްބޮޑު މަޤްބޫލްކަމެއް ހޯދާފައިވާ ނެޓްވޯކެކެވެ. އަދި ވަކިން ޚާއްޞަކޮށް ޒުވާނުން އެކިފާޑު ފާޑުގެ ރީތި ފޮޓޯތައް ސޭވް ކުރުމާއި، ޝެއަރ ކުރުމަށް ބޭނުންކުރަމުންދާ ޚާއްޞަ ޕްލެޓް ފޯމެކެވެ. އެގޮތުން ފެޝަން އާއި ބިއުޓީއާ ގުޅުން ހުރި ފޮޓޯތަކަށް ހާއްސަ އެއްޗަކަށް މިހާރު އިންސްޓަގްރާމް ބަދަލުވަމުންދާއިރު އެކިއެކި ރީތި މާމެލާމެއްޔާއި، ރީތި މާހައުލުތަކުގެ ފޮޓޯތައް ވަރަށް ގިނަޢަދަދަކަށް އިންސްޓަގްރާމަށް އެކިފަރާތްތަކުން އަންނަނީ އަޕްލޯޑްކުރަމުންނެވެ. …\nއެޕަލްގެ އެންމެ ފަހުގެ އަދި އެންމެ އަގުބޮޑު ފޯނު ކަމަށްވާ އައިފޯން 10 ނުވަތަ އައިފޯން އެކްސް %60 ގެ ޑިސްކައުންޓާއެކު ވިއްކުމުގެ ޚާއްޞަ ޕްރޮމޯޝަނެއް ޑުބާއީގައި ފަށައިފިއެވެ. އައިފޯންގެ މުޅިޙަޔާތުގައިވެސް އެންމެ އަގުހެޔޮކޮށް އައިފޯން 10 ގަންނަންލިބޭނެ މިޚާއްޞަ ޕްރޮމޯޝަން ފަށާފައިވަނީ ޑުބާއީގައި ފުޅާދާއިރާއެއްގައި ޚިދުމަތްދެމުން އަންނަ މަޝްހޫރު މޯބައިލް އޮޕަރޭޓަރެއްކަމުގައިވާ “އިތިސޯލާތު ޓެލެކޮމިޔުނިކޭޝަން ކޮމްޕެނީ” އިންނެވެ. އެކުންފުނީގެ ކަސްޓަމަރުންގެ އީމެއިލްތަކަށް މިހާރުވަނީ ނޮޓިފިކޭޝަނަކުން އެކަން އަންގާފައެވެ. އެކުންފުންޏާ …\nއެޕަލްގެ އެންމެ ފަހުގެ އުފެއްދުން އަދި އެންމެ ކާމިޔާބު ކަމަށް ގިނަ ބަޔަކު ގަބޫލްކުރި އެއް އުފެއްދުމަކީ އެ ކުންފުނިން އެންމެ ފަހުން ބާޒާރަށް ނެރުނު އައިފޯން 10 އެކެވެ. މުޅިން އައު ސިފަތަކަކާއިއެކު އައިފޯން 10 ބާޒާރަށް ނެރެފައިވަނީ 2016 ނޮވެމްބަރު3ގައެވެ. އެއީ، އައިފޯން 8 އަދި އައިފޯން 8 ޕްލަސް ބާޒާރަށް ނެރުނުތާ ކުޑަ ދުވަސްކޮޅެއް ފަހެވެ. އެހެންނަމަވެސް އައިފޯންގެ ސޭލްސް މާކެޓްގައި ވަރަށްބޮޑަށްދަށްވެ …\nއަންނަމަހު ލޯންޗް ކުރުމަށް ސެމްސަންގ ކުންފުނިން ތައްޔާރުވަމުން އަންނަ ސްމާޓްފޯން އެސް9އާއި އެސް9ޕްލަސްގެ ފޮށީގެ ފޮޓޯއަކާއި އިތުރު ފީޗާރސް ތަކުގެ މައުލޫމާތު އަނެއްކާވެސް އިންޓަރނެޓްގައި ލީކްކޮށްލައިފިއެވެ. ބައެއް ފަރާތްތަކުން ބުނަމުންދާގޮތުގައި މިއީ ސެމްސަންގ ކުންފުނީގެ ފަރާތުން އެ ފޯން އިސްތިހާރު ކުރުމަށްޓަކައި އެމީހުން އަޑީގައި ތިބެގެން ކުރަމުން އަންނަކަމެކެވެ. މި ފޯނު ނޫނަސް މިފަދަ ވަރަށް ގިނަ ފޯނުތަކާބެހޭ ސައްޙަ މަޢުލޫމާތު ފޯން ނެރުމުގެ …\nއިންސްޓަގްރާމަށް ފޮޓޯ ލުމަކީ މީސް މީޑިއާގައި ޙަރަކާތްތެރިވާ ޒުވާނުންގެ ވަރަށް ބޮޑު އާދައެކެވެ. ވަކިން ޚާއްޞަކޮށް ޒުވާން އަންހެން ކުދިންގެ އެންމެ ބޮޑު މަޤްޞަދަކަށް ވެފައި އޮންނަނީ އިންސްޓާގްރާމްގެ ފޮލޮވަރސް އިތުރުކުރުމާއެކު ޕޯސްޓްކުރާ ފޮޓޯތަކަށް ގިނަ ލައިކް ހޯދުމެވެ. އެހެންކަމުން 2017 ވަނައަހަރު ނިމުނު އިރު އެންމެ ގިނަ ލައިކް ލިބުނީ ކޮން ފޮޓޯތަކަކަށް ތޯ ބަލާލުމަށް ވަރަށް ގިނަކުދިން މިހާރު ތިބޭނީ ބޭނުންވެފައެވެ. އެކަން ވަރަށް ފަސޭހައިން ބެލޭނެ …\nސެމްސަންގްގެ އެންމެ ފަހު ފްލެގްޝިޕް ފޯނު އެސް8 އަދި އެސް 8 ޕްލަސް އާއެކު ތައާރަފްކުރި އިންފިނިޓީ ޑިސްޕްލޭ އެ ކުންފުނީގެ އޭ ސީރީސްގެ ފޯނުތަކުގައިވެސް ހިމަނައިފި ކަމަށް އެކުންފުނިން ބުނެފިއެވެ. ދުނިޔޭގެ އެންމެ މަޝްހޫރު ފޯނު ކުންފުނި ސެމްސަންގ އިން އެމީހުންގެ ރަސްމީވެބްސައިޓްގައި ރޭ ބުނެފައިވަނީ ގެލެކްސީ އޭ 8 އާއި ، އޭ 8 ޕްލަސް ވެސް އިންފިނިޓީ ޑިސްޕްލޭ އާއި އަދި ފްރޮންޓާއި ބެކްގައި ދެ …\nއެޕަލް އައި ފޯނަކީ ފޯނުގެ ދުނިޔެއަށް ވަރަށް އާ ކަންތައްތަކެއް ގެނެސް ދިން ފޯނެކެވެ. އާ ޓެކްނޮލޮޖީގެ ފަސޭހަތަކާއެކު2ޖަނެރޭޝަނެއްގެ ފޯނު ބާޒާރަށް ނެރެފައިވެއެވެ.2ޖީ އައި ފޯނާއި،3ޖީ އަދި4ޖީ އައި ފޯނުވެސް ބާޒާރަށްނެރެ، ވަރަށްގިނަ ބައެއްގެ މަޤުބޫލުކަން ހޯދާފައިވެއެވެ. މި އުފެއްދުން ތަކާއެކު އަދިވެސް ގެންދަނީ އެކުންފުނީގެ އާއީޖާދުތައް ދުނިޔެއަށް ތަޢާރަފްކުރަމުންނެވެ. ހަމައެއާއެކު ވާދަވެރި އެހެންކުންފުނިތަކުންވެސް ގެންދަނީ އެޕަލްއަށް ދޫނުކޮށް …\nވަންޕްލަސް5ގެ ފޯން ގެންގުޅޭ ފަރާތްތަކަށް މިއީ އުފާވެރި ޚަބަރެކެވެ. ގޫގުލްގެ އެންމެ ފަހުގެ އޯއެސް އެންޑްރޮއިޑް 8.0 ގެ އޯރިއޯ ވަންޕްލަސް5އަށް ދޫކޮށްފިއެވެ. މިމަހުގެ 25 ވަނަދުވަހުން ފެށިގެން ވަންޕްލަސް5ގެ ފޯނުތަކަށް އޯރިއޯ ދޫކުރިނަމަވެސް ލިބޭނީ އޭގެ ބީޓާ ވާރޝަންކަމަށް ގޫގުލްއިން ބުނެއެވެ. އަދި ވަރަށް އަވަހަށް އޭގެ އަސްލު ވާރޝަން ލިބޭނެކަމަށްވެސް ބެލެވެއެވެ. އެންޑްރޮއިޑް ގެ އާ އޮޕަރޭޓިންގ ސިސްޓަމް …\nއައިފޯން 10 ގެ ސްކްރީނަށްވެސް ލައިން އަރަނީ!\nއެޕަލް ކުންފުނީގެ އެންމެ ފަހުގެ އުފެއްދުން ކަމުގައިވާ އަދި އެމީހުންގެ އެންމެ ކޮލިޓީ ފޯނު “އައިފޯން 10 ” ގެ ސްކްރީނަށްވެސް ގްރީން ލައިނެއް އަރަމުންދާކަމަށް ބައެއް މީހުން ބުނަމުން އެބަދެއެވެ. ފަހުގެ އައިފޯން ގެންގުޅޭ ބައެއްމީހުންގެ ޓްވިޓަރ އެކައުންޓްތަކުން ޝެއަރ ކޮށްފައި ހުރި ފޮޓޯތަކަށް ބެލުމުން އެނގެނީ ސެމްސަން ކުންފުނީގެ އެސް7އެޖް އަށް އެރިގޮތަށް ފޯނުގެ ސްކްރީންގެ އެއްފަރާތަކަށް ގްރީން ކުލައިގެ ލައިނެއް ދިގަށް އަރާފައި …\nދުނިޔޭގެ ޗާޓްގެ އިތުރުން އެހެނިހެން ޕްލެނެޓްތަށްވެސް ގޫގުލް މެޕުން މިހާރު ބަލައިލެވޭނެ.\nދުނިޔޭގައި އެއްބިލިއަނަށްވުރެ ގިނަމީހުން މިހާރުވެސް އެކިއެކި ބޭނުންތަކުގައި ބޭނުންކުރަމުންއަން ގޫގުލް މެޕަށް ވަރަށްބޮޑު އަޕްޑޭޓެއް އިއްޔެ ގެނެސްފިއެވެ. ކުރިން ގޫގުލް މެޕް ބޭނުންކޮށްގެން ހަމައެކަނި އަރތް ( އަހަރެމެން ދިރިއުޅޭ ) ޕްލެނެޓްގެ އެކިއެކި ހިސާބުތައް ބަލައި ލެވުނަސް ފަހުން މިގެނައި އަޕްޑޭޓްގެ ސަބަބުން ދުނިޔޭގެ ބިމުގެ ސަތަހަ އާއި ޖައްވުގެ އިތުރުން އެކިއެކި ޕްލެނެޓްތައް ބަލައިލުމުގެ ފުރުޞަތު ވަނީ ތަނަވަސްކޮށްދީފައެވެ. އަހަރެމެންގެ ސޯލަރ ސިސްޓަމްތެރޭގައި ހިމެނޭ ހަނދާއި، އަދިވެސް …\nއެންޑްރޮއިޑް އޯރިއޯ ، ވާވޭ މޭޓް9އަށް ދޫކޮށްފި.\nސްމާޓްފޯން މާކެޓްގައި ދެވަނަ އަށް މިހާރު ލިސްޓްކުރެވިފައިވާ ވާވޭ ގެ ފޯންތަކަށް އެންޑްރޮއިޑް ގެ އެންމެ ފަހުގެ ވާޝަން އެންޑްރޮއިޑް އޯރިއޯ ބީޓާ ޓެސްޓްކުރުމަށް ދޫކޮށްފިއެވެ. ގޫގުލްގެ ފޯންތަކަށް ފުރަތަމަ އޯރިއޯ ދޫކުރިނަމަވެސް މިހާރު ޓެސްޓިންގެ މަރުޙަލާގައި އެހެން ފޯނުތަކަށްވެސް އޯރިއޯގެ އަޕްޑޭޓްސް ދެމުންދާއިރު ވާވޭ މޭޓް9ގައި އޯރިއޯ ޓެސްޓްކުރުމަށް އެކުންފުނިން ނިންމާފައިވަނީ ލިމިޓް އަދަދަކަށެވެ. އެގޮތުން އެމީހުން ނިންމާފައިވަނީ ފުރަތަމަ 250 ޔޫސަރއަށް އޯރިއޯ ބީޓާގެ …\nއަޅުގަނޑުމެންގެ ތެރޭގައި ފޯނުން ކީރިތި ޤުރްއާން ކިޔަވައި ހެޔޮދަރުމައާއި ޘަވާބު ލިބިގަތުމަށް މަސައްކަތްކުރާ އަޚުންނާއި އުޚުތުން ވަރަށް ގިނައެވެ. އެގޮތުން މިއީވެސް ފޯނު އެޕްލިކޭޝަން މެދުވެރިކޮށް ޤުރްއާން ކިޔަވާ އަޚުންނާއި އުޚުތުންނަށް ޙިއްސާކޮށްލާ ވަރަށް ހިތްގައިމު އެކަމަށް އެކަށޭނަ އެޕްލިކޭޝަން އެކެވެ. އެންމެ ގިނަ އަޚުންނާއި އުޚުތުންނަށް ދިމާވާ މައްސަލައަކީ މިފަދަ އެޕްލިކޭޝަންތަކުގައި ތަޖުވީދުގެ ފާހަގަތައް ފެންނަން ނުހުރުމެވެ. ޚާއްޞަކޮށް މައްދުގެ ނިޝާންތަކެވެ. އެހެންވުމުގެ ސަބަބުން ދަމަންވާ ތަންތަނަށް ނުދަމަ …\nވާވޭ މޭޓް 10 ގެ ބައެއް ފީޗަރސް ތަކާއި އެކު ފޮޓޯއެއް ލީކްކޮށްލައިފި.\nމިފަހަކަށް އައިސް ގިނަބައެއްގެ މަޤްބޫލުކަން ހޯދަމުން އަންނަ ވާވޭ ކުންފުނިން މިއަހަރު ތެރޭގައި ތަޢާރަފްކުރަން ހަމަޖައްސާފައިވާ3ފޯނުގެ ތެރެއިން ވާވޭ މޭޓް 10 ގެ ޕްރޯ ވާޝަންގެ ފޮޓޯއެއް ލީކް ކޮށްލައިފިއެވެ. އަދި އެފޮޓޯއާއި އެކު އެފޯނުގެ ބައެއް ސިފަތައް ކަމަށްބުނާ ވާހަކަ ތަކެއްވެސް ވަނީ ލީކް ވެފައެވެ. ސްމާޓް ފޯނުގެ ވިޔަފާރީގައި ކުންފުނިތައް ވާދަކުރަމުން ދާއިރު ވާވޭކުންފުނިން މިއަހަރުވަނީ ވާވޭ މޭޓް 10، ވާވޭ މޭޓް 10 …\nބިޒީ ޝެޑިއުލެއްގައި އުޅެމުންދާ މީހުންނަށް ރޭގަނޑު ނިދޭއިރު ހުންނަނީ ބާރަ ނުވަތަ އެކެއް ޖަހާފައެވެ. ނުވަތަ އެއަށްވުރެވެސް ދަންވެފައެވެ. އެހެންނަމަވެސް ފަތިސް ވަޤުތު ހޭލަން ބޭނުންވެގެން ފޯނު އެލާރމް ކުރަނީ އަޅުގަނޑުމެންގެ ތެރެއިން ވަރަށްވެސް ގިނަ ބައެކެވެ. އެހެންނަމަވެސް ގަދަ ނިދީގައި އޮވެ ފޯނު އެލާރމްވާން ފެށުމުން ފޯނުގައި އަތްޖެހޭ ގޮތަކުންވެސް ފޯނުގެ އެލާރމް ކެނޑިގެން ދެއެވެ. ހާސް ނުވާށެވެ. މިއޮތީ އެކަމުގެ ޙައްލެވެ. އެކަމަށް ޚާއްޞަ ފޯނު އެޕްލިކޭޝަން …\nރެކޯޑް ޢަދަދަކަށް ގެލެކްސީ ނޯޓް 8 އަށް ޕްރީއޯޑަރ ކޮށްފި.\nގެލެކްސީ ނޯޓް 8 އަށް5ދުވަސް ތެރޭގައި ޕްރީއޯޑަރ ކުރި މީހުންގެ ޢަދަދު ރެކޯޑް ޢަދަދަކަށް އަރައިފިއެވެ. މިފަދަ ޚަބަރުތައް ގެނެސްދޭ މަޝްހޫރު ސައިޓެއްކަމުގައިވާ އެންޑްރޮއިޑްއެންޑްމީ ގައި ބުނެފައިވަނީ ފާއިތުވެދިޔަ5ދުވަހުގެ ތެރޭގައި 650 ހާހަށްވުރެ ގިނަ ޕްރީއޯޑަރ ގެލެކްސީ ނޯޓް 8 އަށް ކޮށްފައިވާކަމަށެވެ. ސެމްސަންގ ކުންފުނީގެ އެންމެފަހުގެ ފޯނަށް މިފަދަ ބޮޑު ތަރުޙީބެއް ލިބިފައިވަނީ އެމީހުންގެ ގެލެކްސީ ނޯޓް7އަށް ދިމާވި ބެޓްރީ …\nތިއީ ވަރަށް ބިޒީ މީހެއް ހެއްޔެވެ؟ ނުވަތަ ވަރަށް ކަންނެތް މީހެއް ހެއްޔެވެ؟ ނޫނީ ރައްޓެހިންނަށް އަބަދު ރީލޯޑް ނުވަތަ ރާސްޓަސް ކުރަން ފިހާރައަށް ދުވަން ޖެހޭ ހެއްޔެވެ؟ ފިހާރަ ބަންދުކުރަން5މިނެޓަށް ވީމަ ދުންޖަހާފަ ރީލޯޑް ނުވަތަ ރާސްޓަސް ކުރަން ފިހާރައަށް ދިޔަ ދުވަސް ހަނދާން އެބަހުރި ހެއްޔެވެ؟ ބަންދު ކޮށް ކޮށް ހުއްޓަ ވަދެވުނު ފިހާރައިގައި ރީލޯޑް ނުވަތަ ރާސްޓަސް ހުސްވެފައި ހުރެގެން އަލުން ފިހާރަ …


Pakistange komme3pilot akun kure ekaku athugai onnany fake license eh | Wathan.mv “ޕާކިސްތާނުގެ ކޮންމެ ތިން ޕައިލެޓަކުން ކުރެ އެކަކު އަތުގައި އޮންނަނީ ފޭކް ލައިސެންސްއެއް” | Wathan.mv\n“ޕާކިސްތާނުގެ ކޮންމެ ތިން ޕައިލެޓަކުން ކުރެ އެކަކު އަތުގައި އޮންނަނީ ފޭކް ލައިސެންސްއެއް”\nސީއެންއެން: ޕާކިސްތާނުގެ ކޮންމެ ތިން ޕައިލެޓަކުން ކުރެ އެކަކު އަތުގައި އޮންނަނީ ފޭކް ލައިސެންސްއެއްކަމަށް އެގައުމުގެ އޭވިއޭޝަން މިނިސްޓަރު ގުލާމް ސަރުވާރު ހާން ވިދާޅުވެއްޖެއެވެ.\nޕާކިސްތާނުގެ ނެޝެނަލް އެސެމްބްލީގައި އޭނާ ވިދާޅުވީ، ޕާކިސްތާނުގެ 262 ޕައިލެޓުން އިމްތިހާން ހެދުމުގެ ބަދަލުގައި އެހެން މީހުން ލައްވާ އެކަން ކުރުވާ ކަމަށެވެ. ޕާކިސްތާނުގެ އެތެރޭގެ އުދުހުންތަކުގައި މިވަގުތު 860 ޕައިލެޓުން މަސައްކަތްކުރެއެވެ.\nޕާކިސްތާނުގެ ގައުމީ އެއާލައިން، ޕާކިސްތާން އިންޓަނޭޝަނަލް އެއާލައިން (ޕީއައިއޭ)އިން މިހާރު ވަނީ ފޭކް ލައިސަންސް ގެންގުޅޭ ޕައިލެޓުން ހޯދައި އެމީހުން އުދުހުން މަނާކޮށްފައެވެ. އެ އެއާލައިންގެ ތަރުޖަމާނު ވިދާޅުވީ ފޭކް ލައިސަންސްގެ މައްސަލައަކީ މުޅި ޕާކިސްތާނުގެ ހުރިހާ އެއަލާއިންތަކެއްހެން ކުރިމަތިވެފައިވާ މައްސަލައެއް ކަމަށެވެ.\nދާދި ފަހުން ޕާކިސްތާން އިންޓަނޭޝަނަލް އެއާލައިންގެ ބޯޓެއް ވަނީ ޕާކިސްތާނުގެ ކަރާޗީއަށް ވެއްޓިފައެވެ. އެ މައްސަލަ ތަހުގީގްތަކުން ހާމަވި ގޮތުގައި ބޯޓު ވެއްޓުނުއިރު އޭގައި ތިބި ޕައިލެޓުން ތިބީ ދަތުރަށް ސަމާލުކަން ނުދީ، ކޮވިޑް19 އާ ގުޅޭގޮތުން ވާހަކަދައްކާށެވެ. އެ ހާދިސާގައި 97 މީހަކު މަރުވިއިރު ސަލާމަތްވީ ބޯޓުގައި ތިބި އެންމެ ދެ މީހުންނެވެ.


SunOnline: SAG: Hiyydhathi gothakah Lanka athun balive Raajjeyge firihen volley team kataifi\nސައުތު އޭޝިއަން ގޭމްސް: ހިތްދަތި ގޮތަކަށް ލަންކާ އަތުން ބަލިވެ ރާއްޖޭގެ ފިރިހެން ވޮލީ ޓީމު ކަޓައިފި\nޢަބްދުﷲ އައިމަން 29 Nov 2019, 20:19\n(ކަތުމަންޑޫ، ނޭޕާލް): ނޭޕާލުގައި މިހާރު ކުރިއަށްދާ ސަރަހައްދީ އެންމެ ބޮޑު ގޭމްސް ކަމަށްވާ ސައުތު އޭޝިއަން ގޭމްސްގެ ވޮލީ އިވެންޓުގައި ރާއްޖެ ކުޅުނު ދެވަނަ މެޗުގައި ސްރީލަންކާ އަތުން ހިތްދަތިގޮތަކަށް ބަލިވެ، މުބާރާތުން ކަޓައިފިއެވެ.\nނޭޕާލުގެ ވެރިރަށް ކަތުމަންޑޫގެ ތުރީޕުރޭޝްވޯރު ހޯލުގައި މިއަދު ކުޅުނު ވާދަވެރި މެޗުގައި ރާއްޖެ އަތުން ލަންކާ ސެޓުތައް ގެންދިޔައީ 18-25، 23-25 އަދި 17-25 އިންނެވެ. މި ނަތީޖާއާ އެކު ރާއްޖެ މުބާރާތުން ކެޓި އިރު ލަންކާއާ އެކު ދެން ގުރޫޕް ބީއިން ސެމީއަށް ދަތުރު ކުރީ ޕާކިސްތާނެވެ. ރާއްޖެ ވަނީ ފުރަތަމަ މެޗުގައި އިއްޔެ ޕާކިސްތާނާ ދެކޮޅަށް ކުޅެ ސީދާ ތިންސެޓުން ބަލިވެފައެވެ.\nމިއަދުގެ މެޗު ފެށިގެން ދެ ޓީމުގެ ފަރާތުންވެސް ފެނުނީ ވާދަވެރި ހަމަހަމަ ކުޅުމެކެވެ. އެއް ޓީމު ޕޮއިންޓު ހޯދާއިރަށް ރައްދުގައި އިދިކޮޅު ޓީމުންވެސް ޕޮއިންޓް ހޯދަމުން ގޮސް ސެޓުގެ ފަހުކޮޅަށް އަޅާލިތަނުން ލަންކާއިން ސެޓު ގެންދިޔައީއެވެ.\nދެވަނަ ސެޓު ފެށިގެން ރާއްޖެއިން މޮޅަށް ކުޅެމުން ދިޔައިރު ލަންކާއިންވެސް ދިޔައީ ދުލެއް ނުދީ އެއްވަރެއްގައި ހިފަހައްޓަމުންނެވެ. އެގޮތަށް ގޮސް އެ ސެޓު ރާއްޖެއަށް ގެއްލުނީ ދެ ޕޮއިންޓުގެ ތަފާތަކުންނެވެ.\nވާދަވެރި ދެ ސެޓުން ލިބުނު މޮޅާއެކު ތިންވަނަ ސެޓަށް ލަންކާއިން ނުކުތީ ތަޖުރިބާއާ އެކުއެވެ. އެ ސެޓު ފަސޭހަކަމާއެކު ލަންކާއިން ގެންދިޔަ ނަމަވެސް ރާއްޖެވެސް ވަނީ ހިތްވަރު ކޮށްފައެވެ.\nރާއްޖެއިން މި މުބާރާތަށް ކުރިމަތިލީ ރަނގަޅު ތަމްރީންތަކަކާއެކުއެވެ. މި އަހަރު ނޭޕާލުގައި އޮތް ސެންޓްރަލް ޒޯނުގެ ކުރިން ރާއްޖޭގައި ސްރީލަންކާއާ އެކު އެކުވެރިކަމުގެ ތިން މެޗު ވަނީ ކުޅެފައެވެ. ނަމަވެސް އެ ތިން މެޗުން ވެސް ރާއްޖެ ބަލިވީއެވެ. އެއަށް ފަހު ސެންޓްރަލްޒޯނުގައި ވާދަކޮށް ރާއްޖެއިން އުންމީދީ ކުޅުމެއް ކުޅެ މުބާރާތުގެ ތިންވަނަ ވަނީ ހޯދައިފައެވެ. ތިންވަނަ ހޮވާ މެޗުން ރާއްޖެ އެފަހަރު ކުރި ހޯދީ ނޭޕާލް ބަލިކޮށްގެންނެވެ.\nމިފަހަރުގެ މުބާރާތުގައި ރާއްޖޭގެ ކޯޗެއްގެ ގޮތުގައި ހަރަކާތްތެރިވީ ކުރިން އީރާނާއި ޔުގޮސްލޭވިއާއަށް ކޯޗުކަން ކޮށްދީ ބޮޑެތި ކާމިޔާބީތަކެއް ހޯދާފައިވާ ތަޖުރިބާކާރު ކޯޗު މިލޮރަޑް ކިޔަޗްއެވެ.\nރާއްޖޭގެ ފިރިހެން ވޮލީ ޓީމު މުބާރާތުން ކެޓި ނަމަވެސް މި ގޭމްސްގެ އަންހެން ޓީމު މިހާރު ވަނީ ސެމީއަށް ދަތުރުކޮށްފައެވެ. ސެމީގައި އަންހެން ޓީމު ވާދަކުރާނީ އަވައްޓެރި އިންޑިއާއާއެވެ. މި ގޭމްސްގެ ވޮލީގައި ޖުމުލަ ހަ ޓީމު ބައިވެރިވާ އިރު ރާއްޖެ ހިމެނެނީ ގްރޫޕް ބީގައެވެ. ދެން އޮތް ގްރޫޕުގައި ހިމެނެނީ ނޭޕާލް، ބަންގްލަދޭޝް އަދި އިންޑިއާއެވެ.


Actor Karan ge mahchah geveshi aniyaage thuhumathu – adduLIVE\nއެކްޓަރ ކަރަންގެ މައްޗަށް ގެވެށިއަނިޔާގެ ތުހުމަތު\nJun 02, 2021, 17:18 ޝަބްނަމް ރަޝީދު\nދިވެހިންގެ ތެރޭގައި މަޝްހޫރު ވެގެންދިޔަ ހިންދީ ޑްރާމާ "ޔޭ ރިޝްތާ ކިޔާ ކެހެލާތާހޭ" ނެއިތިކްގެ ރޯލުން ފެނިފައިވާ އެކްޓަރ ކަރަން މެހެރާގެ މައްޗަށް ގެވެށިއަނިޔާގެ ތުހުމަތު އޭނާގެ އަނބިމީހާ ނިޝާ ރަވާލް ކޮށްފިއެވެ\nނިޝާ ވަނީ އޭނާއަށް އަނިޔާ ކޮށްފައިވާ ކަމަށްބުނެ 31 މެއި ގައި މުމްބާއީގެ ގޮރެގާއޮން ޕޮލިސް ސްޓޭޝަނުގައި އެފްއައިއާރު އެއް ފައިލް ކޮށްފައެވެ. ނިޝާއާއި ކަރަން ކައިވެނި ކޮށްގެން އުޅޭތާ 8 އަހަރު ވެފައިވާއިރު މި ދެމަފިރިން އުޅެމުން އަންނަނީ ވަރަށް ލޯބިން ކަމަށް މީގެ ކުރިން މީހުންނަށް ވަނީ ހީވެފައެވެ.\nހުށަހެޅުނު މައްސަލައާއި ގުޅިގެން ފުލުހުން ވަނީ ސުވާލު ކުރުމަށް ކަރަން ހައްޔަރު ކޮށްގެން ގެންގޮސްފައެވެ. އެހެން ނަމަވެސް ފަހުން ކަފާލާތުގެ ދަށުން އޭނާ ވަނީ ދޫކޮށްލާފައެވެ. އިންޑިއާގެ ނޫހެއް ކަމަށްވާ އިންޑިއަން އެކްސްޕްރެސްއަށް ކަރަންދީފައިވާ މައުލޫމާތުގައި ބުނެފައިވަނީ އޭނާ ނިޝާއަށް އަނިޔާ ނުކުރާ ކަމަށެވެ. ނިޝާ އަމިއްލައަށް ފާރުގައި ބޮލުން ޖަހާ އޭނާ އަނިޔާ ކުރިކަމަށް ބުނީ ކަމަށެވެ. އަދި ނިޝާ ހެދި ދޮގު އެއީ ތެދުކަމަށް ޤަބޫލުކޮށް ނިޝާގެ ބޭބެ ކަރަންގެ ގައިގާ ޖަހާފައިވާ ކަމަށް ވެސް ކަރަން ބުނެފައިވެއެވެ.\nކަރަން ބުނެފައިވަނީ އެނާގެ ކައިވެނި ވަރަށް އުނދަގޫ މަރުހަލާތަކެއްގައ އުޅެމުންދާތާ އަހަރުތަކެއް ވެފައިވާ ކަމަށެވެ. ދެމީހުން ވެގެން އެކި މައްސަލަތައް ހައްލު ކުރަން އުޅެފައިވާ ކަމަށެވެ. އެންމެ ފަހުން މައްސަލަ ހައްލު ނުވާނެކަން ގަބޫލު ކުރެވުނީމަ ދަރިފުޅުގެ ހައްގުގަ ސުލްހަވެރިކަމާއެކު ވަކިވުމަށް ވާހަކަ ދެކެވުނު ކަމަށް ވެސް އޭނާގެ ސްޓޭޓްމަންޓުގައި ބުނެފައިވެއެވެ.\nވަކިވުމަށް ވާހަކަ ދެއްކުމަށް އޭނާ ނިޝާގެ ގެއަށް ދިޔުމުން ނިޝާގެ ބޭބޭ ވަކިވުމުގެ އަގެއްގެ ގޮތުގައި ގިނަ އަދަދެއްގެ ފައިސާ ދިނުމަށް ބުނެފައިވާ ކަމަށް އޭނާ ބުންޏެވެ. އަދި ނިޝާ އޭނާގެ ގައިގާ ތެޅި ކަމަށާއި އެންމެފަހުން ފާރުގައި ބޯ ޖެހުމަށްފަހު އެއީ ކަރަން ކުރި ކަމެއް ކަމަށް އޭނާގެ އާއިލާ މީހުންގެ ގާތުގައި ބުނި ކަމަށް ކަރަން ބުންޏެވެ. އެވާހަކަ ގަބޫލުކޮށް ކަރަން އާއި އޭނާގެ އާއިލާ މަރާލާނެ ކަމުގެ އިންޒާރު ނިޝާގެ ބޭބޭ ދިން ކަމަށް ވެސް ކަރަން ބުންޏެވެ.\nކޮވިޑަށް ފަރުވާ ކުރުމަށްފަހު ކަރަންގެ ހަށިގަނޑުގައި އަދިވެސް ވަރެއް ނެތް ކަމަށާއި މިކަމާއި ކުރިމަތިލާނެ ހިތްވަރެއް ނެތް ކަމަށް އޭނާ ވަނީ ބުނެފައެވެ.


SunOnline: Gas ganna agu bodu kamun Supplier badhal kuran anganee\nގޭސް ގަންނަ އަގު ބޮޑުކަމުން ސަޕްލަޔަރު ބަދަލު ކުރަން އަންގަނީ\nމުހައްމަދު މުޒައްޔިން ނާޒިމް 08 Oct 2019, 20:03\nމޯލްޑިވް ގޭސްއިން ބޭއްވި ހަފްލާގެ ތެރެއިން: ބޮޑު އަގުގައި ގޭސް ގަންނާތީ ސަޕްލައިޔަރު ބަދަލު ކުރުމަށް ވަނީ އަންގާފައި --- ފޮޓޯ/ މޯލްޑިވް ގޭސް\nމޯލްޑިވް ގޭސްއަށް، ގޭސް ޝިޕްމަންޓެއް ގެންނަން 130،000 ޑޮލަރު ކޮންމެ ޝިޕްމަންޓަކަށް އިތުރަށް ހަރަދު ކުރަން ޖެހޭތީ މިހާރު ގޭސް ގަންނަ ސަޕްލަޔަރު ބަދަލު ކުރަން ލަފާދިނުމަށް ރައްޔިތުން މަޖިލީހުގެ، ސަރުކާރު ކުންފުނިތަކާ ގުޅޭ، (އެސްއޯއީ ކޮމިޓީ)އިން ނިންމައިފި އެވެ.\nއެސްއޯއީ ކޮމިޓީ އަށް ލިބުނު ސިއްރު ސިޓީއަކާ ގުޅިގެން މޯލްޑިވް ގޭހުން، ގޭސް ގަތުމުގައި ކޮރަޕްޝަނަށް މަގުފަހިވާ ގޮތަށް ކަންތައްތަކެއް ހިންގާ ކަމަށް ތުހުމަތު ކުރެވޭތީ އެ މައްސަލަ މިއަދު ކޮމިޓީގައި ވަނީ ދިރާސާކޮށްފަ އެވެ.\nއެ މައްސަލައާ ގުޅިގެން މޯލްޑިވް ގޭސް އިން ވަނީ އެކުންފުނިން 2017 ވަނަ އަހަރުން ފެށިގެން ކުންފުނިތަކުން ގަނެފައިވާ ގޭހުގެ އަގާއި އެއާ ގުޅޭ މައުލޫމަތު ކޮމިޓީއާ ހިއްސާ ކުރުމުން އެ އަދަދުތައް ދިރާސާކޮށްފަ އެވެ. އެއާއެކު އެސްއޯއީ ކޮމިޓީގެ ސެކެރެޓޭރިއެޓުން ވަނީ، ކުންފުނިން ހިއްސާކުރި އަދަދުތަކަށް ބަލައި، އެ އަދަދުތަކާއި ގޭސް ގަތުމަށް އޯޑަރު ކުރި ތާރީހުތަކުގައި ބައިނަލްއަގުވާމީ މާކެޓްގައި ގޭސް ގަތުމަށް ހަރަދުވާނެ ކަމަށް ބެލެވޭ އަގުތައް އަޅާ ކިޔާ ދިރާސާ އެއް ހަދައި ކޮމިޓީއަށް ހުށަހަޅާފަ އެވެ.\nމިއަދު އެސްއޯއީ ކޮމިޓީން ބޭއްވި ނޫސްވެރިންގެ ބައްދަލުވުމުގެ ތެރެއިން --- ސަން ފޮޓޯ/ އަހުމަދު އަވްޝަން އިލްޔާސް\nއެ ލިޔެކިޔުންތަކާ ގުޅޭ ގޮތުން ވާހަކަ ދައްކަވަމުން، ކިނބިދޫ ދާއިރާގެ މެންބަރު މުހައްމަދު ނާޝިޒު ވިދާޅުވީ، 2017 ވަނަ އަހަރުގެ ކުރީ ކޮޅު، އެވްރޭޖްކޮށް ގޭސް ޓަނަކަށް އިތުރަށް ނަގާފައިވަނީ 120 ޑޮލަރު ކަމަށާއި ނަމަވެސް ތިން ވަނަ ފަރާތެއްގެ ކިބައިން ގޭސް ގަންނަން ފެށުމުން އެ އަދަދު އަނެއްކާވެސް އިތުރުވެގެން ގޮސްފައިވާ ކަމަށް ތަފާސް ހިސާބުތަކުން އެނގޭ ކަމަށެވެ.\n"ތަފާތަށް ބަލާއިރު އަޅުގަނޑުމެންނަށް އެބަ ފެނޭ އެވްރެޖްކޮށް ޓަނަކުން 130-140 ވަރަކަށް ޑޮލަރު އިތުރަށް ކުންފުނިން ހަރަދު ކުރަން ޖެހިފައިވާކަން. ފްރައިޓްއާއި ޕްރީމިއަމްގެ އިތުރަށް. އެއީ ތިން އަހަރުތެރޭ 2.9 މިލިއަން ޑިލަރު. ރުފިޔާއިން 50،000 މިލިއަން ރުފިޔާގެ ގެއްލުމެއް ކުންފުންޏަށް،" ނާޝިޒު ވިދާޅުވި އެވެ.\nމޯލްޑިވްގޭހުން ކޮންމެ ފަހަރަކު ޝީޕްމަންޓަކަށް ގެންނަނީ، 1000 ޓަނުގެ ގޭހެވެ. ކޮންމެ ޝިޕްމަންޓަކަށް އެއް ޓަނުގެ ގޭހުގެ ރޭޓުން ކުންފުނިން އިތުރަށް ހަރަދު ކުރަން ޖެހެނީ 130،000 - 140،000 ޑޮލަރުގެ އަދަދެއް ކަމަށް ލިޔުންތަކުގައިވެ އެވެ.\nކޮމިޓީ ބައްދަލުވުމުގައި ނާޒިޒު ވާހަކަ ދައްވަނީ --- ސަން ފޮޓޯ/ އަހުމަދު އަވްޝަން އިލްޔާސްނާޝިޒު ވިދާޅުވީ، ކުންފުނިން އިތުރު ހަރަދެއް ކުރަން ޖެހެނީ، ތިން ވަނަ ފަރާތަކުން ގޭސް ގަންނާތީ ކަމަށާއި އެއީ ބަލަން ޖެހޭ މައްސަލައެއް ކަމަށެވެ.\nއޭނާ ކޮމިޓީއަށް ހުށަހެޅީ، އެ މައްސަލަ ބެލުމަށްޓަކައި ކުންފުނީގެ ވެރިން ހާޒިރުކޮށް ސުވާލު ކުރުމަށާއި، މިހާރުން މިހާރަށް ތިން ވަނަ ފަރާތަކުން ގޭސް ގަތުން ހުއްޓާލައި، ސަޕްލަޔަރު ބަދަލު ކުރުމަށެވެ.\n"މިހާރުން މިހާރަށް ދައުލަތުގެ ކުންފުންޏަކަށް ލިބެމުންދާ ގެއްލުން ކުޑަ ކުރުމަށްޓަކައި މޯލްޑިވް ގޭހަށް މި މުއާމަލާތް މި ގޮތަށް ހިންގުން މިހާރުން މިހާރަށް ހުއްޓާލާ، ކުރީގައިވެސް މަސައްކަތް ކުރި ގޮތަށް ސީދާ މެނުފެކްޗަރާ އަތުން އޯޑާ ކުރަން،" ނާޝިޒު ވިދާޅުވި އެވެ.\nކޮމިޓީގެ ނައިބު މުގައްރިރު، ފުވައްމުލަކު މެދު ދާއިރާ މެމްބަރު ހުސައިން މުހައްމަދު ދީދީ ވިދާޅުވީ، މޯލްޑިވް ގޭހަށް ކަންތައް އިސްލާހު ކުރުމަށް ވަގުތު ދޭން ޖެހޭ ކަމަށް ދެކެވަޑައިގަންނަވާ ކަމަށެވެ. ވަގުތުން ވަގުތަށް ސަޕްލައިޔަރު ބަދަލުކުރަން އުނދަގޫވެދާނެކަމަށްވެސް މެމްބަރު ފާހަގަ ކުރެއްވި އެވެ.\nނަމަވެސް އޭނާގެ ވާހަކައަށް ރައްދު ދެއްވައި ނާޝިޒު ވިދާޅުވީ، މިހާރަށް މިހާރަށް ނުހުޓުވައިފި ނަަމަ އަނެއްކާވެސް ކޮންމެ ޝިޕްމަންޓަކުން ދައުލަތަށް ބޮޑު ގެއްލުމެއް ލިބޭނެ ކަމަށާއި އެހެން ކަމުން އެއީ މިހާރުން މިހާރަށް ކުރަން ޖެހޭ ކަމެއް ކަމަސް ނާޝީޒު ވިދާޅުވި އެވެ.\nނާޝިޒުގެ ހުށަހެޅުން ފާސްކުރުމަށް ހުރިހާ މެމްބަރުންވެސް ތާއީދު ކުރެއްވި އެވެ.\n"ކޮރަޕްޝަން ހުއްޓުވިއްޖެ ނަމަ، މިހާރަށްވުރެ އަގު ހެޔޮ ވާނެ"\nކޮމީޓީ ބައްދަލުވުމުގައި ބޮންޑޭ ވާހަކަ ދައްކަވަނީ: އޭނާ ވިދާޅުވީ، ކޮރަޕްޝަން ހުއްޓުވައިފި ނަމަ ގޭސް އަގުހެޔޮ ވާނެ ކަމަށް --- ސަން ފޮޓޯ/ އަހުމަދު އަވްޝަން އިލްޔާސް\nކޮމިޓީގައި ވާހަކަ ދައްކަވަމުން މާފަންނު މެދު ދާއިރާގެ މެންބަރު އިބްރާހިމް ރަޝީދު ވިދާޅުވީ، މޯލްޑިވް ގޭސް އިން ހިންގަމުންދާ ކޮރަޕްޝަން ފުލުހުނަން އަންގައިގެން ނަމަވެސް ހުއްޓުވަން ޖެހޭ ކަމަށެވެ. އޭނާ ވިދާޅުވީ، އެ ކޮރަޕްޝަން ހުއްޓުވިއްޖެ ނަމަ ކޮންމެ ގޭސް ފުޅިއަކުން 10 ރުފިޔާ ވަރު ކުޑަ ކުރެވޭނެ ކަމަށެވެ.\nނައިފަރު ދާއިރާ މެމްބަރު އަހްމަދު ޝިޔާމް ވިދާޅުވީ، މޯލްޑިވް ގޭސްގެ އަގުތަކުގެ ތަފާސް ހިސާބަށް ބެލުމުން އެނގެނީ ކޮރަޕްޝަން ހިނގަނީ ވަކި ސަރުކާރެއް އޮވެގެން ނޫން ކަމަށެވެ. އެގޮތުން ކުރީ ސަރުކާރުގައި ވެސް ކޮރަޕްޝަން ހިނގި ކަމަށާއި މި ސަރުކާރުގައިވެސް އެ ކޮރަޕްޝަން އެގޮތުގައި ދެމިގެންދާ ކަށެވެ.\n"މޯލްޑިވް ގޭސް އެބަވޭ ވަރަށް ފްރީކުއެންޓްކޮށް، އާ ވައްތަރުތައް ތައާރަފް ކުރާ ކުންފުންޏަކަށް. ލުއި ފުޅިއާ ދެން ވެސް އެހެން ނަންމުގައި، މިހެން ތައާރަފު ކުރާ އިރު އެބަ އިންވެސްޓް ކުރޭ ޓޯޓަލް ޑިމާންޑަށް. ދެން އަނެއްކާ ފަހުން ތައާރަފް ކުރާ ފުޅިތަކާ އެކު ކުރިން ގެންގުޅޭ ފުޅިތައް ފުނި ޖެހެފައި ހުންނަތަން ފެންނަނީ،" އިދިކޮޅު މައި، ޕާޓީ ޕީޕީއެމްގެ ނައިބު ރައީސް ޝިޔާމް ވިދާޅުވި އެވެ.\nކޮމީޓީ ބައްދަލުވުމުގައި ޝީޔާމް ވާހަކަ ދައްކަވަނީ: އޭނާ ވިދާޅުވީ، ކޮރަޕްޝަން ހުއްޓުވައިފި ނަމަސަން ފޮޓޯ/ އަހުމަދު އަވްޝަން އިލްޔާސް\nއޭނާ ވިދާޅުވީ، އެފަދަ ގޮތައް އާ އުފެއްދުންތައް ތައާރަފު ކުރުމަކީ، އެކުންފުނިން ކުރި ވަރަށް ބޮޑު ބޭކާރު އިސްރާފެއް ކަމަށާއި އެކަންތައް ހުއްޓުވިއްޖެ ނަމަ ގޭހުގެ އަގު މިހާރަށް ވުރެ ހެޔޮ ކުރެވޭނެ ކަމަށެވެ.


SunOnline: Gina club thakakun kalhi eh'lamun dhanikoh Hampu Maziya ah\nގިނަ ކްލަބުތަކަކުން ކަޅި އެއްލަމުން ދަނިކޮށް ހަމްޕު މާޒިޔާއަށް\nޢަބްދުﷲ އައިމަން 04 Mar 2019, 15:38\nމާޒިޔާ ސްޕޯޓްސް ކުލަބާއި އަލަށް ގުޅުނު ގައުމީ ޓީމުގެ މިޑްފީލްޑަރު ހަމްޒާ މުހައްމަދު (ހަމްޕު) މާޒިޔާއަށް ސޮއެ ކޮށްފި --- ފޮޓޯ/ މާޒިޔާ\nނިއުރޭޑިއަންޓް ސްޕޯޓްސް ކުލަބާއި ގައުމީ ޓީމަށް ކުޅެމުން އަންނަ ހުނަރުވެރި މިޑްފީލްޑަރު ހަމްޒާ މުހައްމަދު (ހަމްޕު) މާޒިޔާއަށް ސޮއިކޮށްފި އެވެ.\nމުސާރައިގެ މައްސަލާގައި ހަމްޕުއާއި ނިއުރޭޑިއަންޓާއި ދެމެދުގެ އެއްބަސްވުން އެފްއޭއެމްގެ ޕްލޭޔާ ސްޓޭޓަސް ކޮމިޓީން މިދިޔަ މަހު އުވާލުމާއި ގުޅިގެން ރާއްޖޭގެ ބޮޑެތި ކުލަބު ތަކުން ދިޔައީ ހަމްޕު ހޯދަން މަސައްކަތް ކުރަމުންނެވެ. ނަމަވެސް އެންމެ ފަހުން އެކަން ކާމިޔާބު ކުރީ މާޒިޔާ ސްޕޯޓްސް ކުލަބުންނެވެ.\nއާ ސީޒަނަށް ތައްޔާރު ވުމުގެ ގޮތުން ރާއްޖޭގެ ޓްރާންސްފާ މާކެޓް އެންމެ ހަލަބޮލިވެފައިވާ މި ދަނޑިވަޅުގައި ގިނަ ކުޅުންތެރިންތަކެއް ދަނީ ކުލަބުތައް ބަދަލު ކުރަމުންނެވެ. އެގޮތުން މާޒިޔާ އިން ވެސް ދަނީ ތަޖުރިބާކާރު، ހުނަރުވެރި ކުޅުންތެރިންތަކެއް އެ ޓީމަށް ސޮއި ކުރުވަމުންނެވެ. އެގޮތުން ޓީސީއާއި މިދިޔަ އަހަރުގެ ލީގު ކާމިޔާބު ކުރި އިބްރާހިމް ވަހީދު (އިއްްބެ) ވެސް ވަނީ އެ ޓީމާއި ގުޅިފަ އެވެ.\nޑިސެމްބަރު 31، 2015: ސާފް ސުޒުކީ ކަޕް ސެމީ ފައިނަލް ފުރަތަމަ މެޗުގައި ދިވެހި ރާއްޖެ އާއި އިންޑިއާ ބައްދަލުކުރި މެޗުގެ ތެރެއިން -- ސަން ފޮޓޯ/ ފަޔާޒު މޫސާ\nނިއުރޭޑިއަންޓުގެ ޔޫތު ޓީމުން 2014 ވަނަ އަހަރު ވިދާލި ހަމްޕު ގިނަ ދުވަސްތަކެއް ވަންދެން އެ ޓީމަށް ކުޅެދީފައިވާ އިރު ވޭތުވެ ދިޔަ ފަސް ވަރަކަށް އަހަރު ތެރޭގައި ނިއުރޭޑިއަންޓް ހޯދި ބޮޑެތި ކާމިޔާބީތަކުގައި ހަމްޕުގެ ހިއްސާ ބޮޑެވެ.\nގައުމީ ޓީމުން ވެސް ބަރާބަރަށް ޖާގަ ހޯދަމުން އަންނަ ހަމްޕު ވަނީ މިދިޔަ އަހަރު ސާފް ޗެމްޕިއަންޝިޕުގެ ތަށި ދިހަ އަހަރަށް ފަހު ރާއްޖެ އުފުލާލުމުގައި މުހިއްމު ދައުރެއް އަދާކޮށްފަ އެވެ. އެގޮތުން މުބާރާތުގެ ފައިނަލުގައި ހަމްޕު ވަނީ ގޯލު ޖަހަން އެސިސްޓެއް ކޮށްދީ އެ މެޗުގައި މޮޅު ކުޅުމެއް ދައްކާފަ އެވެ.\nމިދިޔަ އަހަރު މާޒިޔާގެ ޓީމުގައި ހިމެނުނު ބައެއް ކުޅުންތެރިންތަކެއް މި ސީޒަނުގައ އެ ޓީމުން ނުފެންނާނެ އެވެ. ޓީމުގައި ހިމެނުނު މުހިއްމު ކުޅުންތެރިންތަކެއް ވަނީ އެހެން ޓީމުތަކާ ގުޅިފަ އެވެ. އެގޮތުން އިސްމާއިލް އީސާ (މެސީ) ޓީސީއަށް ބަދަލުވި އިރު ޔަސްފާދު ހަބީބު (މުލަކޭ) ވަނީ ދަ ގްރާންޑޭއަށް ސޮއިކޮށްފަ އެވެ. މީގެ އިތުރުން ވެސް ކުރީ އަހަރުގެ ޓީމުގައި ހިމެނުނު ބައެއް ކުޅުންތެރިން އަދި ވެސް ކުލަބުގެ ކޮންޓްރެެކްޓް އައު ކޮށްފައެެއް ނުވެއެވެ.\nމީގެ އިތުރުން ވޭތުވެ ދިޔަ ސީޒަނުގައި މާޒިޔާއަށް ކޯޗުކަން ކޮށްދިން އިސްމާއިލް މަހަފޫޒް (އިންމަ) ވަނީ މި ސީޒަނުގައި ދަ ގްރާންޑޭގެ ކޯޗު ކަމާއި ހަވާލުވުމަށް އެއްބަސް ވެފަ އެވެ. އަދި މި ސީޒަނުގައި މާޒިޔާގެ ކޯޗުކަމާއި ހަވާލު ވާނެ ފަރާތެއް އަދި އެ ކުލަބުން އަންގާފައެއް ނުވެ އެވެ.


Kai Ge Giveaway Havaalukoh, Khaasa Ehee Ah Beynunvaa Meehakah Furolhulee Gondi Eh Hadhiyaakohffi - Vaguthu\nއެއްލައްކަ މީހުން ފޮލޯ ކުރުމާއި ގުޅިގެން ކައި ނަގާފައިވާ ފޮޓޯއެއް-- ފޮޓޯ: ކައިޒީން އިންސްޓަގްރާމް\nރާއްޖޭގެ ގިނަ ބައެއްގެ ސަމާލުކަން ހޯދާފައިވާ މަޝްހޫރު މޮޑެލް ކައިޒީން އިންސްޓަގްރާމްގައި ފެށީ ގިވްއަވޭ އޭގެ ހައްގުވެރިންނަށް ހަދިޔާކޮށް، ހާއްސަ އެހީއަށް ބޭނުންވާ މީހަކަށް ފުރޮޅުލީ ގޮނޑިއެއް ހަދިޔާ ކޮށްފިއެވެ.\nމީގެ ދެ ހަފްތާ ކުރިން އިންސްޓަގްރާމްގައި ކައި ފަށާފައިވާ މި ގިވްއަވޭ އަކީ އޭނާއަށް ފޮލޯ ކުރާ މީހުންގެ އަދަދު އެއްލައްކައަށް އެރުމުންނާއި ކޮވިޑް-19 ގެ ސަބަބުން ދަތިތަކެއް ދިމާވެފައިވާ މީހުންނަށް އެހީތެރިވުމަށްޓަކައި ފެށި ގިވްއަވޭއެކެވެ. މި ގިވްއަވޭގައި ނަސީބުވެރިންގެ ގޮތުގައި ހޮވޭ ތިން ފަރާތަކަށް ހަދިޔާއެއްގެ ގޮތުން 3000 އެމެރިކާ ޑޮލަރު ދިނުމަށް ކައިވަނީ ނިންމާފައެވެ. އެއީ ކޮންމެ މީހަކަށް 1000 ޑޮލަރެވެ.\nމިއަދު ކައި ވަނީ ގިވް އަވޭ ނިމުމުން އޭގެ3ހައްގުވެރިން ހޮވާފައެވެ. އޭގެ ތެރޭގައި ހިމެނެނީ2އަންހެނުންނާއި ފިރިހެނެކެވެ. މި ގިވް އަވޭގައި3ނަސީބުވެރިން ހޮވާއިރު، ކައި ބުނެފައިވަނީ ގިވްއަވޭގައި ބައިވެރި މީހުންގެ ތެރެއިން "ޔުއްމި" ކިޔާ ކުއްޖާ ހިއްސާ ކޮށްފައިވާ ވާހަކަ އޭނާގެ ލޮލުގައި އަޅައިގަތް ކަމަށެވެ.\nޔުއްމި ހިއްސާ ކޮށްފައިވާ ވާހަކައިގައި ބުނެފައިވަނީ އޭނާއަކީ އެ ފައިސާގެ ނަސީބުވެރިޔާނަމަ، އޭނާގެ ބައްޕައަށް ހަދިޔާއެއްގެ ގޮތުން ފުރޮޅުލީ ގޮނޑިއެއް ގަނެދޭނެ ކަމަށެވެ. އަދި އެފަދަ ގޮނޑިއެއް ގަނެދެވިއްޖެނަމަ ބައްޕަ ވަރަށް އުފާވާނެ ކަމަށެވެ.\nމި ވާހަކަ ފެނިފައި ކައި ވަނީ އެކުއްޖާގެ ބައްޕައަށް ހަދިޔާއެއްގެ ގޮތުން ފުރޮޅުލީ ގޮނޑިއެއް ގަނެދީީީީީީީީފައެވެ.\nކައި އަކީ އާއްމުންގެ މެދުގައި މަޝްހޫރު މޮޑެލްއެކެވެ.\nޖޫން 30, 2020 18:31\nއަޅެ ހާދަ ރަނގަޅޭ ކައި ، ހިޔެއްނުކުރަން ނުކުޅެދޭ މީހަކަށް އެހީވާނެކަމަށްވެސް (:\nޖޫން 30, 2020 22:53\nނޭގޭ އެންނޫން ކަންދައްކަން ނޫންކަމެއް\nޖުލައި 1, 2020 08:18\nރަނގަޅު އެއްގޮތެއް ވެސް ނޯންނާނެ ތިވައްތަރު މީހުނަކަށް ނަފުރަތާ ރުޅިވެރިކަން ފެތުރުން ނޫން އެހެން ކަމެއް ނޯންނާނެ.\nޖޫން 30, 2020 18:52\nއައިލަވްޔޫ ސޯމަޗް ކައީ\nޖޫން 30, 2020 19:03\nސަރުކާރުގެ މަތީފަންތީގަ ބޮޑެތި އާމުދަނީ ލިބޭ މީހުންނަށްވުރެ މި ކަަައިވެސް މާ ހިތްހެޔޮ ތޯއްޗެއް.\nތީނަ ހިންހެޔޮ އެއް ނޫން...ތިހެންނުކިޔާ ދެއްކުންތެރިކަން..ތާއިދުހޯދަން ތީނަގެ އުކުޅަކަށްވެސް ވެދާނެ\nޖުލައި 5, 2020 15:07\nކަންދެއްކެންވިޔަސް ހެޔޮކަމެއް ދޯ އެކުރީ. ކަންދެއްކެންވެސް މީހުންނަށް އެހީ ނުވާމީހުން ގިނައި\nޖޫން 30, 2020 19:28\nކައިލީ ޖެނާރ ވަރަށް ބަރާބަރު\nޖޫން 30, 2020 19:45\nޖޫން 30, 2020 20:20\nފިޓް ފާޒިލް އަށް ވުރެ މާ ބޮޑަށްވެސް ރަނގަޅު!\nޖޫން 30, 2020 21:44\nދިވެހިރާއްޖޭގެ މީހުން ދިރިއުޅެން ޖެހޭ ގޮތަކީ އެއީ އިސްލާމް ދީނުގެ މަތިވެރި އުސޫލުގެ ތެރޭންނޭ ދެން ދިވެއްސަކަށް ކައި އެނަން ކިޔުން އެއީ ކިހިނެއް ކޮން ގަޮތަކުން އައި އަރަބި ނަމެއްތޭ އެނަމުގެ މާނަ އަކީ ކޮބައިތޭ ދިވެހި އަންހެނެއް ނަމަ އައުރަ ނިވާ ވާން ވާނެއޭ އާންމު ކޮށް މީހާގެ ހަށިގަނޑު އިޝްތިހާރު ކުރަން ފޮޓޯ ނެގިނަމަވެސް މީވެސް ދެން މިހާރު ގާނޫނަކުން ނިންމަން ވެއްޖެ ކަމެކޭ މީގެ ސަބަބުން ވެސް ޝަހުވާނީ ކަންކަމަށް ދެވި ހިފާފައިވާ ފިރިހެނުންގެ ހިތް ތައް ގޯސްވާނެއޭ މަމެން ނަށް އެއްވެސް ޝައުޤެއް ހުރި ކަމެއް ނޫނޭ ދެބައި އުމުރަށް ގޮސްފަައިވާ އަންހެނަކު މިކުރަނީއޭނާ މަޝްހޫރު ވުމަށް ޓަކައި ތަމެން ބިރުވެތިވާށޭ އެހެން ދުވަހެއް ވެސް އޮތް ކަން ތަމެން ދަންނާށޭ ދަންނާށޭ ދަންނާށޭ ތަމެން ތައުބާވާށޭ ތިޔާ ގޮތަށް ކުރީގައި އުޅުނު ފިލްމްސްޓާރަކު ވެސް ފާހިޝް އަމަލެއް ކޮށްގެން ކޯޓަށް ގެންދިއައިމާ އެއަންހެން މީހާ ބުންނޭ މައިކަލް ޖެކްސަން ވެސް ކޯޓަށް ގެންދެއޭ މައިކަލް އަށް ވިޓިލީގޯ ޖެހުނޭ އެކަމަކު މަމެންނަށް ވިޓިލީގޯ ޖެހުމާއި މައިކަލް އަށް ވިޓިލީގޯ ޖެހުމުން ތަފާތު ފެންނާނެއޭ މިއިން އިބްރަތެއް ތަމެން ހާސިލް ކުރާށޭ ތަމެން ބިރުވެތިވާށޭ މަތީ ފަރާތެއް ވާކަން ގަބޫލުކޮށް ތަމެން މިކަމަށް އިންކާރުނުުކުރާށޭ އިންކާރުނުކުރާށޭ އިންކާރުނުކުރާށޭ....\nޖޫން 30, 2020 21:47\nފިޓް ފާޒިލް އަށް ފެނޭތަ މި ކޮމެންޓްތައް.. މާ ބޮޑައް ފިޓް ވީމަ ނުފެން ނާނެ..\nޖޫން 30, 2020 21:49\nފިޓް ފާޒިލް އަކީ ކެހިވެރިއެއް.. އެންމެ ފަހުން ދުނިޔެ މަތީގަ ހުރެ މީސްތަކުންގެ ތެރޭގަ ބަދުނާމުވީ..\nޖޫން 30, 2020 23:10\nއޭ މަގޭ ފާޒިލްއާ ނުބެހޭ އިނގޭ ހީ އިޒް މައި ސްވީޓިންގް ސްވީޓްހާޓް\nޖޫން 30, 2020 22:25\nނިކަމެތިންނަށް އެހީވާ މީހުން އެހީވާން ޖެހޭނީ އިޝްތިހާރު ކޮށްގެން އައުރަ ނިވާ ނުވާ ހެދުން އަޅައިގެން ނޫނޭ އެއީ އެކަން އޮންނަ ގޮތެއް ނޫނޭ ތަމެން ތިކަން ތިޔާ ގޮތަށް ކުރަނީ އެކަކަށް ވުރެން މޮޅަށް ތަމެން އެހީވީމޭ މީހުން މެދުވެރިކޮށް އެވާހަކަ ދައްކަންތޭ އިހަށް ދުވަހު ޚުތުބާ ގައިވެސް ކިޔަނީ އެންމެ ބަރުދަން ބޮޑު އެހީއަކީ ސިއްރިއްޔާތުގައި ދޭ އެހީއޭ ތިޔާ އެހީ ދެނީ އެހީ އަށް ވުރެން ބޮޑަށް ތަމެން މަޝްހޫރު ވެވޭތޯ ބަލަންއޭ ތިޔާގައި ރަނގަޅު ގޮތަކީ މީހާ އުމުރު ދެބައިވަމުން ދާއިރު އައުރަ ނިވާވާ ހެދުން އަޅައިގެން ތިމާ ހެއްދެވި ފަރާތެއް ވާކަން ގަބޫލުކޮށް ދީނުގެ ރުކުން ތައް ވެސް ރަނގަޅަށް ދަނެގަތުމޭ އިނގިރޭސިން ބްރޯކެން އިންގްލިޝް އިން ރަނޑު އަލިފުލައިލާ ވާހަކަ ލިޔުނަސް އެއީ އަދި މީހާ މޮޅު ވެފައި ގަދަރު ވެރިވީ ނޫނޭ ތިޔާ އެހީ އަށް ވުރެން ބޮޑަށް ތަމެންގެ އައުރަ ނިވާ ނުކޮށް ތަމެން މަޝްހޫރުވާން ވެގެން ތިޔާ މީޑިއާ މެދުވެރިކޮށް ދޭ މެސެެޖްސް ތަކަކީ އެއީ އެއް ގޮތަށް ވެސް ތިޔާ ގައި ބަރަކާތެއް ހުންނާނެ ކަމެއް ނޫނޭ ތިޔާއީ އާފިލު ކަމާއި އަނދިރި ކަމުގެ ތެރޭން ވާ ކަމެކޭ ތަމެން ތަބާވެ ކިޔަވަން ފޮތެއް ފޮނުއްވިއޭ އެއަށް ފަހު ތަމެން ދުނިޔެ އަށް ފޮނުއްވިއޭ ތަމެންނަށް ޓަކައި އިރާއި ހަނދު އުޑުގެ ވަކީ މީޒާނެއްގައި މީޒާނުން ކައްސާނުލާނެ އުސޫލުން ލައްވަވާ ބިމަށް ދިރުން ދެއްވާ ބިމުގައި ފެނާއި ޖަަވާހިރާއި ރަނާއި ދަގަނޑާއި ތެލާއި އަދި ގަސްގަހާގެއްސާއި ކަނޑާއި ބިމުގައި ހުސްނުވާ ވަރަށް ނިއުމަތް ލެއްވިއޭ ތަމެން އީމާންވެ އަންގަވާފައިވާ ގޮތަށް އުޅޭށޭ ތަމެން މިކަމަށް އިންކާރުނުކުރާށޭ އިންކާރުނުކުރާށޭ އިންކާރުނުކުރާށޭ އިންކާރުނުކުރާށޭ އިންކާރުނުކުރާށޭ....\nސަޕްރައިޒް އާއި އެކު ކައިގެ ގިވް އަވޭ ޑޮލަރުން ދީފއޭ ބުނެ މި ތަަރައްގީ ކުރަނީ ހުޅަނގުގެ އުސޫލު ތަކޭ ރާއްޖޭގެ ދިވެހި މީޑިއާ އިން މަމެންނަށް އިހްސާސް ކުރެވެނީ ދިވެހިން މިއުޅެނީ ހުރިހާ ކަމެއް ފުރިހަމަ ވެގެން ދެން ކުރާނެ ކަމެއް ނޭގިގެން ބްރޯކެން އިންގްލިޝް އިން ވާހަކަ ދައްކަމުން ދެން މާއްދީ އަމިއްލަ ދިވެހިބަސް އެއީ ދެރަ އެއްޗެއް ކަމަށް ހަދާ އައުރަ ނިވާ ނުވާ ގޮތަށް ހެދުން އަޅާ ދެބައި އުމުރުގެ އަންހެނުން ތަރައްގީ ކުރުން އެއީ އާދައަކަށް ހަދަން ކަމަށޭ މަމެން ނަސޭހަތް ތެރިވަމޭ ރާއްޖޭގެ މީޑިއާ ތަކަށް މަޝްހޫރު ކަން ހޯދަން ނޫސް ބޭނުން ނަމަ ރާއްޖޭގެ ރައްޔިތުންނަށް ހަގީގަތުގައި ދަތިވެފައިވާ އިޖްތިމާއީ މައްސަލަ ތަކުގެ ވާހަކަ ދައްކާ އާންމު ރައްޔިތުން އެކަމަށް ހޭލުން ތެރިކުރަން އުޅުނިއްޔާ މާ ތާހިރުވާނެއޭ ބައްޕަ ދަރިފުޅު ރޭޕް ކޮށްލާ ބަނޑު ބޮޑުކުރަނީއޭ ދަ ރާއްޖެތެރޭގެ ރަށްރަށުގައި ތަމެން މިފަަދަ ކަންކަން ހުއްޓުވޭނެ އުސޫލުން ދީނުގެ ކަންކަން ޕްރޮމޯޓް ކުރަން އުޅުނިއްޔާ މާ ބޮޑަށް ވެސް ނޫސް ތަރައްގީވާނެއޭ...\nޖޫން 30, 2020 22:59\nއަންހެން މީހާ ދެދުނިޔޭގައި ވެސް ގަދަރު އުފުލިގެންވަނީ އެއީ އެމީހާ އިނދެގެން އުޅޭ މީހާއާއި އެކު އިނދެގެން ދަރިން ހޯދާ އެދަރިން ބޮޑު ކޮށް އެދަރިން ތަރްބިއްޔަތު ކުރުމުގެ ޝަރަފު ލިބިގަންނަ އަންހެނުންނޭ އެއީއޭ އެމެން ދުނިޔެ އަށް ހަގީގަތުގައި އައުމުގެ ބޭނުމަކީ އެކަމަކު މިރާއްޖޭގައި މަޝްހޫރުވެ އާންމުންގެ މަގްބޫލު ކަން މިލިބެނީ މީހަކާއި އިނދެގެން ދެދުވަހު ނޫޅެވޭ އަންހެނުން ބަރަހަނާ ހާލުގައި ތިބެގެން ނަގާ ފޮޓޯ ތަކާއި އަދި އެމެން ބޮޑެތި އަދަދު ތަކުން ފައިސާގެ އެހީ އެމެން މަޝްހޫރުވާން ވެގެން ދޭ ތަންތަނޭ މަމެންގެ ސުވާލަކީ އަތުން ފައިން މަސައްކަތެއް ނުކުރާ އަދި ރާއްޖެ އަކީ އިޝްތިހާރު ކޮށްގެން ކައިގެން ބޮއިގެން އުޅެވޭނެ އާމްދަނީ އެއްވެސް ނުލިބޭ ގައުމަކަށް ވާއިރު އިންޓަރނެޓްގައި ފޮޓޯ ތަކެއް އިޝްތިހާރުކޮށް ގެން އެވަރުގެ ބޮޑެތި ފައިސާގެ އަދަދު ކޮންމެ މަހަކު ނުލިބޭއިރު އަދި ތަނެއްގައި ވަޒީފާ އަދާ ނުކުރާ އަންހެނަކު ކޮލިގެ އާއިލާ އަށް ވުރެން މުއްސަނދި ކަމަށް ދައްކަން ނަގާ ފޮޓޯ ތަކުގެ ކައިރީގައި ބަރަހަނާ ހެދުން އަޅައިގެން ހުރެ އޭނާގެ ހަށިގަނޑު އިޝްތިހާރު ކުރަން ވެގެން ހިންގާ މަކަރުވެރި ރޭވުން ތަކުގައި ދިވެހި މުޖުތަމައު ޖެހި އެފަދަ ކަންކަމަށް ތާއީދު ކުރާތީއޭ މިއިން އެގިގެން ދަނީ ދިވެހި މުޖުތަމައު ތެރޭގައި ދީީނީ ހޭލުން ތެރިކަމާއި އަދި ދީނުގައި ކަންކަން ހުންނަ ގޮތް އޮޅުން ފިލާފައިވާ މިންވަރު ދަށް ކަމޭ މީ ހިތާމަ ކުރަން ޖެހޭ ކަމެކޭ މިއެއް ނޫނޭ އިންސާނާ ދުނިޔެ އަށް ފޮނުވި ބޭނުމަކީ މިކަމަށް ބިރުވެތިވާށޭ ބިރުވެތިވާށޭ ބިރުވެތިވާށޭ....\nޖޫން 30, 2020 23:11\nރާއްޖޭގެ ދިވެހި އަންހެން ވެރިންގެ ތެރޭން ބަޔެއް އަންހެނުން އަތުން ފައިން މާ ބޮޑު މަސައްކަތެއް ނުކޮށް ދެން އިންޓަރނެޓަށް ފޮޓޯ ލައިގެން އެމެން މަޝްހޫރުވާން ވެގެން ކޮށްފައި ނުކުރާނެ ކަމެއް ނޭގިގެން އުޅޭ ހެންނޭ މަމެންނަށް ހީވަނީ މި އަންހެން މީހާ މިވާ އެހީ އެއީ އަދި ފަރުދާގެ ފުރަގަހަތުގައި ފެންނަން ހުރި ބޮޑު މަންޒަރެއް ނޫނޭ ބޮޑު މަންޒަރަކީ މިއަންހެން މީހާ އަކީ ދެން މާ ދީލަތި މީހަކަށް ހެދިގެން އޭނާގެ އައުރަ ނިވާ ނުކޮށް ފާހިޝް ކަންކަން ކުރިއަރުވަމުން އޭނާގެ ސަބަބުން ދިވެހި އަންހެނުންގެ އިއްޒަތާއި ކަރާމާތަށް ބުރޫ އަރާ ގޮތަށް އޭނާ ދިވެއްސެއްގެ ނަމުގައި ހުރެ އިނގިރޭސި ނަމެއް އޭނާ އަށް ކިޔައިގެން ކުރާ ކަންކަމުގެ މަޅީގައި ޖެހޭ ކުށެއް ނެތް ދިވެހި މުޖުމަތަމައުއޭ މިފަދަ ކަންކަން ރަސޫލު ޒަމާނުގައި ވެސް ހިނގާފައި އެބަހުއްޓޭ އިސްލާމީ ތާރީޚްގެ ތެރޭން މީ ދިވެހިން ބަލާ ކިޔާ ވިސްނާ ދިރާސާ ކޮށް އިސްލާހު ކުރަން ޖެހޭނެ ކަންކަމޭ ދިވެހިން އާފިލް ކަމާއި ޖާހިލު ކަމުގެ ތެރެއަށް ގަންބާލާ އިސްލާމް ދީނަށް ހުރުމަތް ތެރިކޮށް ދިވެހިން ނުހިތާ ކަން ދުނިޔެ އަށް ދެއްކުމޭ މިއިން އެގިގެންދަނީ މީހުން އެގޮތަށް ދޭ އެހީ އެއް ބޭނުން ކުރުމަށް ވުރެން ބޮޑަށް މީހާގެ އީމާން ތެރިކަން ވަރުގަދަވެ ދީނަށް ހުރުމަތް ތެރިކޮށް ހިތުން އެއީ އެފަދަ އަންހެނަކު ދޭ ޑޮލަރަށް ވުރެން އަދި ފުރޮޅުލީ ގޮނޑި އަށް ވުރެން އަގު ހުރި ޚަޒާނާ އެކޭ ދިވެހި މުޖުތަމަައު ވިސްނަންވީއޭ މިކަމާއި މެދު މިކަމަށް އިންކާރުނުކުރާށޭ އިންކާރުނުކުރާށޭ އިންކާރުނުކުރާށޭ އިންކާރުނުކުރާށޭ އިންކާރުނުކުރާށޭ އިންކާރުނުކުރާށޭ...\nޖޫން 30, 2020 23:29\nދެބާއުމުރުގެ އަންހެނެއް އެހާ ރީތިވާނެ ކަމަށް ތިބޭފުޅާ ގަބޫލުކުރަމުތޯ؟އޭނާގެ ޕިކްސް ތަކުން އެނގޭ އެއީ ޅަކުއްޖެއްކަން.\nޖޫން 30, 2020 23:34\nދުނިޔެ ވެސް އަދި ރާއްޖެ ވެސް މިއުޅެނީ ކޮވިޑްގެ ވަބާއިން ސަލާމަތް ނުވެގެންނޭ އެއީ ވެސް މިދުނިޔޭގައި އިންސާނުންގެ އުޅުން ފާހިޝް އަމަލު ތަކާއި އަދި ހަރާމް ކުރައްވާފައިވާ ކަންކަމަށް އަރައިގަނެގެން ހައްދުން ނައްޓައިގެން ދިއުމުން ދިމާވި ކަމެއް ކަމަށް ވެސް ވުމަކީ ގާތް ކަމެކޭ އެކަމުން އަރައިނުގަނެގެން އުޅޭ އިރު ވެސް ދިވެހި މީޑއާ ތައް މެދުވެރިކޮށް ދިވެހި މެދު އުމުރުގެ އަންހެނަކު ނިވާކަން ކުޑަ ހެދުން އަޅައިގެން ހުރެ އޭނާދޭ ފައިސާ ކޮޅަކަށް ރައްޔިތުން އަނބުރާލާނެ ކަމަށް ހީކޮށް އޭނާ ކުރަމުން ދާ ޖާހިލު ކަނު އަނދިރީގައިވާ ކަންކަމުގެ ތެރެއަށް ދިވެހި މުޖުތަމައު ވަނުން އެއީ ކުރަން ހެޔޮވާ ވަރުގެ ކަމެއް ވެސް ނޫނޭ އަންހެން ވެރިންނަކީ ދެން ދީނީ ގޮތުން މާ ބޮޑަށް މަޝްހޫރުވެގެން ހަނޑިގަނޑުގެ ވަނާތައް ފާޅުވާ ގޮތަށް ނިވާ ކަން ކުޑަ ހެދުން ލާން ޖެހޭ ބަޔެއް ނޫނޭ މިފަދަ ކަންކަމުން ދިވެހިން އިބްރަތް ހާސިލް ކޮށް އިސްލާހުވާންވީއޭ މިސްކިތް ތަކުގައި ޖަމާއަތުގައި ނަމާދު ކުރުމަށް ހިތްވަރު ދިނިއްޔާ ނޫސްވެރިން މިއަށް ވުރެން ރަނގަޅުވެފައި ގައުމަށާއި ރައްޔިތުން ނަށް ފައިދާ ވާނެއޭ އިންސާނާ އުފެއްދެވިއޭ އޭނާ ތަބާވާން ފޮތެއް ފޮނުއްވިއޭ އިންސާނާ އަށް އެ ކިޔާ ދަސްކުރެވޭނެ ކުޅަދާނަ ކަން އަދި އެކަކު އަނެކަކަށް މުއާމަލާތް ކުރާނެ ގޮތް ދަސްކޮށް ދިނޭ އިރާއި ހަނދު އެމެންނަށް ޓަކައި އުޑުގައި ވަކި މީޒާނެއްގައި ލައްވަވާ އެމީޒާނަށް ކުޑަ ވެސް ބަދަލެއް ނާންނާނެ ގޮތަށް ލެއްވެވިއޭ ބިމުގައި ހުސްނުވާ ވަރަށް ނިއުމަތް ލެއްވެވިއޭ އިންސާނުން ނަށް ޓަކައި ތަމެން މިކަމަށް އިންކާރުކުރަނީތޭ އިންކާރުކުރަނީތޭ އިންކާރުކުރަނީތޭ އިންކާރުކުރަނީތޭ އިންކާރުކުރަނީތޭ....\nޖޫން 30, 2020 23:44\nދިވެހި އަންހެނުންގެ ތެރޭގައި ތިިބި އެއްވެސް ހުނަރެއް ނެތް އަދި ކަންނެތް ބަޔަކު ފޮޓޯ ތަކެއް ނަގައިގެން އިންޓަރެނެޓް ގައި ފޮޓޯ ތަކަށް ފޯލޯ ކުރާ މީހުން ގިނަ ވުމުން އެމެން އެއީ އާންމު މީހުންނަށް ވުރެން މަތީގައި ތިބި މާ ބޮޑަށް މުއްސަނދި މާ މޮޅު ބަޔެއް ކަމަށް ދެކޭ ނަމަ އެއީ އެމެންނަށް މިދުނިޔޭގައި ވެސް ކުރެވޭ ކުށް ހީއެކޭ ދުނިޔޭގައި ނެތް އިރު ވެސް މައިކަލް ޖެކްސަންގެ ޒިކްރާ އެލްވިސް އަށް ވުރެން ބޮޑަށް އާކުރަނީ އެއީ ސަބަބު ތަކެއް ހުރެގެންނޭ މައިކަލް އަކީ އަމިއްލަ އަށް މަޝްހޫރުވާން އުޅުނު ފަންނާނެއް ނޫނޭ ކުރި ކަމަކީ ބުރަ ކޮށް މަސައްކަތް ކޮށްގެން ދުނިޔެ އަށް އޭނާގެ ހުނަރު އެންމެ ކުޑަ ކުއްޖާ އިން ފެށިގެން ގޮސް އެންމެ މުސްކުޅި މީހާ އަށް ވެސް ޤަބޫލުކުރެވޭނެ އުސޫލުން އެކަން ކުރެވޭތޯއޭ އެކަމޭ އޭނާ ކުރީ އޭނާ އާއި ވަރަށް މަޝްހޫރު ވާން ބޭނުން ނަމަ ރެއަކާއި ދުވާލުގެ 24 ގަޑިއިރުން 18 ގަޑިއިރު ހުއްޓާނުލާ މަސައްކަތް ކުރަންވީއޭ މަދުވެގެން 20 އަހަރު ވަންދެން މަސައްްކަތެއް ނުކޮށް އަމިއްލަ އަށް ހުނަރެއް ދަސްނުކޮށް ދެން އިންޓަރނެޓް ގައި ބަރަހަނާ ހާލުގައި ތިބޭ ގޮތަށް ފޮޓޯ ޖަހައިގެން އެވަނީ އެއީ ރަނގަޅު މަޝްހޫރެއް ނޫނޭ އެއީ ފާހިޝް އަމަލު ތަރައްގީކުރުމޭ އެއީއޭ ތަމެންނަށް ތިޔާ ކުރެވޭ ކަމަކީ ތަމެން ފުރަތަމަވެސް ބޮޑު ދެބައި އުމުރަށް ގޮސްފައިވާ އަންހެނަކު މިކަން ދަނެގެން ހެއްދެވި ފަރާތް ދެކެ ބިރުވެތިވެ އިސްލާހުވާށޭ އިސްލާހުވާށޭ އިސްލާހުވާށޭ ނަރަކައިން ސަލާމަތްވާނެ ގޮތެއް ހޯދާށޭ މިދުނިޔެ އެއީ އިމްތިޚާނަށް ޓަކައި އުފައްދަވާފައިވާ ތަނެކޭ....\nޖުލައި 1, 2020 00:06\nހިތިކަދޫ ވެލެއްގެ ބުޑައް ފެންކަމުގައި މާމުއި އެޅިޔަސް އޭގައި އަޅާ އެތި ފޮނި ނުވާނެކަމަށް މުސްކުޅިން ބުނާ ކެޓެގަރީގެ މީހެއް....\nމިފަދަ މީހުންނާ ދެކޮޅަައް ނުވަތަ ނަސޭހަތުގެ ގޮތުންވެސް ގިނަ މީހުން ދޭ ހެޔޮ ނަސޭހަތައް ބީރު ކަންފަތް ދެމުން ތިމަ ތިމާމެންގެ އައުރަ ނިވާ ނުކޮއް ހަމަ އެ ޖާހިލުކަން މަތީ ތިިބެނީއެވެ.....\nރީތި ހުތުރުގެ ގޮތުގައި އަދި ހުތުރު ރީތި ގެ ގޮތުގައި ދައްކާ ޝައިޠާނީ އަޅުންނެވެ......\nޖުލައި 1, 2020 00:12\nހަމަ ނަސީބެއް އައިސާ ޝަރުމީލާއަށް ނުލިބުނުކަން.\nފާޒިލް ވެސް ކައިގެން އުޅެބަލަ.\nޖުލައި 1, 2020 05:57\nމައިކަލް ޖެކްޝަން އާއި މެދު ދެއްކި ވާހަކައަށް އަހަ ރެން ޚިލާފް ވަން. އެހެނީ އޭނާ އަކީ ވެސް ލަވަޔާއި މިޔުޒިކާއި ނެޝުން ފަދަ ﷲ ހަ ރާމްކު ރައްވާފައިވާ ކަންތަކުން މަޝްހޫ ރުވި މީހެއް. އޭނާގެ ލަވައިގެ ލި ރިކްސްތަކަކީ ޝައިޠާނީ ލި ރިކްސްތަކެއް. އޭނާ ނެތް ދުވަހުވެސް އެލި ރިކްސް ތައް ޤު ރުއާންގެ ބަދަލުގައި އެތައް މިލިޔަން ބައެއް ދަސްކޮއް އޭނާ ކޮޕީ ކު ރީ.\nއޭގެ އިތު ރައް އޭނާ އަކީ ﷲ އޭނާ އުފެއްދެވި ސިފަ ބަދަލުކޮއް އަންހެނެއްގެ ސިފަ ލިބިގަތް މީހެއް...\nދެން ދެއްްކި ވާހަކަތަކައް ތާއީދު...\nމަޝްހޫ ރުވާން އެދޭ މީހާ އޮތީ ﷲ ލޯބިވެވޮޑިގަންނަވާ އަޅަކު ކަމުގައިވުން. އެކަމައް ﷲ ތިމަ ތިމާމެންނަށް އަމު ރުކު ރައްވާފައިވާ މަސްޢޫލިއްޔަތު ތަކަަކާއި ވާޖިބުތަކަށް އަދާކޮށް ކިޔަމަންވެ އެންމެހާ ނަހީތަކުން ދު ރުވެ ޤު ރުއާނަށް އަމަލުކޮއްގެން.....\nއޭ ރުން ހަދީޘް ބަސްފުޅަކުން ދޭހަވާ ފަދައިން ﷲ އާއި ޖިބް ރީލްގެފާނާއި އުޑުތަކުގައިވާ އަދަދުނުކު ރެވޭ މަލާއިކަތްބޭކަލުންނާއި ބިމުގައި ވާ ހެޔޮލަފާ ސާލިހް އަޅުތަކުން ގެ ލޯބި މާތް ﷲ އެފަދަ އަޅެއްގެ މައްޗައް ލައްވާނެ... މީ ހަޤީޤީ މަޝްހޫ ރުކަމަކީ ބޭކަލުންނޭ........\nޖުލައި 1, 2020 09:32\nކައިގެ ރަނގަޅު ކަން އިގޭނީ، ފު ރޮޅު ލީ ގޮނޑި ހަވާލު ކު ރި ފި ރިހެން މީހާޔާ ކައިވެނި ކު ރީމަ، އުޅެ ބަ މެ ރީކު ރަން.\nފާޒިލް ގެ ބޮޑުބެ\nފިޓް ފާޒިލް ކަހަލަ ހަރާން ކޯރު މީހަކަށް ކައިޒީން ނުވީތީވެ ވަރަށް އުފާކުރަން. ވަރަށް ހެޔޮ އެދެން އަދި ތިކުރާ މަސައްކަތުގައި ކުރިއަރައިގެން ދިއުމަށް އެދެން. އަދި އިންޓަރނޭޝަނަލް ޕްލެޓްފޯމަކުން ކައިޒީން ފެނިގެން ދިއުމަށް އެދެން. ހަމައެހެންމެ، މިކަމުން ލިބޭ ޢާމްދަނީއިން އިތުރު ނަފާވެރި ހަރަކާތްތަކާއި ވިޔަފާރިތައް ފަށާ، ޢާމްދަނީ އިތުރުކޮށް، މުއްސަންދި މީހަކަށް ވުމަށް ވެސް އެދެން. އަދި، މިގޮތުން ލިބޭ މުއްސަންދި ކަމުން "ފިލަންތޮރޮޕިސްޓް" ކަން ފުޅާކޮށް ކުރިއަރުވާ މީހުންނަށް ތިގޮތުގައި އެހީތެރިވެދިނުމުގައި ނަމޫނާ ދައްކަމުން ދިއުން އެދެން. ދސފަފ\nޖުލައި 1, 2020 12:18\nޙާޙާޙާޙާ ކައި ޢެކޯ ހާދަ ފުޫޙި ގޮލަ އެއް\nޖުލައި 1, 2020 17:28\nކައި ..ހައްޖައް..ދާންވީނުން.. މިހާރު ..ކައިގެ ..މައްޗައް..ހައްޖު. ވާޖިބުވާނެ..ތިހާ..ފައިސާވެރިއްޔާ..\nޖުލައި 5, 2020 17:42\nޢައްޗި މާ ރީތި މީހެއް ވިއްޔާ ... އޮރިއާން ދައްކައި ގެން ދުވަނީ .. ލަންދެއް ހަޔާތެއް ވެސް ނެޔް??????????. މަ ޖޭ ވަނީ ނޫން . ޙާދަ ފޫހިވާ އެއްޗެކަެ .. މިއަދުގެ މޫޑް ވެސް އޮފްވީ އެ????


Sidibarithah nuhulhuvunu, Vihkaanee 3000 ticket! | Mihaaru\nވޯލްޑް ކަޕް ކޮލިފައިންގައި ރާއްޖެ އާއި ޗައިނާ ކުޅުނު މެޗުގެ ތެރެއިން ރާއްޖޭގެ ސަޕޯޓަރުން.---ފޮޓޯ: ހުސައިން ވަހީދު /މިހާރު\n12 ނޮވެމްބަރ 2019 - 20:19 11 comments\nސަލާމަތީ ގޮތުން ރައްކާތެރި ނުވާތީ ބޭނުންކުރުން މަނާކޮށްފައިވާ، ގަލޮޅު ދަނޑުގެ ސަހާރާ ފަޅީގެ ސިޑިބަރި އަދި ބޮޑުގޭޓް ފަޅީގެ ސިޑިބަރި ބޭނުންކުރުމަށް ކުރި މަސައްކަތް ކާމިޔާބުނުވުމުން ވޯލްޑް ކަޕް ކޮލިފައިންގައި އަންނަ ބުރާސްފަތި ދުވަހާއި އަންނަ ހަފްތާގައި ކުޅެން އޮތް މެޗުތަކަށް ސަޕޯޓަރުންނަށް ވިއްކާނީ 3000 ޓިކެޓް ކަމަށް އެފްއޭއެމުން ބުނެފި އެވެ.\nގައުމީ ޓީމު ކޮމިޓީގެ ޗެއާމަން އަދި ޓޫރިޒަމް މިނިސްޓަރު އަލީ ވަހީދު (ބަލަކް) ވަނީ އެ ދެ ސިޑިބަރި ހުޅުވަން ޕްލޭނިން މިނިސްޓްރީއާ އެކު މަޝްވަރާތަކެއްކޮށް ހައްލެއް ހޯދާނެ ކަމަށް ވިދާޅުވެފަ އެވެ. އެކަމަކު އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ބޭއްވުނު މަޝްވަރާތަކަށް ފަހު އެ ސިޑިބަރިތައް ހުޅުވުމުގެ ހުއްދައެއް ނުލިބުނު ކަމަށެވެ.\n"މިހާރު މަސައްކަތް މިކުރަނީ އޮލިމްޕަސް ސަރަހައްދު ބަންދުކުރުމަށް ފަހު އެ ތަނުގައި ބޮޑު ސްކްރީނެއް ބަހައްޓައިގެން ދަނޑާ ވީހާ ވެސް ކައިރިން ސަޕޯޓަރުންނަށް މެޗު ބެލޭނެ ގޮތްތަކެއް ހަމަޖައްސައިދޭން،" ބައްސާމް ވިދާޅުވި އެވެ.\nމިއަދު ހަވީރު އޮތް ރަސްމިއްޔާތުގައި އެފްއޭއެމްގެ ރައީސް ބައްސާމް ވާހަކަ ދައްކަވަނީ.-- ފޮޓޯ: ނިޝާން އަލީ/ މިހާރު\nކޮލިފައިންގައި މިދިޔަ ސެޕްޓެމްބަރު މަހު ޗައިނާއާ ދެކޮޅަށް ކުޅުނު މެޗަށް ޓިކެޓުގެ ޑިމާންޑް އޮތުމާއި ޗައިނާ ފަދަ ވަރުގަދަ ޓީމަކާ ދެކޮޅަށް ކުޅޭއިރު ހޯމް އެޑްވާންޓޭޖް ނެގުމަށްޓަކައި ކަމާބެހޭ ފަރާތްތަކާ މަޝްވަރާކޮށް ދަނޑުގެ އެ ސިޑިބަރިތައް ހުޅުވާލަން ބައެއް ފަރާތްތަކުން ގޮވާލި އެވެ. އެކަމަކު އޭރު އެކަން ކުރެވެން ނެތް ކަމަށް ސްޕޯޓްސް މިނިސްޓަރީން ވަނީ ބުނެފަ އެވެ. ހޯމް އެޑްވާންޓޭޖް ނަގަން ބަލާއިރު ބޮޑު ދެ ފަޅިއެއް ސަޕޯޓަރުން ނުވައްދައި ކުޅެން ޖެހުމަކީ ލިބޭނެ ގެއްލުމެކެވެ.\nކޮލިފައިންގައި ރާއްޖެ އަށް ކުރިއަށް އޮތީ މުހިއްމު ދެ މެޗެވެ. އެއީ ބުރާސްފަތި ދުވަހު ހަވީރު ގަލޮޅު ދަނޑުގައި ފިލިޕީންސާ ދެކޮޅަށް ކުޅޭ މެޗާއި އަންގާރަ ދުވަހު ހަވީރު ގުއާމާ ބައްދަލުކުރާ މެޗެވެ. ފިިލިޕީންސާ ދެކޮޅަށް ކުޅޭ މެޗުގެ ޓިކެޓްތައް މިއަދު ހަވީރު ޓާފް ދަނޑުގައި ބޭއްވި ހާއްސަ ރަސްމިއްޔާތަކާ އެކު ވަނީ ވިއްކަން ފަށައިފަ އެވެ. މި ރަސްމިއްޔާތުގައި ގައުމީ ޓީމަށް ހާއްސަ ލަވައެއްގެ އިތުރުން މެޗަށް ހާއްސަ ސަޕްލިމެންޓެއް ވެސް ނެރުނެވެ. މި ހަފްލާގައ ގައުމީ ޓީމުގެ ކޮމިޓީގެ މެމްބަރުންނާއި އެފްއޭއެމްގެ އިސް ފަރާތްތަކުން ބައިވެރިވި އެވެ.\nފިލިޕީންސް މެޗަށް ރާއްޖޭގެ ސަޕޯޓަރުންނަށް ވިއްކާނީ 2550 ޓިކެޓެވެ. ބާކީ ޓިކެޓް ވިއްކާނީ ފީފާ ގަވައިދުގައިވާ ގޮތަށް ފިިލިޕީންސް ސަޕޯޓަރުންނަށެވެ. ޓިކެޓް ވިއްކުން މާދަމާ ކުރިއަށްދާނީ 16:00 އިން 18:00 އާއި 20:00 އިން 20:00 ގަލޮޅު ދަނޑުގަ އެވެ. ޓިކެޓްގެ އަގުތައް އުޅެނީ ޗައިނާ މެޗެކޭ އެއް ގޮތަށް 100ރ އާއި 150ރ ގަ އެވެ.\nގައުމީ ޓީމު ކޮމިޓީން ނެރޭ ސަޕްލިމެންޓް ކޮމިޓީގެ ރައީސް އަލީ ވަހީދު ސަޕޯޓަރުންނަށް ދައްކާލަނީ.-- ފޮޓޯ: ނިޝާން އަލީ/ މިހާރު\nކޮލިފައިންގައި ކުޅުނު ފުރަތަމަ މެޗުން ރާއްޖެ ވަނީ ރަށުން ބޭރުގައި ގުއާމް އަތުން 1-0 އިން މޮޅުވެފަ އެވެ. އޭގެ ފަހުން މާލޭގައި ސެޕްޓެމްބަރު 10 ވަނަ ދުވަހު ޗައިނާ އަތުން 5-0 އިން ބަލިވިއިރު، މިދިޔަ މަހު ސީރިއާ އަތުން ވަނީ 2-1 އިން ބަލިވެފަ އެވެ.


Dhiraagu "Smart phone giveaway, everyday" ge furathama naseebuverin nah phone dheefi\nދިރާގު "ސްމާޓް ފޯން ގިވް އަވޭ، އެވްރިޑޭ"ގެ ފުރަތަމަ ނަސީބުވެރިންނަށް ފޯނުދީފި\nދިރާގުން ބޭއްވި "ސްމާޓް ފޯން ގިވް އަވޭ، އެވްރިޑޭ" ޕްރޮމޯޝަންގެ ދަށުން ނަސީބުވެރި ފަރާތްތަކަށް ފޯން ހަވާލު ކުރުން. ފޮޓޯ: އަވަސް\nރާއްޖޭގެ އެންމެ ބޮޑު މުއާސަލާތީ ކުންފުނި، ދިރާގުގެ "ސްމާޓް ފޯން ގިވް އަވޭ، އެވްރިޑޭ" ޕްރޮމޯޝަންގެ ނަސީބުވެރިންނަށް ހަދިޔާގެ ގޮތު ފޯނު ދީފި އެވެ.\nމިއަދު ދިރާގު ހެޑް އޮފީހުގައި ބޭއްވި ރަސްމިއްޔާތުގައި "ސްމާޓް ފޯން ގިވް އަވޭ، އެވްރިޑޭ" ޕްރޮމޯޝަންގެ ފުރަތަމަ ހަފްތާ ތެރޭގައި ގުރުވަތުން ހޮވިގެން ނަސީބުވެރި ފަރާތްތަކަށް ފޯނު ހަވާލު ކުރުން އޮތެވެ.\nޕްރޮމޯޝަންގެ ފުރަތަމަ ހަފްތާގައި ގުރުއަތުން ހޮވުނު ފަރާތްތަށް:\nއެއްވަނަ ދުވަސް - ހއ. ކެލާ ސިނާންގެ، އިބްރާހިމް ރަޝީދު\nދެވަނަ ދުވަސް - ބ. އޭދަފުށި ރޯސްމީޑްގެ، އަބްދުﷲ ޝަހީރު\nތިންވަނަ ދުވަސް - ބ. ކަމަދޫ ސަންލައިޓް، އަހުމަދު އާމިރު\nހަތަރުވަނަ ދުވަސް - ކ. މާލެ ގ. ކާމިނީ އިރުމަތީގެ، ޒަރީން ނަސީރު\nފަސްވަނަ ދުވަސް - ލ. މާބައިދޫ ނިވާދޮށުގެ، މުހައްމަދު ސައީދު\nހަވަނަ ދުވަސް - ކ. މާލެ ގ. އިޝްރާގް، މުހައްމަދު އަފީފް ހަސަން\nހަތްވަނަ ދުވަސް - ދ. ކުޑަހުވަދޫ ލައިނޫފަރުގެ، ހާރޫން އިބްރާހިމް\nދިރާގުން ވަނީ މިދިޔަ އަހަރު ގިނަ ޕްރޮމޯޝަންތައް ހިންގައި، ހިދުމަތް ފުޅާކުރަން ގިނަ މަސައްކަތްތަކެއް ކޮށްފަ އެވެ. އެގޮތުން ރާއްޖޭގެ 55 ޕަސެންޓަށް4ޖީގެ ހިދުމަތް ދީފައިވާއިރު، ތްރީޖީގެ ހިދުމަތުން މުޅިރާއްޖެ ވަނީ ގުޅާލާފަ އެވެ.\nދިރާގު އާރުބީކުއެސްޓް ކުޅެގެން އިނާމުތަކެއް


Mudhaluge Fithuna މުދަލުގެ ފިތުނަ – Ilm Mudhaluge Fithuna\nރަސޫލާ صلى الله عليه وسلم ގެ ފުރިހަމަވެގެންވާ ތަރުބިއްޔަތުން އަޅުގަނޑުމެންނަށް އެނގިގެންދަނީ މުދަލުގެ ޙަޤީޤީ ވެރި ފަރާތަކީ މާތް ﷲ ކަމެވެ. އަދި ދުނިޔޭގެ ދިރިއުޅުމުގެ މައިގަނޑު އަމާޒަކަށް މުދާހޯދުން ވެގެން ނުވާނެކަމެވެ. އަބޫ ހުރައިރާ رضي الله عنه ރިވާކުރައްވާފައިވެއެވެ. ޖިބްރީލްގެފާނު ނަބިއްޔާ صلى الله عليه وسلم ގެ އަރިހުގައި އިށީނދެވަޑައިގެން އުޑާ ދިމާއަށް ބެއްލެވިއެވެ. އެހިނދު އުޑުން މަލާއިކަތެއް ފައިބާވަޑައިގަންނަވަނީއެވެ.\nޖިބްރީގެފާނު ވިދާޅުވިއެވެ: “މި މަލާއިކަތާއަކީ މި މަލާއިކަތާ ޚަލްޤު ކުރެއްވީއްސުރެ މިއަދުގެ ކުރިން ދުވަހަކު ވެސް ދުނިޔޭގެ ބިމަށް ފައިބާވަޑައިގެންނެވި މަލާއިކަތެއް ނޫނެވެ.”\nއެ މަލާއިކަތާ ފައިބާވަޑައިގެން ވިދާޅުވިއެވެ: “އޭ މުޙައްމަދުގެފާނެވެ! ކަލޭގެފާނުގެ އަރިހަށް ތިމަން ފޮނުއްވެވީ ކަލޭގެފާނުގެ ވެރިރަސްކަލާނގެއެވެ. ކަލޭގެފާނު އެދިވަޑައިގަންނަވަނީ ވެރިކަމާއެކު ނަބިއްޔެއް ކަމުގައި ލެއްވުމަށް ހެއްޔެވެ؟ ނުވަތަ ﷲ ގެ އަޅެއްގެ ގޮތުގައި ރަސޫލެއް ކަމުގައި ވުމަށް ހެއްޔެވެ؟”\nއެހިނދު ޖިބްރީލްގެފާނު ވިދާޅުވިއެވެ: “އޭ މުޙައްމަދުގެފާނެވެ! ކަލޭގެފާނުގެ ވެރި ރައްބަށް ތަޢާޟުޢުވެރިވެ ވަޑައިގަންނަވާށެވެ.”\nއެކަލޭގެފާނު ޙަދީޘްކުރެއްވިއެވެ: “އަދި، ކިއެއްތަ! އަޅެއްގެ ގޮތުގައި ރަސޫލެއް ކަމުގައެވެ.”\nމުދަލަކީ އިންސާނުންނަށްވާ ބޮޑުވެގެންވާ ފިތުނައެކެވެ. އެއާމެދުގައި އަޅުގަނޑުމެންގެ ހިތުގައި އޮންނަ ލޯތްބެއްގެ ބޮޑުކަމުން މުދާ ހޯދާނެ ގޮތް ގޮތާއި އިތުރުކުރާނޭ ގޮތްތަކާމެދު ވިސްނާ ފިކުރު ކުރުމުގެ ސަބަބުން އަޅުގަނޑުމެންގެ ނަމާދުގެ ޚުޝޫޢަތްތެރިކަން ގެއްލޭކަމަކަށް ވެއްޖެއެވެ. އަދި މުދާވެރިންގެ މުދަލުގައިވާ ފަޤީރު ނިކަމެތި މީހާގެ ޙައްޤު ކަމުގައިވާ ޒަކާތް ނެރުމަށް ފަސްޖެހޭ ކަމަށް މުދާ ގިނަވުން ވެއްޖެއެވެ. ބަރަކާތާއި ރަޙްމަތާއި ފާފަ ފުއްސެވުމުން ފުރިގެންވާ ރަމަޟާންމަހުގެ ބަރަކާތްތެރިވެގެންވާ ރޭތަކާއި ދުވަސްތަކުގައި އަޅުކަން ކުރުމާމެދު ޝައުޤު ކުޑަކުރުވާ، މުދާވެރިންނަށް މުދާވެރިކަމުގެ މަހަކަށް ރަމަޟާން މަސް ވެގެން ގޮސް މުދާ ގިނަވުމުގެ ސަބަބުން އެމަހުގެ އަޅުކަމުން ޣާފިލުވެވޭ ތަން އެބަ ފެނެއެވެ. ހަމައެއާއެކު ހަށިގަނޑުގައި ބާރު ހުރި ޒުވާން ދުވަސްވަރު، މާތް ﷲ ދެއްވި މުދަލުން އެކަލާނގެ ފަރުޟު ކުރެއްވި ޙައްޖުގެ އަޅުކަން އަދާކުރުން ފަސްކުރެވި، މުދަލުގެ އަވައިގާ ޖެހި ޙަޔާތުގެ ބޮޑު ބައެއް މުދަލުގެ ސަބަބުން ބޭކާރުވެގެން އެބަދެއެވެ.\nއެހެންކަމުން އަޅުގަނޑުމެންގެ ތެރޭގައިވާ މުދާވެރިން އެމީހުންގެ މުދަލުން ފަރުޟު ވެގެންވާ ޒަކާތް ދައްކާ، ފަޤީރުންނަށާއި ބޭނުން ޖެހިފައިވާ މީހުންނަށް ހޭދަކޮށް ޞަދަޤާތްކޮށް، ދީނީ އަދި އިޖްތިމާޢީ ކަންކަމަށް ހޭދަކުރުމާއި މިނޫން ވެސް ގޮތްގޮތުން މާތް ﷲ ގެ މަގުގައި މުދާ ހޭދަކުރަން ޖެހެއެވެ.


vnews - Ramadan mahu ehen bank thakavvure gina vaguthu BML in khidhumaiy dheny\nރަަމަޟާން މަހު އެހެން ބޭންކްތަކަށް ވުރެ ގިނަ ވަގުތު ބީއެމްއެލްއިން ޚިދުމަތް ދެނީ\nބީއެމްއެލް އިން ކަސްޓަމަރަކަށް ޚިދުމަތް ދެނީ -- ފޮޓޯ: ބީއެމްއެލް\nބޭންކް އޮފް މޯލްޑިވްސް އިން ރަމަޟާން މަހު އެހެން ހުރިހާ ބޭންކްތަކަށްވުރެ ގިނަ ވަގުތު ކަސްޓަމަރުންނަށް ޚިދުމަތްދިނުމަށް ނިންމާފައިވާ ކަމަށް އެބޭންކުން ބުނެފި އެވެ.\nމިބަދަލާ ގުޅިގެން ބީއެމްއެލްގެ ހެޑް އޮފް ރީޓެއިލް ބޭންކިން މޫސާ ނިމާލް ވިދާޅުވީ މާލޭގައި ބޭންކިން ޚިދުމަތްތަކަށް އޮންނަ ޑިމާންޑް ބޮޑުކަމުން ވީހާވެސް ގިނަ ބަޔަކަށް ރަމަޟާން މަހު ޚިދުމަތްތައް ފޯރުކޮށްދިނުމަށް ބީއެމްއެލް އިން ބޭނުންވާ ކަމަށެވެ. އެގޮތުން ބޭންކުން ނިންމާފައި ވަނީ ރަމަޟާން މަހު މާލޭގެ ހުރިހާ ބްރާންޗަކުންވެސް ހަތަރު ގަޑިއިރު ޚިދުމަތްތައް ފޯރުކޮށްދިނުމަށް ކަމަށް ނިމަލް ވިދާޅުވި އެވެ.\nބީއެމްއެލް އިން ބުނީ މާލޭގައި ހުރި ބޭންކްގެ ހުރިހާ ބްރާންޗެއް ހެނދުނު 10:00 އިން ފެށިގެން މެންދުރުފަހު 2:00 އަށް ހުޅުވުމަށް ހަމަޖެހިފައިވާ ކަމަށެވެ. ބީއެމްއެލް އިން ބުނީ އެބޭންކުގެ އެހެނިހެން ބްރާންޗްތައް ރަމަޟާން މަހު ހުޅުވުމަށް ހަމަޖެހިފައިވަނީ ހެނދުނު 10:30 އިން މެންދުރުފަހު 1:00 އަށް ކަމަށެވެ. ބޭންކުގެ ބްރާންޗްތައް ހުޅުވާ ގަޑިތަކަށް ރަމަޟާން މަހު ބަދަލުގެނައި ނަމަވެސް ބޭންކުން ގާއިމުކޮށްފައިވާ 35 ސެލްފް ސާވިސް ބޭންކިން ސެންޓަރު މެދުވެރިކޮށް ކަސްޓަމަރުންނަށް ޑިޕޮސިޓް ކުރުމާއި، ފައިސާނެގުމާއި، ފައިސާ ފޮނުވުމުގެ ޚިދުމަތް 24 ގަޑި އިރު އަދިވެސް ލިބޭނެ ކަމަށް ބީއެމްއެލް އިން ބުންޏެވެ.\nމާލޭގައި ހުރި ބްރާންޗްތައް (މެއިން، މަޖީދީމަގު، ބާޒާރު، ބީއެމްއެލް އިސްލާމިކް) : ހެނދުނު 10:00 އިން މެންދުރުފަހު 2:00 އަށް\nބީއެމްއެލް އިން ބުނޭ ރާއްޖޭގައި މީހުން ދިރިއުޅޭ ހުރިހާ ރަށަކުން ކޭޝް އެޖެންޓުން މެދުވެރިކޮށް ފައިސާ ނެގުމުގެ ހިދުމަތްވެސް ރަމަޟާންމަހު ލިބޭނެ ކަމަށެވެ.\nމުޅި ރާއްޖެ ހިމެނޭ ބޭންކިން ވިއުގަޔަކާއެކު ބީއެމްއެލް އިން ކަސްޓަމަރުންނަށް ހިދުމަތް ދެނީ 20 އަތޮޅުގައި ބީއެމްއެލްގެ 34 ބްރާންޗް، 35 ސެލްފް ސާވިސް ބޭންކިން ސެންޓަރު، 95 އޭޓީއެމް، 5000 ޕީއޯއެސް މާޗަންޓުން އަދި 277 ކޭޝް އޭޖެންޓުން މެދުވެރިކޮށެވެ.